
Brunhilde Pomsel s-a născut la Berlin, pe 11 ianuarie 1911. 
În 1933 a fost angajată în redacţia de ştiri a Radiodifuziunii 
Germane, iar nouă ani mai târziu a intrat în Ministerul 
Propagandei, ca secretara lui Joseph Goebbels. După 
încheierea celui de-al Doilea Război Mondial a fost luată 
prizonieră de sovietici şi a fost deţinută timp de cinci ani la 
Buchenwald, Sachsenhausen şi într-o fabrică din Berlinul 
de Est. După eliberare, Brunhilde Pomsel a trăit la 
Munchen până în 2017, când a murit, la vârsta de 106 ani. 
Thore D. Hansen s-a născut în 1969, este jurnalist şi 
trăieşte în Germania. A studiat ştiinţele politice şi 
sociologia şi este specialist în politică internaţională. 


Partea biografică a acestei cărţi are la bază convorbirile cu 
Brunhilde Pomsel înregistrate în 2013 şi 2014, pentru 
filmul documentar Ein deutsches Leben (O viață germană). 


Volumul se datorează înregistrărilor făcute de regizorii 
filmului Ein deutsches Leben: Christian Krones, Olaf S. 
Muller, Roland Schrotthofer, Florian Weigensamer. 


E un lucru rău, e cumva o dovadă de egoism dacă 

oamenii, atunci când sunt puşi într-un loc anume, încearcă 

să facă ceva bun pentru ei, ştiind totodată că acel lucru e 

rău pentru alţii? Dar oare cine face aşa ceva? Nimeni nu se 
gândeşte la asta. Cu toţii am fost orbi şi indiferenți. 

BRUNHILDE POMSEL 

Munchen, 2013 


Filmul documentar Ein deutsches Leben (O viață germană) 

nu este doar una dintre cele mai importante contribuţii la 

analiza Holocaustului, ci, având în vedere situaţia politică 

actuală, se transformă într-un avertisment atemporal 
pentru generaţiile actuale şi viitoare. 

DANIEL CHANOCH 

supravieţuitor al Holocaustului 


PREFAŢĂ 
de Thore D. Hansen 


Brunhilde Pomsel a fost printre puţinii care au reuşit să 
ajungă în imediata apropiere a unuia dintre cei mai mari 
criminali din istorie. În Ministerul Propagandei, condus de 
Joseph Goebbels, a lucrat ca stenografă, dactilografă şi 
secretară. La scurt timp după ce Adolf Hitler a preluat 


puterea, s-a înscris mai întâi în Partidul Muncitoresc 
Naţional-Socialist German, pentru a-şi asigura astfel o 
slujbă la Radiodifuziunea Germană. În 1942 s-a transferat 
la Ministerul Propagandei şi Instrucţiei Publice, iar până la 
capitularea Berlinului, în mai 1945, a fost avansată şi a 
ajuns până în anticamera ministrului şi-n mijlocul elitei 
conducătoare a naţional-socialismului. Chiar şi în ultimele 
zile de război, când trupele sovietice se aflau deja pe 
străzile Berlinului, ea dactilografia acte oficiale şi, în loc să 
găsească un moment prielnic ca să fugă, a fost cea care a 
cusut steagul capitulării Berlinului. Mai bine de şapte 
decenii n-a vorbit cu nimeni despre toate acestea. 

În filmul documentar Ein deutsches Leben (O viaţă 
germană), regizorii Christian Krânes, Olaf S. Muller, Roland 
Schrotthofer şi Florian Weigensamer au adus-o pe 
Brunhilde Pomsel în faţa camerei de filmat şi, folosind o 
tehnică impresionantă de filmare alb-negru, au lăsat-o să 
le povestească viaţa ei. Această istorie, spusă atât de 
târziu, surprinde şi fascinează deopotrivă. Astfel, cartea se 
bazează pe amintirile ei, înregistrate în 2013. Ele au fost 
puse în ordine cronologică şi corectate cu grijă din punct 
de vedere lexical şi gramatical, acolo unde se impunea. 

Amintirile lui Brunhilde Pomsel încep cu anii copilăriei 
petrecute în Berlin, unde s-a născut în 1911. Ea povesteşte 
despre începutul Primului Război Mondial şi despre tatăl ei, 
un om nu prea vorbăreţ, care se întoarce în 1918 
nevătămat din Rusia, despre educaţia severă pe care a 
primit-o şi care a marcat-o definitiv, ea fiind cea mai mare 
dintre cei patru copii ai familiei. Tatăl ei a fost un om 
taciturn, despre politică nu se discuta în casă. Brunhilde 
Pomsel a crescut într-unul dintre cartierele selecte ale 
Berlinului. Familia n-a dus lipsă de mâncare, în timp ce în 
restul Berlinului, la fel ca în toată Germania, situaţia 
materială a unui număr însemnat de oameni era deosebit 


de precară. Ţara era zguduită de revolte, străzile erau 
pline de protestatari comunişti şi naţional-socialişti, fiecare 
tabără cu viziunile ei politice extremiste, care provocau 
confruntări tot mai violente. Însă în Südende, o suburbie 
cu numeroase vile, aceste disensiuni treceau aproape 
neobservate. 

Privind retrospectiv, Brunhilde Pomsel consideră acum 
că indiferența pe care a afişat-o faţă de noua mişcare 
politică, partidul nazist, a fost elementul determinant 
pentru cariera ei. lubitul ei de-o vară, Heinz, i-a făcut 
cunoştinţă la sfârşitul anului 1932 cu un ofiţer merituos din 
Primul Război Mondial. Această întâlnire s-a dovedit 
hotărâtoare pentru tânăra femeie. Este vorba despre Wulf 
Bley, viitor jurnalist la Radiodifuziunea Germană şi unul 
dintre primii membri ai partidului nazist, care o va lua sub 
aripa sa protectoare. Este acelaşi jurnalist care va 
comenta plin de emfază defilarea cu torţe din martie 1933, 
după victoria Partidului Muncitoresc Naţional-Socialist 
German, la care participă întreaga elită nazistă. La scurt 
timp după ce Hitler ajunge la putere, scriitorul ratat Bley o 
aduce pe Brunhilde Pomsel la Teatrul Naţional, unde 
suferă un eşec teribil ca dramaturg. Următoarea situaţie 
prielnică i se arată acestuia atunci când, ca membru al 
partidului nazist, i se oferă un loc de muncă, moment în 
care o obligă pe Pomsel să intre în partid, ca să o poată 
lua cu el ca secretară personală la Radiodifuziunea 
Germană. Radiodifuziunea fusese deja supusă epurării de 
către nazişti, o mulţime de directori evrei fuseseră 
concediaţi şi primiseră interdicţia de a-şi exercita profesia. 

La scurt timp după aceea, Wulf Bley a fost mutat din 
nou, însă întâlnirea cu acest om a însemnat pentru 
Brunhilde Pomsel începutul unei ascensiuni care urma s-o 
ducă până în miezul puterii - începutul unei biografii ieşite 


din comun, despre care s-a hotărât să vorbească de-abia 
la o vârstă foarte înaintată. 

Chiar dacă a uitat multe din cele întâmplate în ultimii 70 
de ani, evenimentele esenţiale şi punctele de cotitură i-au 
rămas vii în memorie. Aceste fragmente din viaţa ei 
tumultuoasă, dar şi felul în care Brunhilde Pomsel vorbeşte 
despre propriile experienţe din vremea în care a lucrat la 
Radiodifuziune şi apoi în Ministerul Propagandei nu sunt 
lipsite de contradicții semnificative. Există momente în 
care simţi că-ţi ascunde ceva, după care face o mărturisire 
într-un alt context - în asta constă farmecul relatării ei. 

Povestea de viaţă a lui Brunhilde Pomsel nu ne propune 
perspective istorice noi. Mai degrabă doreşte să ofere un 
punct de vedere sincer din partea unei simpatizante a 
nazismului ce a trăit în acele vremuri, care trebuie să fie 
un avertisment pentru societatea actuală - şi pentru noi 
toţi. Este aproape incontestabil că acum - ca şi atunci - ne 
aflăm într-o situație politică în care tendinţele 
antidemocratice şi populismul de dreapta se află în 
punctul în care pot deveni periculoase pentru societate şi 
pentru sistemele democratice, adică sunt tot mai 
răspândite printre oamenii de rând. 

Incepând cu anul 2015, mai multe studii politice şi 
sociologice încearcă să explice cum este posibil ca în 
Europa şi în Statele Unite să fie permisă existenţa unor 
discursuri de extremă dreapta, anumite grupuri să fie 
discriminate şi folosite ca ţap ispăşitor, iar atacurile 
împotriva unor minorităţi, precum refugiații de război, să 
fie tolerate. Prin alegerea lui Donald Trump drept al 45-lea 
preşedinte al Statelor Unite ale Americii, în fruntea ţării a 
ajuns un om care animă spiritele printre populiştii din 
Europa, fiindcă el, la rândul lui, şi-a mobilizat alegătorii cu 
sloganuri de factură populistă şi le-a oferit soluţii simpliste 
la problemele unei lumi foarte complexe, în timp ce peste 


40 la sută din populaţia SUA nici măcar nu s-a prezentat la 
vot. 

În multe ţări occidentale se doreşte revenirea la o 
„conducere” puternică, apel care n-a iscat prea multe 
proteste. Oare este adevărat că populismul şi fascismul se 
folosesc din nou de adepţi, de masa tăcută din popor, 
pentru a suprima democraţia? 


Brunhilde Pomsel nu a fost interesată de politică. O 
interesau, în primul rând, locul ei de muncă, siguranţa 
materială, sentimentul datoriei faţă de superiori, nevoia de 
a aparţine unui anumit mediu social. Işi descrie parcursul 
profesional într-un mod expresiv şi intim. Susţine însă că 
n-are nici o vină pentru crimele comise de regimul 
naţional-socialist. 

După premiera filmului documentar Ein deutsches 
Leben în Israel şi San Francisco, au existat foarte puţine 
voci dispreţuitoare sau acuzatoare. „Tot respectul faţă de 
cel care poate afirma cu certitudine că n-a colaborat”, 
constată o  corespondentă a ziarului Frankfurter 
Rundschau. 

În loc să incite la blamarea lui Brunhilde Pomsel, 
documentarul a stârnit mai degrabă în rândul spectatorilor 
întrebări cu privire la prezent. Oare se repetă întunecata 
perioadă a anilor 1930? Oare teama, ignoranța şi 
pasivitatea noastră sunt responsabile pentru întărirea 
poziției noii extreme drepte? Câteva decenii am presupus 
că stafia fascismului a dispărut. Insă Brunhilde Pomsel 
susține că nu e nici pe departe aşa. În film, descrierile 
uimitor de precise ale lui Pomsel cu privire la viaţa de zi cu 
zi din timpul războiului, ascensiunea ei profesională ca 
„fată apolitică” şi detaşarea ei emoţională de realitate 
sunt juxtapuse cu citate din discursurile lui Goebbels, cu 
imagini cu mormanele de cadavre şi figurile scheletice ale 
evreilor eliberaţi din lagărele de concentrare, precum şi cu 


articole de propagandă şi alte documente grafice, care n- 
au nevoie de nici un comentariu şi care arată adevărata 
faţă a celui de-al Treilea Reich, contrastând puternic cu 
percepțiile şi amintirile lui Pomsel. 

Asocierile făcute de spectatori şi comparaţiile inevitabile 
în legătură cu evoluţia politică de astăzi ne oferă ocazia de 
a confrunta experienţa de viaţă a lui Pomsel cu 
schimbările recente şi de a le tematiza într-o carte. Există 
temeri că istoria s-ar putea repeta? Am ajuns deja în 
punctul în care un nou val de fascism şi autoritarism nu 
mai poate fi oprit? Oare povestea lui Brunhilde Pomsel ne 
poate oferi anumite indicii cum că urmărirea oarbă a 
propriilor interese ne face să ignorăm schimbările sociale 
şi politice? 

Pentru a aduce biografia lui Brunhilde Pomsel mai 
aproape de prezent, trebuie să ne întrebăm ce 
responsabilitate le revine elitelor democratice în 
schimbările actuale şi în ce măsură poate fi făcută o 
comparaţie între anii 1930 şi prezent. 

Provocările timpurilor moderne, cum ar fi digitalizarea, 
criza financiară, valurile de refugiaţi, schimbările climatice, 
cadrul social al unei lumi interconectate, teama de o 
posibilă recesiune şi sporirea imigrației, au făcut ca 
anumite părţi din populaţie să se retragă în sfera privată 
sau să se radicalizeze. La o primă vedere, Brunhilde 
Pomsel a trăit acum 70 de ani într-un timp diferit de-al 
nostru. Ea ne povesteşte despre deciziile ei neînsemnate, 
care la început par logice, raţionale şi uşor de înţeles - 
până la punctul în care ne întrebăm: Oare n-aş fi putut 
ajunge şi eu să lucrez în anticamera biroului lui Goebbels? 
Cât de mult din Brunhilde Pomsel există în noi? Sau, 
conform întrebării provocatoare puse de un jurnalist la 
scurt timp după premierea filmului: „Oare nu semănăm cu 
toţii puţin cu Pomsel?” 


Milioanele de oameni care, ca Pomsel, se gândesc 
mereu doar la propria carieră, la siguranţa lor materială şi, 
în acelaşi timp, sunt supuşi nedreptăţii în societate şi 
discriminării din partea altora sunt o bază solidă pentru 
orice sistem manipulator şi autoritar. Şi acest lucru îi face 
mai periculoşi decât cei radicali, care votează în mod 
consecvent cu partidele extremiste. In cele din urmă, 
Brunhilde Pomsel a fost nevoită să privească cum ţara ei 
trage un întreg continent în prăpastie. 

Înainte ca istoria să se repete, comparaţia dintre trecut 
şi prezent ne oferă ocazia să ne calibrăm busola morală şi 
să decidem dacă a venit momentul să luăm poziţie, să ne 
revoltăm şi să ne împotrivim clar şi deschis radicalizării. 
Cât de uşor suntem dispuşi să manevrăm propriul nostru 
instrument interior de măsură morală? În ce scopuri 
primitive, de scurtă durată, banale şi superficiale sau 
pentru ce succese aparente sacrificăm această măsură 
morală interioară? lată nişte întrebări la care povestea lui 
Brunhilde Pomsel nu poate şi nu va oferi răspunsuri 
general valabile. Doar dorinţa individuală de a lua 
atitudine poate face acest lucru. 

Populiştii ajung la putere în multe ţări din Europa şi 
chiar în Statele Unite, una dintre cele mai mari puteri din 
lume. Guvernele ţărilor din Europa Centrală, cum ar fi 
Polonia şi Ungaria, au început să destrame cu 
perseverenţă sistemele democratice. Acelaşi lucru s-a 
întâmplat în Turcia, unde principiile unui stat de drept şi 
libertatea de expresie nu mai sunt valabile şi unde 
arestările în masă şi epurarea a zeci de mii de presupuşi 
critici ai regimului au devenit mecanismele unei dictaturi 
emergente, care s-ar putea să nu fie ultima de acest fel. 

Mai există şi fenomenul Donald Trump în Statele Unite, 
care a dus cea mai murdară campanie electorală din 
istoria americană, îndreptată împotriva minorităţilor şi 


refugiaților, precum şi împotriva estab/ishment-ului. O 
campanie electorală bazată pe minciuni şi sloganuri 
rasiste, care l-a propulsat pe acest dezvoltator imobiliar de 
succes în funcţia de preşedinte. 

Sunt aceste realităţi - şi alte voci stridente din Europa, 
care se fac auzite acum - precursorii unei noi ere de 
autoritarism, care ameninţă înseşi fundamentele libertăţii 
şi democraţiei? In acest context, povestea lui Brunhilde 
Pomsel serveşte drept matrice emoţională, pentru a-l 
confrunta pe cititor cu o întrebare de actualitate, legată de 
responsabilitatea civică a fiecăruia faţă de evenimentele 
politice - un fel de avertisment: nu trebuie să continuăm 
să privim în altă parte. Trebuie să determinăm poziţia pe 
care dorim să o adoptăm ca societate sau ca indivizi. 


În paginile următoare, Brunhilde Pomsel ne povesteşte 
despre copilăria ei, despre munca depusă în biroul unui 
avocat evreu, despre aderarea la partidul nazist, accesul la 
Radiodifuziunea Germană, transferul ei la Ministerul 
Propagandei, unde a rămas până la sfârşitul războiului, 
internarea într-o tabără specială sovietică şi eliberarea ei. 
De asemenea, din biografie aflăm despre prietena ei, 
evreica Eva Löwenthal, care a supravieţuit la Berlin cum a 
putut şi care a fost deportată în 1943 în lagărul de 
concentrare de la Auschwitz, unde a fost ucisă. 

Lipsa de interes pentru politică a unei mari părţi a 
societăţii germane de atunci şi dispariţia treptată a 
empatiei şi solidarităţii apar în povestea lui Brunhilde 
Pomsel drept una dintre principalele cauze ale venirii la 
putere şi ale succesului naţional-socialiştilor, chiar dacă ea 
însăşi nu poate sau nu vrea să recunoască făţiş acest 
lucru. 

Povestea lui Brunhilde Pomsel ne oferă o privire spre noi 
înşine. Totodată, ne aminteşte de cuvintele scriitorului 
Andrzej Stasiuk: „Cu cât noi, alegătorii, ne temem mai 


mult, cu atât mai mari devin laşii pe care îi alegem. lar 
aceşti administratori ai fricii noastre sacrifică apoi totul 
pentru a rămâne la putere: pe noi, ţara noastră, 
continentul nostru european”. 
Oare suntem laşi şi ne ascundem, sau îi înfruntăm? 
Thore D. Hansen 
lanuarie 2017 


Mărturiile din următoarele capitole au fost înregistrate de 
C. Krönes, O. Muller, R. Schrotthofer, F. Weigensamer 


Înainte de 1933 nu-i băga nimeni în seamă 
pe evrei, toate astea au fost doar nişte 
născociri ulterioare ale naziştilor. De-abia 
naţional-socialismul ne-a atras atenţia că 
sunt o altă categorie de oameni. Mai târziu, 
teoria asta a fost preluată de programul 
planificat de exterminare a evreilor. Noi n- 
am avut nimic cu evreii. 

BRUNHILDE POMSEL 


„NU NE INTERESA POLITICA” 
Tinereţea în Berlinul anilor 1930 


Amintirile lui Brunhilde Pomsel încep destul de vag, odată 
cu izbucnirea Primului Război Mondial, în august 1914, 
când ea avea trei ani. Mama ei primeşte pe neaşteptate o 
telegramă care o informează că soțul ei urma să fie 
recrutat printre primii pentru a fi trimis pe front. Familia 
pleacă valvârtej cu o trăsură la Gara Potsdam din Berlin, 
ca să-şi ia rămas-bun de la el. După patru ani de război, 
tatăl ei se întoarce nevătămat în noiembrie 1918. 


Amintirile sunt foarte importante pentru mine. Mă 
urmăresc, mă bântuie. Cu toate că uit numele şi anumite 
întâmplări, pe care nici nu le-aş mai putea descrie în 
cuvinte. Însă în rest totul e la locul lui, ca într-un dicţionar 
mare sau ca într-o carte ilustrată. Mă gândesc la vremurile 
când eram încă o fetiţă. Şi ştiu că de-a lungul vieţii le-am 
făcut multor oameni o bucurie prin însăşi existenţa mea. 
lar ăsta este un gând foarte frumos. 


Când s-a întors tatăl meu din război, ştiu exact că am 
întrebat-o pe mama: „Mami, ce-i cu străinul din 
sufragerie?” Apoi a urmat o perioadă grea. Era foamete 
pe-atunci. Spre sfârşitul Primului Război Mondial s-au 
înfiinţat cantine publice. Cu toate că mama ne-a gătit 
mereu, la un moment dat ne-a spus: 

— Hai să le încercăm şi pe-astea. 

A mers cu noi, copiii, la o astfel de cantină publică, unde 
am mâncat la prânz. 

— Nu mai fac niciodată aşa ceva, ne-a zis când am 
plecat de acolo. 

Pe drumul de întoarcere am rugat-o insistent: 

— Vreau să bat un cui în Hindenburg.! 


1 În timpul Primului Război Mondial, în Imperiul German aveau loc aşa- 
numitele „Ţintuiri de război”. Oamenii puteau să bată contra cost cuie 
în diverse obiecte, de obicei făcute din lemn, instalate pe străzi sau în 


În Königsplatz se afla o statuie uriaşă de lemn, era 
neterminată şi-l înfăţişa pe mareşalul Hindenburg. Pentru 
cinci pfenigi - un şesar, berlinezii numeau mica monedă de 
cinci pfenigi şesar -, pentru un şesar, deci, ţi se dădeau un 
ciocan şi un cui şi aveai voie să-l baţi oriunde doreai în 
statuie. Aşa era atunci... Aşa se obişnuia. Mama şi-a 
permis mereu să doneze un ban pentru o asemenea 
cauză, doar ca să-mi facă o bucurie. 

Tatăl meu a avut noroc. A luptat în Rusia, doar în Rusia, 
şi cu toate astea n-a fost ucis şi nici măcar rănit. Dar 
războiul i-a lăsat altfel de cicatrici. A devenit un om şi mai 
taciturn. Probabil din cauza asta în casă nu s-a discutat 
niciodată despre politică. După ce au apărut naziştii, am fi 
avut despre ce vorbi, însă n-am abordat subiectul 
niciodată la modul serios. 


Unei familii cu mulţi copii nu-i era prea uşor în acele 
timpuri. Noi am fost cinci copii. Mama dorea de fiecare 
dată să nască o fată, dar n-a mai făcut decât băieţi. Pe 
atunci nu puteai controla treaba asta. Aşa că totul era doar 
o chestiune de noroc. Mă simţeam copleşită fiindcă eram 
cea mai mare şi în acelaşi timp singura fată. Eram 
responsabilă pentru tot ce făceau băieţii. Mereu mi se 
spunea: „lar n-ai fost atentă!” Cred că pe vremea aia copiii 
nu erau crescuţi cum trebuie. Se năşteau, erau îngrijiţi şi 
hrăniţi îndestulător, primeau şi jucării, cât de cât, o minge 
sau o păpuşă - nu mai mult de-atât. Trebuia să cerem ori 
de câte ori voiam ceva. Am primit o educaţie foarte 
severă, din când în când ne mai alegeam şi cu câte o 


pieţele publice. Banii obţinuţi erau donați victimelor de război şi 
rudelor celor căzuţi. Statuia lui Hindenburg din cartierul berlinez 
Tiergarten, construită în 1915, era cea mai mare statuie de lemn din 
ţară. 


palmă, fiindcă întotdeauna făceam câte o greşeală. Eram o 
familie germană obişnuită. 

Fiind cea mai mare dintre copii, eu trebuia să dau 
socoteală pentru tot ce se întâmpla. Şi chiar dacă am 
crescut şi era firesc să am anumite dorinţe sau păreri, cei 
din jur mă tratau tot timpul cu o mică doză de răutate: 
„Da, da, multe mai vrei”, mi se spunea. Niciodată nu eram 
luată în serios. 

Am trăit foarte modest, dar am mâncat mereu pe 
săturate. Nu-mi amintesc de foamete sau de nimic de 
genul ăsta, ceea ce mulțimile de şomeri şi de oameni 
săraci n-ar fi putut spune. 

Tatăl nostru ştia totul, îl întrebam multe lucruri, pe care 
adeseori ne străduiam să le aflăm mai întâi de la mama, 
care nu ne lua în serios. De obicei zicea: „Întreabă-l pe 
tata!” El ne-a devenit mai târziu un prieten bun, dar când 
eram mici trebuia să-l ascultăm fără să crâcnim. 

Am învăţat ce aveam voie să facem şi ce nu. Am învăţat 
şi că eram pedepsiţi atunci când făceam ceva ce nu 
aveam voie - ceea ce se întâmpla adesea. De exemplu, 
din când în când ai noştri cumpărau mere scumpe, pe care 
le puneau pe bufet într-o fructieră, ştiind cu exactitate 
numărul lor. Dintr-odată lipsea un măr. „Cine a luat mărul? 
Nimeni? Aliniaţi-vă! Poate tu, nici tu?” era întrebat fiecare 
în parte, în afară de mine. „Păi dacă nu l-a luat nimeni, 
atunci nu mai cumpărăm mere.” In clipa aceea oricare 
dintre noi putea spune: „L-am văzut pe Gerhard cum se 
juca pe lângă fructieră”. În felul ăsta noi, copiii, eram 
învrăjbiţi unii împotriva celorlalţi. 

Mama obişnuia să pună monede într-o ceaşcă în sertarul 
mesei de bucătărie. Era foarte tentant să bagi mâna să iei 
un bănuţ sau 20 de pfenigi. Unul dintre noi a făcut asta o 
dată şi s-a dat apoi de gol umblând prin casă cu o acadea 
uriaşă. Mai sunt şi copii prostuţi... Eram pedepsiţi pentru 


asemenea fapte doar ca să ne învăţăm minte. Atunci, de 
exemplu, am fost bătuţi la fund cu bătătorul de covoare, o 
treabă destul de dureroasă. După care apele s-au liniştit la 
noi în familie, tata era fericit că îşi făcuse datoria, iar nouă 
nu ni s-a părut ceva atât de grav, însă ştiam sigur că n-am 
vrea să mai trecem prin aşa ceva. 

Astfel am învăţat să fim ascultători, doar cu dragoste şi 
înţelegere n-ajungeai prea departe - aşa era la noi în 
familie. Să asculţi şi să fii puţin şiret, să minţi sau să dai 
vina pe altcineva - era ceva normal. Şi aşa ne-am format 
noi trăsături de caracter care de fapt nu erau ale noastre. 

Fireşte, oamenii care locuiesc împreună se mai şi 
ceartă, nu poate fi mereu armonie. Am primit cu toţii ce 
meritam. Eu mai puţin, fiind fată, însă auzeam adesea: 
„Tocmai tu, cea mai mare, ar fi trebuit să ştii mai bine”. 
Aşa că nu de puţine ori mi s-a imputat câte ceva. Mereu 
am fost responsabilă pentru tot ce făceau băieţii. 


Când am ajuns la zece, unsprezece ani, am vrut să ştim pe 
cine au votat părinţii noştri, dar nu ne-au spus asta 
niciodată. Nici până în ziua de azi nu ştiu de ce a rămas un 
secret. În casă nu se discuta despre politică - nu era cazul 
să ne intereseze aşa ceva. Tata oricum era taciturn, şi în 
tinereţe fusese la fel. Şi el provenea dintr-o familie cu 
mulţi copii. Am aflat foarte târziu, pe când el nu mai era în 
viaţă, că tatăl lui s-a sinucis şi că tata împreună cu fraţii şi 
singura lor soră crescuseră într-un orfelinat la Dresda. Am 
aflat asta din întâmplare, acum 40 de ani. 

— Mamă, tu ai ştiut? am întrebat-o pe mama, care încă 
mai trăia pe vremea aia. 

— Da, mi-a răspuns. 

— Şi de ce nu ne-ai spus niciodată? 

— Pentru că n-a vrut tatăl vostru. 

N-a vrut tata, iar ea i-a respectat întocmai dorinţa. Tatăl 
lui fusese grădinar la Curtea Regatului Saxoniei, a avut 


chiar şi un titlu. Cultivase un soi nou de căpşuni şi primise 
pentru asta o diplomă. A fost probabil foarte bogat. Apoi a 
început să speculeze la bursa de flori din Amsterdam, 
unde şi-a pierdut întreaga avere, printre care şi o casă 
foarte frumoasă cu grădină. In cele din urmă s-a aruncat 
de pe un pod în faţa unui tren care intra în Dresda, 
lăsându-şi de izbelişte soţia şi cei cinci copii. Soţia a murit 
şi ea la scurt timp. Tata s-a simţit mereu teribil de ruşinat 
de această tragedie. De aceea n-a vrut să aflăm niciodată, 
însă o verişoară mi-a povestit totul după mulţi, mulţi ani. 

Mai ţin minte cum la noi în casă auzeam mereu că n- 
avem bani. Tata a fost decorator şi avea de lucru, ceea ce 
era un lux în acele vremuri. Astfel n-am dus niciodată lipsă 
de ceva. N-am răbdat aproape deloc de foame, ca mulţi 
alţi oameni după ce-am pierdut Primul Război Mondial. Noi 
aveam mereu de mâncare, şi chiar dacă mâncam modest, 
măcar ne săturam. Aveam multe legume, cu care mama 
făcea nişte tocăniţe minunate, şi azi mă gândesc cu poftă 
la ele. Uneori mâncam varză creaţă sau varză albă cu 
chimen sau fasole verde cu roşii, iar roşiile erau un 
adevărat lux, deşi mâncarea avea gust şi fără ele. Pentru o 
friptură de gâscă de Crăciun se găseau de fiecare dată 
bani, era o tradiţie pe care o respectam cu sfinţenie. ŞI 
berea tatei era tot o tradiţie. lar mama primea de Paşte 
câte ceva frumos de îmbrăcat. 

Când aveam 14 ani, prietenele mele mai primeau 
câteodată un costum sau un palton. Nu şi eu, mie-mi 
reveneau haine purtate de alţii, modificate special ca să- 
mi vină; n-am fost foarte răsfăţată. Ştiam că nu avem prea 
mulţi bani şi dacă unul dintre noi cere ceva, vor vrea şi 
ceilalţi lucrul respectiv; ţineam cu toţii cont de acest 
principiu. 

Auzeam mereu că n-avem bani, însă ne puteam plăti 
chiria, iar când o învăţătoare de la şcoala populară a spus 


despre mine: „Trebuie neapărat să meargă la o şcoală 
superioară, este o fată talentată”, s-au găsit bani şi pentru 
asta. Mama l-a convins cu greu pe tata să dea bani ca să 
merg la gimnaziu; costa, cred, cinci mărci pe lună. Şi aşa 
am ajuns la gimnaziu, unde am rămas până la examenul 
de absolvire, care avea loc un an mai târziu. Cine voia să 
aibă bacalaureatul, trebuia să meargă la liceu.? 

Dar nici vorbă de aşa ceva. Studii? Cine studia pe 
atunci, acum 90 de ani? Doar cei aleşi. Noi în nici un caz. 

Pe vremea când încă mergeam la şcoală, îmi doream să 
devin cântăreaţă de operă sau învăţătoare. Invăţam atât 
de bine şi aveam note atât de mari, încât o femeie bogată 
a întrebat-o pe mama: 

— Doamnă Pomsel, fiica dumneavoastră n-ar putea oare 
să-şi facă temele la noi în fiecare zi, cu fata mea, Ilse? Eu 
n-o pot ajuta, iar fiica mea nu se descurcă deloc, are 
nevoie de sprijin. 

Ilse mi-era prietenă, şi-mi plăcea s-o ajut. Ne făceam 
temele împreună, însă asta nu însemna că o lăsam să 
copieze de la mine, chiar o ajutam. Situaţia ei şcolară s-a 
îmbunătăţit vizibil, şi asta doar pentru că aveam răbdare 
cu ea; în plus, îmi plăcea să merg la ea acasă. Familia ei 
era foarte bogată; imediat mă serveau cu cafea sau ceai 
şi, desigur, cu ceva dulce. Mama ei era italiancă şi fostă 
cântăreaţă de operă. Aveau un pian minunat, la care cânta 
de fiecare dată arii din opere, iar noi stăteam şi o ascultam 
fascinate. Au fost zile frumoase, şi-mi era mai bine aşa, 
fiindcă la noi acasă era mereu gălăgie şi forfotă. Acolo n-aş 
fi putut niciodată să-mi fac temele în linişte. Atunci m-am 
hotărât să devin cântăreaţă de operă, dar se pare că n- 
aveam ce trebuie pentru asta. 


2 Liceul era o instituţie de învăţământ comparabilă cu colegiul de 
astăzi, destinată exclusiv fetelor. 


În cadrul gimnaziului puteai urma cursurile unei şcoli de 
menaj. Însă tata s-a împotrivit. 

— Ajunge! N-am să plătesc şi pentru aşa ceva! Menajul 
se învaţă acasă, nu la şcoală. Gata cu şcoala! 

Prin urmare, am absolvit gimnaziul după doar un an. 

La început am rămas pe lângă mama ca ajutor în 
gospodărie. Dar asta nu părea să aducă nimic bun. Era 
cumplit. Munca în bucătărie mi se părea îngrozitoare, iar 
mama era bucuroasă când mă trimitea să şterg praful prin 
casă, fiindcă în bucătărie eram oricum foarte 
neîndemânatică, ceea ce era foarte neplăcut. Mama şi-a 
dorit dintotdeauna să învăţ o meserie adevărată. Insă pe 
atunci eu nu voiam decât să lucrez cât mai repede într-un 
birou, nu mă interesa unde, birou să fie. 

Mi se părea interesant ce făceau femeile care lucrau la 
birou, adică secretarele, funcţionarele sau angajatele 
comerciale din cadrul unei firme de asigurări, şi îmi 
doream şi eu o asemenea slujbă. 

Mi-am ales singură un loc de muncă din Berliner 
Morgenpost?, ziar care exista deja pe atunci. „Căutăm 
practicantă tânără şi harnică pentru o perioadă de doi 
ani.” Apoi m-am uitat la adresă: Hausvogteiplatz. Această 
piaţă se-afla într-un cartier select. Ştiam că acolo locuiesc 
doar oamenii din înalta societate, era o zonă extravagantă. 
Trebuia să mă prezint până la ora 13. Imediat m-am urcat 
în trenul interurban şi m-am dus degrabă pe 
Mohrenstrasse, la firma Kurt Glăsinger und Co. Totul era 
foarte elegant, era o casă minunată, cu nişte covoare roşii 
şi cu lift. Am ales însă s-o iau pe scări, călcând pe 
covoarele moi. Am intrat într-un birou mare şi foarte 
frumos, unde se afla domnul Bernblum, mandatar evreu, 


3 Berliner Morgenpost este unul dintre principalele cotidiene din Berlin. 
Primul număr a apărut în 1898 (notele marcate cu asteriscuri aparţin 
traducătorului). 


un om sever, dar o adevărată personalitate. În încăpere 
mai erau alte trei sau patru femei. Una dintre ele urma să 
fie înlocuită. În orice caz, m-a luat din scurt încă de la 
început. Mi-a pus câteva întrebări, apoi mi-a zis: 

— În ordine, aici aveţi un contract de practică, mai 
trebuie doar să semneze unul din părinţi, întrucât nu 
sunteţi încă majoră. Puteţi să reveniţi cu tatăl sau cu 
mama dumneavoastră? 

Am plecat acasă foarte emoţionată. Mi-am informat 
întreaga familie, din partea căreia am auzit lucruri 
groaznice: 

— Ce neruşinare! Fără să întrebi! Cine ţi-a dat bani de 
drum? 

Dar în cele din urmă m-am întors la firmă cu mama, 
care a semnat un contract pe doi ani pentru mine. Ca 
practicantă, primeam salariul uriaş de 25 de mărci pe 
lună. 

La Kurt Glăsinger und Co. m-am ocupat cu de toate: 
stenografie, dactilografie, iar seara mă duceam la cursurile 
Şcolii Superioare Comerciale, unde am învăţat elementele 
de bază ale contabilităţii. Tocmai cunoştinţele mele de 
stenografie, care mi-au înlesnit mai târziu accesul la 
Radiodifuziune şi în Ministerul Propagandei, nu mi-au fost 
de folos acolo. Puteam să stenografiez foarte bine încă de 
dinainte de acest stagiu de practică, eram cea mai bună, 
fiindcă în timpul şcolii fusesem îndrăgostită lulea de 
profesorul de stenografie. Dar el nu mă băgase în seamă. 

Am lucrat acolo timp de doi ani. Cel mai mult îmi plăcea 
drumul spre serviciu. Cu trenul interurban din staţia 
Sudende până la Ringbahnhof din Potsdam. Apoi trebuia 
să ajung la Leipziger Platz. A fost de fiecare dată o 
plimbare de o jumătate de oră. lar dacă o luam pe 
Leipziger Strasse, în loc de Mohrenstrasse, treceam pe 
lângă multe magazine frumoase. Nişte magazine minunate 


de modă, cu haine exorbitant de scumpe, pe care credeam 
că nu mi le voi permite niciodată. Chiar şi aşa, mă 
bucuram să le văd şi să visez. 

lar lucrul la birou, ce aveam de făcut zilnic, mi-a fost pe 
plac de asemenea. Imi vedeam de treabă şi învăţam tot ce 
trebuia, probabil eram chiar foarte silitoare. In cele din 
urmă mi s-a îngăduit să preiau serviciul telefonic. De ceva 
vreme aveam şi acasă telefon, însă noi, copiii, n-aveam 
voie să ne atingem de el. Dar pe cine am fi putut suna? 
Habar n-am. Păi cine avea telefon în vremea aceea? Când 
îmi spunea domnul Bernblum „Domnişoară Pomsel, faceți- 
mi legătura cu firma Schulze und Menge”, mai întâi trebuia 
să caut, cu mâinile tremurânde, numărul de telefon de faţă 
cu el, apoi răspundea cineva: „Aici Centrala Südring”. 
„Doresc Centrala Nordring, vă rog”, spuneam eu. Şi 
răspundea altcineva: „Ce număr doriţi?” li ziceam numărul 
şi la un moment dat răspundea cineva de la firmă. Atunci 
mai trebuia doar să spun: „Aş dori să vorbesc cu domnul 
Cutare pentru domnul Cutare”. Era dificil pentru cineva 
care n-a avut niciodată de-a face cu aşa ceva. E greu de 
imaginat acum. In momentul de faţă am dificultăţi cu 
telefonul mobil. 

Eram foarte harnică. Dintotdeauna am fost harnică. E 
ceva ce port în mine. E o trăsătură specific prusacă, 
această dorinţă de conştiinciozitate. Dar, într-o anumită 
măsură, şi o dorinţă de supunere. E ceva ce mi se 
inoculase din familie, unde trebuia să fiu supusă, căci nu 
se putea altfel. Pe atunci severitatea era ceva firesc - 
trebuia să ceri voie pentru orice, fiindcă n-aveai bani la 
dispoziţie. In vremurile alea nu existau bani de buzunar, 
cum li se dau astăzi copiilor, după o anumită vârstă. 
Câteodată mai primeam şi noi câte un ban. De exemplu, 
mie mi se dădea câte un ban doar pentru că zilnic la prânz 
spălam vasele întregii familii. Treaba asta nu era la fel de 


uşoară pe atunci, că nu dădeai doar drumul la apă şi spălai 
vasele. Trebuia mai întâi să încălzesc apă în nişte cazane 
grele şi apoi existau două chiuvete. Într-una se spăla cu 
apă şi sodă, în cealaltă se limpezeau vasele, şi mai era un 
loc unde erau lăsate să se scurgă. Era multă muncă, iar 
pentru asta primeam nişte bani de buzunar. Cred că era 
vorba chiar de două mărci pe lună. De aceea primii bani 
câştigaţi din stagiul de practică au fost atât de importanţi 
pentru mine. 

La domnul Bernblum am rămas doi ani. Apoi am primit 
de la el o ofertă de angajare permanentă. Îmi oferea un 
salariu de 90 de mărci pe lună. Şi despre asta a trebuit să 
discut cu părinţii mei, pentru că încă nu împlinisem 21 de 
ani. 

— 90 de mărci - nu, e prea puţin. Trebuie să le ceri 100! 
a spus tata. 

In ziua următoare i-am zis domnului Bernblum că tatăl 
meu insistă să primesc 100 de mărci. Ne pare rău, în cazul 
ăsta trebuie să ne despărţim. Şi atunci mi-au reziliat 
contractul. 

— Mai bine aşa, o să-şi caute alt loc de muncă, a 
conchis tata. 

Atunci am mers pentru prima oară la Agenţia de 
Recrutare a Forţei de Muncă, am fost înregistrată ca 
şomeră şi am primit o listă cu adrese la care să mă 
prezint. Am ajuns să lucrez pentru scurt timp într-o 
librărie. Îmi plăcea foarte mult să citesc. E drept că nu 
citisem încă foarte mult, însă lectura mi se părea un lucru 
minunat. Acolo mi se plăteau necondiţionat 100 de mărci. 
Toate astea se petreceau în iarna cumplit de friguroasă din 
1929, pe atunci aveam deja 18 ani împliniţi. Slujba era 
groaznică. Incăperile erau reci. Se încălzea cu greu, iar 
ceilalţi angajaţi erau nesuferiţi şi foarte neprietenoşi. Am 
fost extrem de nefericită în acea perioadă. 


Apoi, într-o zi, tata s-a întâlnit cu un vecin pe stradă. Era 
domnul dr. Hugo Goldberg, un agent de asigurări evreu. 
Au schimbat câteva vorbe: ce mai faceţi, cum merge 
afacerea, ce fac copiii. 

— Hilde s-a făcut mare, lucrează deja, i-a spus tata la un 
moment dat. 

— Serios, ce lucrează? 

Până la urmă domnul Goldberg i-a zis: 

— Ştiţi ce? Secretara mea se mărită în curând şi 
urmează să-şi încheie activitatea. Trimiteţi-mi-o pe fiica 
dumneavoastră, ţin minte că-i fată isteaţă. 

M-am prezentat chiar a doua zi la domnul dr. Goldberg, 
în casa de alături. Nu-l mai văzusem niciodată, sau poate 
doar când eram mică, pe vremea când salutam oamenii cu 
o reverență. Habar n-aveam că încă îşi mai aducea aminte 
de mine. 

— Am putea să lucrăm împreună, mi-a spus. Lumea 
asigurărilor este foarte interesantă. Niciodată n-o să puteţi 
şti chiar totul, dar întotdeauna puteţi afla multe. 

Aşa că pe la mijlocul anului 1929 am început să lucrez 
pentru el. Pentru domnul dr. Goldberg. ; 

A urmat o perioadă liniştită şi frumoasă. In primii doi 
ani, la domnul Goldberg s-au dat o mulțime de petreceri. 
Toţi invitații erau oameni bogaţi. El ocupa un etaj imens în 
acea vilă. Îmi amintesc de o petrecere, când soţia lui a 
împlinit 50 de ani. Voia un decor medieval şi a făcut rost 
de tot ce era nevoie pentru asta. L-a angajat pe tata, care 
l-a ajutat foarte mult, construind practic decorul. 

— Am avea nevoie de fiica dumneavoastră pentru rolul 
de ucenic cizmar, i-a spus domnul Goldberg lui tata, când 
totul era pregătit. 

Pentru că îi ştiam deja de la telefon pe mulţi dintre 
prietenii şi cunoscuţii lui, am spus imediat un „Da” hotărât 
când m-a întrebat tata. Prin urmare, m-am dus să joc rolul 


de ucenic cizmar. Toţi oaspeţii erau evrei, prieteni de-ai 
domnului Goldberg, care a avut o grămadă de idei 
năstruşnice. Petrecerea a început pe înserat şi a durat 
toată noaptea. lar eu am stat până dimineaţa. Am purtat 
pantaloni scurţi, o jachetă decorată cu o pană şi am avut 
tot timpul o pereche de cizme agăţate pe umăr. A fost 
minunat. 

În perioada cât am lucrat pentru domnul Goldberg am 
învăţat o grămadă de lucruri despre domeniul asigurărilor. 
Presupunea totodată şi multă înşelătorie - în urma căreia 
ei se alegeau cu mulţi bani. Nu şi eu însă. Eu primeam 
doar 90 de mărci, ăsta era pe atunci salariul obişnuit al 
unei secretare, dar în decursul celor patru ani lucraţi acolo 
salariul meu a ajuns în ultimul an, 1932, la 120 de mărci. 
Apoi, cu puţin înainte de 1933, dr. Goldberg mi-a scurtat 
timpul de lucru la jumătate, pentru că afacerile nu mai 
mergeau chiar atât de bine. Atunci am avut sentimentul că 
va renunţa în curând la birou şi chiar la locuinţa din 
Germania. 

Din clipa aceea am lucrat doar de dimineaţa de la opt 
până la prânz, la ora unu. Nu mai aveam deloc bani şi o 
duceam destul de rău. 

În acea vreme mi-am făcut un prieten - Heinz, un 
student din Heidelberg. Nu era dragostea vieţii mele, dar a 
fost primul meu iubit. Toate prietenele mele aveau deja pe 
cineva cu care-şi dădeau întâlniri, eu eram singura care n- 
avea pe nimeni. Atunci s-au gândit să-mi găsească pe 
cineva. Am mers cu toţii la un ceai dansant, iar ele l-au 
invitat şi pe Heinz şi ne-au făcut lipeala. Şi el era sărac, 
fiindcă tatăl lui îl ţinea din scurt, nefiind de acord cu faptul 
că fiul său studiază în loc să se ocupe de firma familiei. Eu 
eram, la rândul meu, săracă; din puţinul pe care-l aveam 
trebuia să dau cinci mărci în casă. Prin urmare, îmi 
rămâneau al naibii de puţini bani. Când mă întâlneam cu 


Heinz, doar ne plimbam. Nu mă ducea nici măcar la 
cinema, fiindcă asta ar fi însemnat să mă invite. Eu nu-l 
puteam invita, că nu se obişnuia pe atunci ca o fată să 
facă aşa ceva. Când ieşeam la o cafea, el trebuia să 
plătească. Aşa era obiceiul. L-aş fi insultat dacă l-aş fi 
refuzat. Însă nici nu mi-ar fi trecut prin minte să refuz. 
Dacă un bărbat te invită la masă, la o cafea sau mai ştiu 
eu la ce, trebuie să plătească el - indiferent ce lucrează 
sau ce leafă are. Ce absurde erau acele legi nescrise, pe 
care le respecta toată lumea fără să crâcnească. 

La un moment dat - asta se întâmpla înainte de 1933 -, 
Heinz a făcut rost de două bilete la Palatul Sporturilor. La 
Berlin, toate evenimentele aveau loc întotdeauna la 
Palatul Sporturilor: meciurile de box sau acele minunate 
spectacole de patinaj. Pentru asta era cunoscut Palatul 
Sporturilor. Prin urmare, l-am însoţit. Eram bucuroasă, 
fiindcă nu ştiam ce mă aşteaptă. 

Am găsit acolo o mulţime de bărbaţi neîngrijiţi, care 
stăteau pe bănci şi aşteptau ceva. Am făcut şi noi acelaşi 
lucru. Dintr-odată a început să răsune muzica, o fanfară 
cânta un marş electrizant. Toate păreau bune şi frumoase, 
până a apărut un grăsan în uniformă - era Hermann 
Goring“. A ţinut un discurs care nu m-a interesat absolut 
deloc. Politică. De ce m-ar fi interesat? Doar sunt femeie, 
nu eram obligată să mă intereseze. 

— La aşa ceva nu mai vin în viaţa mea, i-am spus după 
aceea lui Heinz. M-am plictisit de moarte. 

— Eram sigur, mi-a răspuns ferm. 


4 Hermann Göring (12 ianuarie 1893, Rosenheim - 15 octombrie 1946, 
Nurnberg) a fost comandantul aviaţiei militare, Luftwaffe, şi al doilea 
în ierarhia nazistă, după Adolf Hitler. A fost judecat pentru crime de 
război şi crime împotriva umanităţii la Nurnberg (1945-1946) şi 
condamnat la moarte. S-a sinucis în celula închisorii unde era deţinut. 


Nici măcar n-a încercat să-mi explice că tocmai fusese 
înfiinţat un nou partid, care vrea să elibereze Germania de 
evrei, nimic de genul ăsta. 

Înainte de 1933 nu-i băga nimeni în seamă pe evrei, 
toate astea au fost doar nişte născociri ulterioare ale 
naziştilor. De-abia naţional-socialismul ne-a atras atenţia 
că sunt o altă categorie de oameni. Mai târziu, teoria asta 
a fost preluată de programul planificat de exterminare a 
evreilor. Noi n-am avut nimic cu evreii. Dimpotrivă. Tatăl 
meu era foarte fericit că printre clienţii lui se numărau şi 
câţiva evrei, fiindcă erau bogaţi şi plăteau mereu cel mai 
bine. Noi ne-am jucat cu copii evrei. Era o fată, se numea 
Hilde - foarte simpatică. Îmi amintesc un copil evreu de 
vârsta mea care locuia în casa alăturată, ne jucam 
câteodată cu el, şi mai era şi bine-cunoscuta Rosa 
Lehmann Oppenheimer, cu mica prăvălie cu săpunuri, da, 
încă îmi aduc aminte de ea. Prin urmare, noi nu ne-am 
gândit niciodată că ar putea fi ceva în neregulă cu ei. 
Vorbesc de vremea când eram copii. lar când național- 
socialismul lua amploare, noi tot n-am priceput ce urma să 
se întâmple. l-am făcut cu mâna Fuhrerului iubit. De ce 
nu? Prea puţini se gândeau la evrei înainte de 1933. 
Oamenii au primit mai întâi de lucru şi bani. Doar 
pierduserăm totul în război şi fuseserăm înşelaţi prin 
Tratatele de la Versailles, aşa ni s-a spus mai târziu. 

Nimeni n-avea habar ce urma să ni se întâmple din 
cauza lui Hitler. 


Viața lipsită de griji a lui Brunhilde Pomsel din acele 
vremuri continuă, nebănuind că în curând va accepta un 
loc de muncă în centrul de putere al dictaturii naționaliste, 
care îi va schimba întreaga viață. 


Prietenul meu, Heinz, credea că sunt prea proastă, prea 
imatură pentru a înţelege politica. Dar ăsta nu era un 


motiv de ceartă. Pur şi simplu aveam pe cineva cu care să 
mă întâlnesc duminica. Ne-am urcat în trenul interurban, 
fără o destinaţie precisă, ne-am plimbat, am ieşit la o 
cafea, apoi ne-am dus la el acasă. Era frumos că mai 
puteam rămâne câteodată şi singuri. După întâlnirile cu 
Heinz mă vedeam deseori cu gaşca, căci aveam o gaşcă. 
Băieţii erau unul mai frumos ca celălalt. Unul dintre ei 
avea o motocicletă; să mergi cu motocicleta prin 
împrejurimile Berlinului era o aventură, chiar şi pentru 
mine. Insă totul era foarte inocent. Băieţii discutau uneori 
despre politică; pe noi, fetele, nu ne interesa deloc 
subiectul şi nici măcar nu-i ascultam. Unul dintre băieţi era 
membru în Partidul Comunist din Germania. Era un băiat 
atât de frumuşel, cum să fie membru în Partidul Comunist 
din Germania? În ciuda acestui fapt, era un băiat frumuşel, 
cu toţii îl îndrăgeam. Ceilalţi erau doar nazişti sau național- 
populari. 

Când şi când mă gândesc la asta, oare ar trebui să-mi 
reproşez că pe atunci nu mă interesa politica? Dimpotrivă, 
poate e bine că nu mă preocupa, poate că în idealismul 
meu tineresc aş fi ajuns în rândurile uneia dintre tabere, 
iar asta mi-ar fi putut grăbi sfârşitul. În vremea aceea 
eram foarte uşor influenţabilă, dar am avut şi un alt cerc 
de prieteni. Nu erau toţi nazişti, erau şi fiii unor bogătaşi 
cu un stil de viaţă oarecum decadent. Nici unul dintre ei n- 
avusese încă vreo slujbă; unii urmau să-şi înceapă în 
curând studiile - sau, dimpotrivă, n-aveau nici o activitate. 
Părinţii lor îşi permiteau măcar luxul de a-i susţine, căci cei 
mai mulţi dintre ei erau oameni de afaceri de succes. 
Aveau vile în cartierul Südende, iar copiii lor, cu vârste 
între 20 şi 23 de ani, nu se gândiseră nici unul să-şi ia o 
slujbă, cel puţin nu încă. Nici unul n-avea chef de nimic. 
Aştia erau prietenii mei. Băieți frumuşei, băieţi drăguţi, îţi 
făcea plăcere să-i cunoşti. Intotdeauna se iveau ocazii, 


petreceri şi baluri şcolare. Toate liceele organizau fel de fel 
de serbări jubiliare, care aveau loc deseori la restaurant, în 
parcul din Sudende. Era un loc minunat pentru astfel de 
evenimente, situat chiar pe malul lacului, cu o mică 
pădure în jur şi bărci cu vâsle sau şalupe. 

În timpul iernii lacul îngheţa de obicei, dar era 
transformat în patinoar. Restaurantul enorm şi foarte 
frumos era în continuare deschis, cu tot cu superba sală 
de festivități, pentru petreceri şi baluri mari, dar şi pentru 
evenimente restrânse. Şi chiar dacă de-abia ne ajungeau 
banii, tot găseam 20 de pfenigi pentru o bere, ca apoi să 
bem cu toţii din ea. Important era că stăteam împreună 
într-o cârciumă. Nici unul dintre aceşti tineri nu voia s- 
audă de politică, nici măcar unul. In gaşcă nu aveam nici 
un evreu. Cu excepţia prietenei mele evreice Eva 
Löwenthal, care venea des cu noi. 

Politica ni se părea de-a dreptul neinteresantă. Când 
văd ce ifose au elevele din ziua de azi când trebuie să-şi 
spună părerea îmi zic: Doamne fereşte, ce diferenţă faţă 
de atunci, o diferenţă imensă. Câteodată mă gândesc că 
n-am puţin peste o sută de ani, ci trei sute de ani. Intr-atât 
de uriaşă este diferenţa dintre stilul nostru de viaţă de 
atunci şi cel al tinerilor de astăzi. 


La sfârşitul anului 1932, Brunhilde Pomsel îl cunoaşte pe 
viitorul crainic radio Wulf Bley. Este o întâlnire hotărâtoare, 
care, după ce Hitler a preluat puterea, îi va netezi calea 
spre Radiodifuziunea Germană şi, apoi, spre Ministerul 
Propagandei al lui Joseph Goebbels. Scriitorul şi crainicul 
radio Wulf Bley (1890, Berlin - 1961, Darmstadt) a devenit 
în 1931 membru în Partidul Muncitoresc Naţional-Socialist 
German şi în trupele SA°. Bley este cunoscut de posteritate 


> Batalioanele de asalt (germ. Sturmabteilung, acronim SA), cunoscute 
şi sub denumirea de Cămăşile brune, au fost o organizaţie paramilitară 


mai ales pentru comentariile sale despre preluarea puterii 
de către Hitler, descriind la radio defilarea national- 
socialiştilor pe sub Poarta Brandenburg din seara zilei de 
30 ianuarie 1933, precum şi pentru transmisiile sale de la 
Jocurile Olimpice din 1936. 


În fine, prietenul meu, Heinz, avea o cunoştinţă, un 
scriitor, un locotenent-aviator din Primul Război Mondial. 
Heinz ştia că la dr. Goldberg îmi fusese redusă norma de 
lucru la jumătate. Cunoştinţa lui Heinz dorea să-şi scrie 
memoriile şi căuta pe cineva care să i le dactilografieze, 
iar Heinz m-a propus pe mine. Aşa l-am cunoscut pe Wulf 
Bley, un om foarte cumsecade şi amabil, care nici nu 
locuia departe de noi şi avea o soţie deosebit de drăguță şi 
un fiu simpatic. De câte ori mă duceam la el acasă, eram 
întâmpinată cu cafea şi stăteam puţin de vorbă. Apoi îi 
aşterneam gândurile pe hârtie. Şi asta nu e tot. Domnul 
Bley avea un prieten, căpitanul Busch. Acesta locuia în 
cartierul Lichterfelde şi voia de asemenea să-şi scrie 
memoriile, aşa că m-a întrebat dacă n-aş putea cumva să-l 
ajut şi pe el. A fost foarte generos. Şi aşa am ajuns să trec 
zilnic şi pe la el, unde lucram până la ora cinei. Apoi unul 
din fiii lui mă conducea cu maşina până acasă. Aştia aveau 
o grămadă de bani, datorită lui aproape că m-am 
îmbogăţit. Astfel, la sfârşitul anului 1932, dimineaţa 
lucram la evreul Goldberg şi în unele după-amiezi - la 
nazistul Wulf Bley. Uneori am fost întrebată dacă nu cred 
că am făcut un lucru nesăbuit lucrând pentru un nazist şi 
pentru un evreu în acelaşi timp. Nu, nu cred asta. Măcar 
mă număram printre cei care încă mai aveau de lucru. Pe 
atunci existau o grămadă de şomeri. Aproape toate 
prietenele mele erau şomere. In vreme ce eu lucram deja 
de patru ani pentru dr. Goldberg, şi-mi plăcea foarte mult. 


fascistă, fondată de Adolf Hitler în 1921, la Munchen. 


Dar toate astea se petreceau înainte de 1933. Apoi, dintr- 
odată, s-a schimbat totul. 


Nu era prea clar ce se întâmpla. Dar nu 
luam chiar totul în serios. Nu mă interesau 
defel astfel de lucruri. Pe atunci eram o 
tânără îndrăgostită - şi doar asta conta 
pentru mine. A trecut atât de mult timp, 
încât nici nu mai pot să mă pun în situaţia 
de atunci. Aşa erau vremurile - pur şi 
simplu te lăsai dus de val. 

BRUNHILDE POMSEL 


„HITLER ERA, PUR ŞI SIMPLU, 
DOAR O FIGURĂ POLITICĂ NOUĂ” 
Începutul activităţii la Radiodifuziunea 
Germană 


La sfârşitul anului 1932, Brunhilde Pomsel avea 21 de ani 
şi, conform legii de atunci, de-abia devenise majoră. 


Berlinul era un oraş viu şi atrăgător şi avea multe de oferit. 
Desigur, doar pentru oamenii cu bani. Pentru evreii bogaţi. 
Oamenii cu bani aveau multe de văzut la Berlin. Era un 
oraş care oferea tot ce-ţi poftea inima, tot ce omul de pe 
atunci considera important: teatre, concerte, o grădină 
zoologică minunată. Existau chiar şi cinematografe mari şi 


frumoase. După film urma mereu un spectacol. Mai întâi se 
proiecta filmul artistic, apoi - un film documentar cultural 
şi un spectacol, de obicei un cântăreţ acompaniat de 
cineva la pian sau reprezentaţia unor dansatori de revistă, 
ca Tiller GirlsS. Toate astea existau pe atunci. Adică tot ce 
are omul nevoie. De ce altceva puteai să mai ai nevoie? 
Existau restaurante la modă, restaurante scumpe, în care 
nu intra nici un muritor de rând. Am auzit despre ele de- 
abia când am început să lucrez la Radiodifuziune. 

Oricât era Berlinul de lăudat şi de preamărit, exista 
mereu şi un revers al medaliei, mai ales în acele timpuri, 
după ce pierduserăm Primul Război Mondial. Vedeai 
şomeri la fiecare colţ de stradă, cerşetori, săraci. Cine 
locuia, ca mine, într-un cartier bun, într-o suburbie selectă, 
nu întâlnea aşa ceva. Însă, evident, erau şi cartiere 
diferite, pline de mizerie şi sărăcie, de care nimeni nu voia 
să ştie nimic, toţi se făceau că nu există, pur şi simplu nici 
măcar nu le priveai. 


Apoi, în martie 1933, naziştii au câştigat pe neaşteptate 
alegerile. Nu ştiu cu cine au votat părinţii mei. Nu-mi pot 
aduce aminte nici pe cine am votat eu. Cu național- 
popularii, cred. Culorile negru, alb, roşu. Întotdeauna mi s- 
au părut nişte culori foarte frumoase pentru un steag. 
Duminicile electorale erau pentru noi încă din copilărie 
duminici diferite de cele obişnuite. Berlinul era plin de 
steaguri, răsuna muzica şi peste tot erau afişe publicitare; 
oraşul pulsa de viaţă. Duminicile electorale erau grozave. 
Dar fiind vorba despre politică... Adică, pe noi, tinerii, nu 
ne implicau deloc în asta. Şi nici nu ne influenţau în vreun 
fel. 


6€ Tiller Girls, una dintre cele mai populare trupe de dans de la 
începutul secolului XX, fondată de John Tiller în 1890. 


Cu puţin timp înainte de alegeri, în ianuarie 1933, 
prietenul meu, Heinz, m-a luat cu el la Potsdam, unde 
bătrânul Hindenburg a dat mâna cu Hitler’. Nici măcar n- 
am întrebat ce-i cu prostia asta. N-am vrut să ştiu nimic. 
lar el şi-a dat seama cât eram de ignorantă, cât de puţin 
mă interesa politica. Sigur nu eram demnă de el, dar nici 
el n-a încercat să mă convertească. Partidul n-avea nici un 
rol în relaţia noastră, însă în acelaşi an ne-am despărţit. 


Când Hitler a fost numit cancelar, în ianuarie, tot Berlinul 
era în stradă. Cei mai îndrăzneţi mergeau în pelerinaj la 
Poarta Brandenburg. Evident că acolo s-a dus şi prietenul 
meu, Heinz, cu tot cu mine. Îmi aduc aminte şi acum, 
Hitler stătea în fereastra cancelariei Reichului. Pretutindeni 
erau oameni, era plin de oameni, unii strigau, la fel ca în 
zilele noastre la un meci de fotbal. Strigam şi noi cu ei. lar 
după ce strigai şi aclamai destul, cei din jur te împingeau 
de pe locul tău şi erai în culmea fericirii că te numeri 
printre martorii unui moment istoric. Am fost şi eu una 
dintre cei care l-au aclamat. E adevărat şi o recunosc. 
Hitler era, pur şi simplu, doar o figură politică nouă. 

Dar eu numai entuziasmată nu eram. Niciodată nu m- 
am entuziasmat la asemenea lucruri. Am încercat şi 
ulterior, atât cât mi-a fost posibil, să mă eschivez de la 
astfel de întruniri. De cele mai multe ori am reuşit. Îmi 
amintesc că mai târziu, când am început să lucrez la 
Radiodifuziune, eram obligaţi să defilăm în fiecare an de 1 
Mai în Parcul Olimpic sau la aeroportul Tempelhof, când 


7 Autoarea nu-şi aminteşte data corectă. De fapt, ea se referă la 
ceremonia solemnă de deschidere a noului Parlament, organizată de 
propaganda nazistă la 21 martie 1933. Imaginea descrisă de Brunhilde 
Pomsel este şi o poză celebră a fotografului Theo Eisenhart de la 
cotidianul american New York Times, în care cancelarul Hitler dă mâna 
şi se înclină dinaintea bătrânului preşedinte al Reichului Paul von 
Hindenburg. 


venea Mussolini în vizită. Apoi ni se ordona să ne aliniem. 
În fiecare redacţie existau persoane în care nu te puteai 
încrede, care îi turnau pe cei care nu voiau să participe la 
acţiuni, care erau atente la cine lipseşte, dar noi nu eram 
tocmai fraieri. Participam şi defilam până la primul sau al 
doilea colţ de stradă. Când pornea defilarea propriu-zisă - 
îmi amintesc de o defilare până la Parcul Olimpic -, trebuia 
să ne adunăm în faţa Radiodifuziunii. Insă cei din redacţia 
noastră au hotărât să se întâlnească într-o cârciumă. Din 
cinci în cinci minute câte unul dintre noi pleca de la 
defilare şi mergea să bea o bere. Din 20 de oameni, doar 
doi salvau aparențele. Însă noi nu ne asumam un risc prea 
însemnat. Existau anumite  redacţii luate la ochi 
îndeaproape, de exemplu redacţia Literatură din cadrul 
Radiodifuziunii. 

Dar imediat după preluarea puterii de către Hitler 
speranţa plutea în aer. A fost totuşi o surpriză imensă că 
Hitler a câştigat alegerile. Cred că şi naziştii înşişi erau 
surprinşi. 

Dar eu eram atât de dezinteresată pe atunci. Pentru 
mine, viaţa a mers înainte. Eu mai lucram încă la dr. 
Goldberg. Bine, nu i-am povestit că la 30 ianuarie îl 
aclamasem pe Hitler. N-am făcut-o, nu eram aşa lipsită de 
tact încât să-i fac sărmanului evreu una ca asta. Aşa ceva 
nu se face. Nu era prea clar ce se întâmpla. Dar nu luam 
chiar totul în serios. Nu mă interesau defel astfel de 
lucruri. Pe atunci eram o tânără îndrăgostită - şi doar asta 
conta pentru mine. A trecut atât de mult timp, încât nici nu 
mai pot să mă pun în situaţia de atunci. Aşa erau 
vremurile - pur şi simplu te lăsai dus de val. 


Nici măcar despre procesiunile şi defilările cu torţe ale 
naziştilor n-am ştiut prea multe. Sudende era partea mai 
distinsă a cartierului Steglitz. N-am aflat nimic nici de 
revoltele din anii 1920 şi nici de mai târziu, de după 


venirea lui Hitler la putere. La noi domnea o atmosferă 
liniştită, burgheză. Procesiunile aveau loc mai degrabă în 
cartierele locuite de muncitori. Sudende, cartierul unde 
stăteam eu, era o suburbie deosebit de elegantă, unde 
locuiau o mână de oameni foarte bogaţi, cu vile superbe şi 
case imense, în care se închiriau etaje întregi, şi cu 
magazine şi comercianţi pe măsură. In aer plutea un fel de 
armonie. Cred că n-am văzut niciodată o procesiune 
nazistă în Sudende. Nici nu se punea problema de aşa 
ceva acolo. Nu cred că ar fi participat nimeni din zonă, cu 
siguranţă. lar în altă parte nu mergeam. Ziarele scriau 
multe, însă suburbia noastră era foarte liniştită, avea un 
fler al ei. Turbulenţe se petreceau pe strada principală, 
Steglitzer Strasse, pe unde treceau procesiunile naziste. 
Acolo nici nu te mai puteai opri pe stradă. Însă pe noi toate 
astea ne lăsau indiferenți, iar faptul că fraţii mei erau 
cooptați în Tineretul Hitlerist şi purtau acele cămăşi brune 
- păi da, aşa erau vremurile. 

Chiar începeau să fie din ce în ce mai multe trupe SA pe 
stradă. Dar nu ne-au deranjat în nici un fel. Nimeni nu-şi 
făcea gânduri în privinţa asta. De fapt, exista şi o Ligă a 
Femeilor Naţional-Socialiste şi mi-a fost cumplit de frică să 
nu apară o lege care să oblige toate femeile să se înscrie. 
Mai existau şi instrucţiuni despre cum trebuia să te 
îmbraci. În Liga Fetelor Germane era musai să porţi fuste 
albastre plisate. Prietenele mele ziceau că arată groaznic. 
Noi purtam pe atunci rochii strâmte, la modă, iar 
membrele ligii ieşeau pe stradă în nişte haine lăbărţate. 
Astea erau grijile mele pe-atunci. Am reuşit să mă fofilez şi 
am scăpat de Liga Femeilor Naţional-Socialiste. Nici nu mai 
ştiu cum a fost posibil. Nu erai obligată să devii membră, 
dar s-a făcut multă publicitate în acest sens. Eu însă nu 
voiam să fac parte din nici o mişcare de masă, am refuzat 
întotdeauna. 


Dar după ce Hitler a ajuns la putere, au început imediat 
să apară tot felul de regulamente, atunci s-au schimbat 
multe. S-au dat foarte multe decrete, chiar şi decrete 
speciale, iar unele au avut însă şi consecinţe bune: s-a 
început construcţia autostrăzii, păi asta a fost o schimbare 
enormă a întregului sistem, aşa au dispărut oamenii 
străzii, fiindcă mulţi dintre aceşti cerşetori şi săraci se 
milogeau din cauza mizeriei în care trăiau, şi nu neapărat 
pentru că voiau să trândăvească şi să nu facă nimic. Erau 
şomeri şi nu primeau îndeajuns sprijin pentru familiile lor, 
care de regulă creşteau. Unde erau săraci, erau de obicei 
şi mai mulţi copii decât la bogaţi. La început, Hitler a ţinut 
situaţia sub control şi astfel am reuşit să depăşim urmările 
Primului Război Mondial. 


O parte din tinerii de-atunci au resimţit totul ca o eliberare. 
Câteodată fraţii mei îşi permiteau să stea seara într-o 
cârciumă, lucru pe care înainte nu l-ar fi făcut. Au devenit 
membri în Tineretul Hitlerist şi astfel au plecat de acasă, 
ca să fie printre alţi tineri de vârsta lor. Departe de părinţi, 
puteau să meargă în tabere sau oriunde îşi doreau. Erau 
deci multe lucruri care dintr-odată s-au îmbunătăţit. N- 
aveai cum să nu spui: ce minunat e totul! 

La scurt timp după aceea, imediat după alegerile din 
1933, pe când încă nu terminasem cartea cu Wulf Bley, 
acesta a fost convocat în calitate de dramaturg la Teatrul 
Naţional. Mi-a propus să-l însoțesc. Asta a fost începutul 
ascensiunii mele. Fără această întâmplare, dacă nu l-aş fi 
cunoscut pe Wulf Bley, întreaga mea viaţă ar fi decurs 
probabil altfel, şi cine ştie unde aş fi ajuns secretară. 

— Şeful dumneavoastră evreu n-o s-o mai ducă mult 
timp, mi-a zis el. Nu v-ar plăcea să lucraţi la 
Radiodifuziune? Găsesc eu ceva să vă dictez. 

Imi aduc aminte ce-mi spusese cu mult timp înainte, la 
Crăciunul din 1932: 


— Naţional-socialiştii ăştia... încă un tur de alegeri, şi 
gata, au reuşit. 

Şi dacă ei reuşeau, el n-ar mai fi trebuit să mişte un 
deget pentru tot restul vieţii. Ceea ce s-a şi întâmplat. El 
era membru de partid de ceva vreme. Că în fruntea 
Teatrului Naţional fusese pus un om întru totul neinteresat 
de artă şi că aşa ceva nu avea cum să funcţioneze, n-a 
ştiut-o nici măcar unul dintre naziştii inteligenţi. Dar Bley a 
primit postul la scurt timp după venirea la putere a lui 
Hitler. 

Imediat au început pregătirile pentru primul mare 
spectacol de teatru: Wilhelm Tell. Cu Heinrich George? în 
rolul lui Gessler şi Attila Hörbiger?’ drept Tell. Eu pierdeam 
timpul prin teatru, la început n-aveam nimic de lucru. Din 
când în când, mi-a mai dictat el nişte scrisori şi m-a plătit 
de fiecare dată cu o sumă foarte mare de bani, atât de 
mult ţinea la mine. Eu mă bucuram şi-mi plăcea tot ce 
făceam. Mai ales când una dintre secretare, adică 
secretara teatrului, domnişoara von Blankenstein, îmi 
permitea s-o vizitez în biroul ei. Pe un perete erau agăţate 
portretele tuturor actorilor cu câte o dedicație. Unul dintre 
cele mai importante evenimente trăite de mine s-a 


8 Heinrich George (1893, Stettin - 25 septembrie 1946, lagărul de 
concentrare Sachsenhausen), bine-cunoscut actor german din vremea 
Republicii de la Weimar. La începutul perioadei naziste i s-a interzis să 
mai profeseze. După ce s-a alăturat regimului naţional-socialist a jucat 
în mai multe filme de propagandă, printre care Hitlerjunge Quex 
(1933) şi Ko/berg (1945), precum şi în filmul de propagandă antisemită 
Jud Suiss (1940). 


Attila Hörbiger (1896, Budapesta, Austro-Ungaria - 1987, Viena, 
Austria), actor austriac. Din 1935 până în 1937 şi din 1947 până în 
1951 a interpretat rolul lui Jedermann la Festivalul de la Salzburg. A 
jucat alături de soţia sa, Paula Wessely, în filmul de propagandă 
antisemită Heimkenr. 


petrecut odată, pe când stăteam de vorbă cu ea: s-a 
deschis uşa şi cine a intrat? Actorul Attila Hörbiger. Pe 
atunci, toate fetele visau la el, cu inima bubuindu-le în 
piept. A scos un portţigaret şi mi-a oferit o ţigară, pe care 
am fumat-o tremurând de emoție. Cu astfel de întâmplări 
înveseleam acasă discuţiile de la cină. 

Domnul Bley mi-a spus câteva luni mai târziu că 
negociază un post la Radiodifuziune, şi atunci m-a întrebat 
dacă n-aş fi interesată să mă angajez acolo. Zicea că 
poate să-şi aducă secretara personală, dar nu dorea s-o 
plătească din banii lui, ci prefera să fie plătită de 
Radiodifuziune. Voia să-mi facă rost de un contract cu 
Radiodifuziunea. Ce grozav, m-am gândit, la o instituţie 
atât de mare, ce şansă imensă! Prin urmare, i-am spus un 
„Da” hotărât. 

La scurt timp după aceea mi-a zis: 

— Pare să meargă, chiar pare să meargă. Şi pentru 
dumneavoastră de asemenea. Cred că ne putem baza pe 
asta. 

Continuam să mergem la Teatrul Naţional, unde încă 
era angajat ca dramaturg. 

— Sunteţi membră de partid? m-a întrebat la scurt timp 
după aceea. 

— Nu, i-am răspuns, nu sunt. 

— Hmm, a făcut el, ar fi bine să deveniți, din moment ce 
urmează să lucraţi într-o astfel de instituţie. 

— Bine, i-am răspuns, atunci o să devin membră de 
partid. 

— Aşa, a încuviinţat, însă habar n-am dacă mai sunt 
primiţi membri noi. 

Asta pentru că Partidul era pe atunci la modă şi toată 
lumea voia să facă parte din el, fiindcă toţi îşi închipuiau 
că acum urma să apară omul providenţial care va ţine cu 


poporul. Asta au predicat naziştii înainte de alegeri, iar 
acum era bine să fii membru de partid. 

Aşa că m-am hotărât să mă înscriu în partid, dacă el era 
convins că asta mă va ajuta să lucrez la Radiodifuziune. 
„Voi deveni membră de partid, din cutare şi cutare motiv”, 
le-am spus alor mei acasă. Părinţii mei nu s-au împotrivit şi 
n-au comentat, fiindcă nu le păsa. „Fă ce vrei.” 


Şi chiar în acea după-amiază m-a vizitat prietena mea 
evreică Eva Lowenthal şi voiam, de fapt, să ieşim la o 
cafea. Dar asta însemna s-o invit eu pe Eva, fiindcă toată 
lumea ştia că ea nu are nici un sfant. Când cineva spunea 
că ieşim la o cafea, însemna „te invit la o cafea”. 

— Eva, astăzi nu putem merge, mai întâi trebuie să mă 
înscriu în partid! i-am spus. 

Pentru că partidul primea doar din când în când membri 
noi, accepta câteva sute sau mii de oameni, apoi îşi 
închidea porţile. Pur şi simplu nu puteau ţine pasul cu 
completarea legitimaţiilor de membru, iar bieţii oameni 
trebuiau să stea mereu la coadă, până când era primit 
următorul grup. 

— Bine, a spus Eva, vin cu tine. 

Eva şi cu mine am mers împreună la filiala Partidului 
Muncitoresc Naţional-Socialist German din Südende. In 
faţa sediului stăteau cel puţin o sută de oameni la coadă. 
Toţi voiau să devină membri, fiindcă se zvonea că din 
prima zi a lunii partidul nu mai acceptă pe nimeni. Şi era 
bine să fii membru în această mişcare. 

A trebuit să stau la coadă. Între timp, Eva s-a aşezat pe 
un zid. A mers foarte repede, pentru că era atât de bine 
organizat. Intrai acolo, trebuia să semnezi ceva. Cotizaţia 
lunară urma să fie de două mărci - m-a cam durut, fiindcă 
era o sumă foarte mare. Dar şi mai dureros a fost faptul că 
m-am văzut nevoită să plătesc o taxă de înscriere de zece 
mărci. Asta a fost crâncen. Erau toţi banii pe care-i aveam 


la mine. Atunci am renunţat să mai ieşim la o cafea. Serios 
acum: zece mărci erau mulţi bani pe atunci. 

Însă eu tot am semnat, gândindu-mă că dacă iese 
treaba cu Radiodifuziunea banii ăştia n-o să mai însemne 
nimic pentru mine. Şi a ieşit treaba şi aşa am devenit 
membră de partid. 

Mai târziu, dacă m-ar fi întrebat cineva: „Ai fost membră 
de partid?”, i-aş fi răspuns: „Da, am fost”. Dar nu m-a 
întrebat nimeni niciodată. Nici măcar despre slujba mea 
ulterioară de la Ministerul Propagandei nu m-a întrebat 
nimeni. Habar n-am dacă toţi oamenii ăia chiar au fost 
membri de partid. Deci poate a fost cam pripit din partea 
mea să mă înscriu, dar nici nu mi-a dăunat vreodată. 

Câteva săptămâni mai târziu, am primit de la filiala 
aceea o scrisoare şi o legitimaţie adevărată: membră în 
Partidul Muncitoresc Naţional-Socialist German din data 
cutare. Apoi am mai primit o scrisoare în care scria că, în 
calitate de membru de partid, eşti obligat să fii de folos 
partidului. Trebuia să participi la activităţi de strângere de 
fonduri, iar în legătură cu asta aveau câteva propuneri. 
Atunci m-am gândit: stai să vezi, fonduri se strâng tot 
timpul, puşculiţa zdrăngănea mereu pentru orice nimic. 
Simţeam că nu mă luaseră în vizor încă. După care am 
primit o scrisoare prin care mi se aducea la cunoştinţă să 
mă prezint la filiala partidului. 

Aşa că m-am dus acolo, iar ei mi-au explicat că acum 
sunt membră de partid şi că n-am făcut încă nimic pentru 
acesta. 

— Bine, dar ce-aş putea să fac? i-am întrebat. 

— Păi ce meserie aveţi? 

— Lucrez la Radiodifuziune. 

Mi-au spus că aş putea să dactilografiez câte ceva la 
sediul partidului. Seara după ora 18, după închiderea 


magazinelor, ar avea de redactat nişte scrisori şi pentru 
asta au nevoie de un dactilograf. 

N-am avut cum să mă sustrag, aşa că a trebuit să 
dactilografiez tot felul de banalităţi. După aceea le-am dat 
telefon şi am inventat tot felul de scuze. Că nu pot veni 
fiindcă seara avem o emisiune de radio la care trebuie să 
particip. Aştia habar n-aveau ce făceam la Radiodifuziune, 
deci m-au crezut. Săptămâna următoare găseam altă 
scuză - până când mi-au spus că nu mai sunt interesaţi de 
colaborare, pentru că nu se pot baza pe mine. Atunci m-au 
lăsat, în sfârşit, în pace. Dar din când în când eram invitată 
să particip la o strângere de fonduri pentru orfani şi 
ajutorarea săracilor, ceea ce mi s-a părut groaznic. 

Imi amintesc cu precădere de una dintre aceste 
strângeri de fonduri. A fost o acţiune amplă desfăşurată 
într-o zi de iarnă. Firma de ciocolată Sarotti, cea care are 
ca emblemă micul maur Sarotti, piticul ăla drăguţ cu 
uniforma dungată şi faţa negricioasă, era cea care 
susţinea strângerea de fonduri. Ciocolata Sarotti era pe 
atunci cea mai bună ciocolată din lume. Firma a pus la 
dispoziţia Radiodifuziunii uniforma micului maur. Cineva 
fusese de părere că ar fi bine dacă persoanele care adună 
banii ar da dovadă de puţină imaginaţie şi s-ar costuma în 
personaje din basme, că doar eram în miezul iernii. Şi aşa 
a ajuns uniforma în redacţia noastră. 

— Pomselina, pune-ţi tu costumul, îmi spuneau toţi 
colegii. 

Imi venea perfect, chiar fusese croit pentru o persoană 
micuță ca mine. Era o stofă minunată de mătase, aşadar o 
uniformă scumpă, fermecătoare. Cu toţii erau uimiţi şi-mi 
spuneau: duminica viitoare trebuie să joci rolul maurului 
Sarotti şi să mergi cu puşculiţa la marea strângere de 
fonduri. 


Şi aşa s-a şi întâmplat. Au participat toţi actorii mari, iar 
poporul venea în valuri doar ca să vadă actorii şi 
politicienii şi un Sarotti micuţ. Am fost repartizată 
ministrului economiei de atunci. El vorbea, iar eu agitam 
puşculiţa şi dansam în jurul lui. Şi aveam, bineînţeles, un 
public numeros. Acţiunea a avut loc de-a lungul 
bulevardului Unter den Linden şi a continuat spre Tierpark, 
până la Tiergarten, dar a culminat evident în faţa palatului 
Stadtschloss şi a Reichstagului. Acolo am dansat până s-a 
întunecat şi întreaga acţiune a luat sfârşit, iar după ce-am 
predat banii am putut pleca acasă. Imi mai aduc aminte că 
mama m-a aşezat în cadă şi a încercat să curețe machiajul 
negru de pe mine. 


Domnul Bley primise între timp un post în Radiodifuziune, 
chiar în conducere. Mie mi s-a dat propriul birou, iar alături 
era alt birou. Această clădire frumoasă şi elegantă era 
plină de birouri, şi, pe atunci, făcea senzaţie datorită 
fațadei ei de cărămidă roşie şi formei moderne. 

La început n-am avut prea mult de lucru. În clădire se 
afla un cazinou frumos, iar pe acoperiş o terasă minunată, 
deservită de o cantină. Celelalte doamne m-au invitat la 
masă, şi aşa am cunoscut câţiva oameni cu care am fost 
prietenă timp îndelungat, până când au murit. Cu alte 
cuvinte, în perioada cât am lucrat la Radiodifuziune mi-am 
făcut nişte prieteni pe viaţă. Unul dintre ei încă mai 
trăieşte, e o doamnă cu un an mai în vârstă decât mine. 

Pe cât de repede a ajuns Wulf Bley în acea funcţie, pe 
atât de repede a şi plecat. Şi-au dat seama că n-aveau 
nevoie de el acolo. La sfârşitul anului deja îşi lua rămas- 
bun de la noi. Cred că a rămas până la Crăciun, apoi a 
dispărut. Nici la Radiodifuziune n-aveau nevoie de el. Era 
un nimeni. Nu se pricepea la nimic. A venit adus de val. 
Fusese un soldat tânăr, un tânăr aviator, iar apoi a trecut 
prin viaţă, dar n-a învăţat nici o meserie şi n-a făcut nici un 


fel de studii. Dar a devenit de timpuriu membru de partid. 
Mai târziu n-am mai auzit nimic despre el. Făcea parte 
dintre foştii combatanți cărora naziştii le promiseseră că 
vor avea grijă de ei când vor ajunge la putere. lar acum 
voiau să-l plaseze pe undeva. Dar el, la fel ca mulţi alţii, nu 
era chiar un om luminat. În orice caz, eu am rămas în 
continuare la Radiodifuziune. 

Doar prin această întâlnire fericită cu Wulf Bley aveam 
un contract de muncă, şi era un contract frumuşel. Azi nu 
mai ştiu exact cât câştigam, dar în orice caz primeam pe 
lună peste 200 de mărci. Era o sumă imensă. Comparativ 
cu toată truda anilor trecuţi, locul acesta de muncă era de- 
a dreptul minunat. Mai întâi am lucrat la direcţiune, iar 
apoi în biroul foştilor directori. Asta nu era prea onorant, 
fiindcă angajatele de acolo - toate secretarele cu funcţii de 
conducere din fosta Radiodifuziune - urmau să fie 
îndepărtate. Ele lucraseră odinioară pentru evrei, fiindcă 
majoritatea membrilor din Comitetul de Administraţie 
fuseseră evrei. Ei fuseseră concediaţi sau trimişi în 
lagărele de concentrare, evident, nu mai aveau ce căuta în 
Radiodifuziune. 

Secretarele germane ale membrilor evrei din Comitetul 
de Administraţie fuseseră mutate tot în biroul foştilor 
directori, pentru a copia sau multiplica documente. 

Atunci am avut ghinion şi totodată noroc. La scurt timp 
după ce începusem să lucrez la Radiodifuziune, m-am 
îmbolnăvit - era o răceală netratată care mi-a afectat 
plămânii. Starea mea s-a agravat, iar atunci mi s-a spus să 
fac o cerere la asigurarea de sănătate pentru un concediu 
de odihnă, cel puţin patru săptămâni într-unul dintre 
sanatoriile frumoase şi nou-construite de la Marea Baltică. 
Şi, într-adevăr, medicul mi-a aprobat concediul şi m-a 
trimis la tratament pe insula Föhr. Până la urmă am 
petrecut jumătate de an în sanatoriu. lar Radiodifuziunea 


mi-a trimis lunar salariul. Aşa un noroc era de necrezut în 
timpurile alea. Apoi am fost nevoită să urmez un alt 
tratament, dar atunci am stat doar trei luni. Totul a fost 
plătit de angajator. 

După ce m-am întors m-am transferat la biroul de presă 
şi am participat la expoziţia organizată de Radiodifuziune. 
Superiorii mei mi-au remarcat atunci abilitățile 
extraordinare de stenografă şi aşa am ajuns să consemnez 
discursurile politicienilor şi ale altor personalităţi, ba chiar 
am notat unul dintre primele discursuri ale lui Goebbels, 
ţinut cu ocazia inaugurării expoziţiei. Într-adevăr, puteam 
să stenografiez foarte bine şi foarte repede, iar ăsta era un 
câştig uriaş pentru biroul de presă. Acolo mi-a făcut 
plăcere cu adevărat să lucrez. 

Curând am ajuns în redacţia de ştiri Zeitfunk!. 
Bineînţeles că acolo mi-a plăcut cel mai mult. Colegii mei 
erau bărbaţi de toate vârstele, adică jurnalişti şi jurnalişti 
sportivi. Eduard Roderich Dietze!! era comentator de tenis, 
Rolf Wernicke!? comentator de fotbal, domnul profesor 


1 Redacţia de ştiri Zeitfunk transmitea cu precădere actualități din 
Germania, din Europa şi de pe front. 


11 Eduard Roderich Dietze (1 martie 1909, Glasgow - 25 mai 1960, 
Buhlertal), jucător german de tenis de masă, cu rădăcini scoțiene, care 
a devenit reporter la radio în 1932. În timpul Jocurilor Olimpice din 
1936 a fost primul comentator sportiv la radioul britanic. După cel de- 
al Doilea Război Mondial s-a implicat în dezvoltarea televiziunii şi, mai 
târziu, a fost redactor-şef la Südwestfunk. 


12 Rolf Waldemar Wernicke (15 august 1903, Mülhausen, Alsacia - 8 
ianuarie 1953, Konstanz), reporter sportiv german. A comentat în 
1936 deschiderea Jocurilor Olimpice şi a competiţiilor de atletism. Apoi 
a comentat evenimente importante, precum congresele partidului 
nazist, iar în timpul războiului a relatat direct de pe front. 


Holzamer” era alt jurnalist. El a ajuns mai târziu primul 
director al postului public de televiziune ZDF. 

Prin urmare, pe atunci am avut foarte mult de lucru. 
Dimineaţa începea cu o masă copioasă, cu cafea şi 
prăjituri, apoi discutam despre tot ce se întâmplă la Berlin 
şi în lume, iar în cele din urmă plecau carele de transmisie 
- denumite Echo-Wagen - cu jurnaliştii. Am avut un Echo 
dimineaţa, un Echo la prânz şi-un Echo seara. Se relata 
despre vizite importante făcute de demnitari şi principi 
străini sau se transmiteau meciuri de fotbal, concerte sau 
spectacole de teatru. Eram stresaţi din cale-afară. Era 
imposibil să respecţi orele de masă sau de serviciu, dar 
seara se încheia mereu cu câte o întâlnire amicală. 
Câteodată era doar o bere la cantină sau la Eugen - o 
crâşmă minunată, situată la colţul unei străzi berlineze. 
Cei mai mulţi dintre jurnalişti erau necăsătoriți, unii erau 
însă căsătoriţi, iar ăştia mergeau acasă după program. 
Cineva avea mereu o maşină, iar pe vremea aia asta era 
ceva deosebit. jurnaliştii aveau cu toţii maşină, aşa că de 
fiecare dată eram condusă acasă. Pur şi simplu făceam 
parte din echipă şi astfel am avut parte de câţiva ani 
foarte frumoşi. 


Îmi amintesc cu o plăcere deosebită de Jocurile Olimpice 
din 1936, la care a fost prezentă, desigur, şi 
Radiodifuziunea. Au fost vremuri minunate. Mai înainte de 
toate am avut posibilitatea de a întâlni străini. Imi aduc 
aminte că m-a sunat o prietenă şi mi-a spus: 


13? Karl Johannes Holzamer (13 octombrie 1906, Frankfurt pe Main - 22 
aprilie 2007, Mainz), filozof şi pedagog german, ulterior director al 
postului public de televiziune ZDF. La începutul celui de-al Doilea 
Război Mondial a fost recrutat de aviația militară Luftwaffe ca 
mitralior, iar mai târziu a devenit corespondent de război. 


— Măi, am cunoscut ieri un indian sau un japonez, în 
fine, un tip dintr-o lume complet străină. 

Omul auzise de undeva că ea ştie pe cineva la 
Radiodifuziune, instituţie pe care îşi dorea mult s-o 
viziteze. Ea a luat atunci legătura cu mine ca să mă 
întrebe dacă aş putea face ceva în acest sens. 

— L-am trimis la tine, mi-a spus, trebuie să apară 
îndată, să fii pregătită. 

Şi a apărut. Ştia chiar să vorbească germana, altminteri 
n-aş fi putut discuta cu el. Apoi l-a condus unul dintre 
cadrele de conducere prin clădire, arătându-i, normal, doar 
ce putea fi văzut. Apoi, în aceeaşi seară, am stabilit să 
cinăm împreună. Mi s-a părut senzaţional să stau lângă 
cineva care vorbeşte o cu totul altă limbă. Era ceva 
deosebit. Spuneţi asta în ziua de azi unui copil, unui copil 
de doisprezece ani. 

Berlinul a fost extraordinar de atrăgător. Berlinul a fost 
oraşul cel mai ospitalier din lume. Toţi locuitorii au fost 
rugaţi să pună la dispoziţie camere, pentru că nu existau 
destule hoteluri şi pensiuni. Bineînţeles că şi noi ne-am 
conformat. Pentru asta primeai bani. Zece mărci pe 
noapte. Dar era totodată o onoare deosebită să poţi 
găzdui un oaspete străin. Îmi aduc aminte că Jocurile 
Olimpice începuseră deja, dar la noi încă nu se anunţase 
nimeni. Părinţii mei şi-au redecorat camera. Adică au 
făcut-o să arate foarte bine. Şi nu venea nimeni. Apoi, 
dintr-odată, în ziua a treia sau a patra a Jocurilor, ne-a 
sunat cineva din partea biroului Comitetului Olimpic din 
Berlin, ca să ne întrebe dacă mai acceptăm oaspeţi. Da, 
bineînţeles, oricând cu plăcere! Şi atunci a venit un cuplu 
din Olanda. Am fost foarte emoţionaţi, nici unul dintre noi 
nu s-a culcat. 

Mergeam foarte mândri prin oraş. În sfârşit găzduiam şi 
noi oaspeţi ai Jocurilor Olimpice. Când au sosit, cei doi 


aveau deja biletele de intrare la ei, fiindcă le cumpăraseră 
dinainte; erau amândoi foarte cumsecade. Chiar ne-au 
trimis mai târziu câte ceva din Olanda, produse de 
patiserie şi brânzeturi. A fost o experienţă minunată. 

La Radiodifuziune aveam pe atunci, bineînţeles, foarte 
mult de lucru, transmiteam în direct de pe Stadionul 
Olimpic sau din jurul Berlinului. De-abia mai aveam timp 
să mă uit la desfăşurarea jocurilor. Am fost o singură dată 
la o probă sportivă de atletism şi o dată la una de 
echitație. N-a fost simplu să faci rost de bilete, mai mult, 
au mai fost şi destul de scumpe. 

Insă oraşul era ca metamorfozat. Şoseaua 
Kurfurstendamm părea acum ca o arteră a Parisului. Toţi 
oamenii erau fericiţi, iar vremea era bună. A fost 
evenimentul festiv pe care Bunul Dumnezeu i l-a dăruit 
Fuhrerului. Cam aşa era Berlinul în 1936. 

Când mergeai prin oraş auzeai pe străzi vorbindu-se în 
engleză şi franceză, sau puteai vedea indieni, asta-mi 
amintesc. A fost prima oară când am întâlnit oameni cu o 
altă culoare a pielii, nu neapărat negri - adică nu-mi aduc 
aminte să fi văzut negri -, dar oameni cu o piele mai 
închisă la culoare. Până atunci, mai văzusem o singură 
dată o astfel de persoană printre vizitatorii de la Grădina 
Zoologică, dar indienii erau diferiţi. 


Bineînţeles că reportajele sportive erau transmise de 
Radiodifuziune. La noi au lucrat oameni buni, oameni 
profesionişti, care după aceea şi-au făcut un nume şi au 
început să lucreze şi la televiziune. Rolf Wernicke a fost 
şeful meu direct la Sport şi făcea parte din redacţia de ştiri 
Zeitfunk. Toate posturile de radio locale aparţineau 
Societăţii de Radiodifuziune. Ele raportau ce se întâmplă în 
regiunea lor şi erau obligate să ţină cont de anumite 
dispoziţii cu privire la conţinutul emisiunilor difuzate. 


Nu mai exista libertate de expresie. Totul era 
supravegheat şi interceptat. Exista o Direcţie care se 
ocupa doar cu supravegherea programelor de radio. Nu 
mai ştiu dacă cenzuraseră şi înainte, dar, după cum am 
aflat mai târziu, Goebbels se uita pe fiecare scenariu, 
oricât de scurt şi aparent nesemnificativ ar fi fost acesta. 
Şi-a băgat nasul peste tot, a avut obiecţii şi a eliminat 
actori sau i-a impus pe alţii, astfel încât a influenţat mereu 
distribuţia. La Radiodifuziune existau directive clare cu 
privire la ce are voie să facă fiecare dintre noi şi ce nu. 
Atunci ştiam ce aveam de făcut. In fiecare redacţie existau 
persoane loiale partidului. Nu erau combatanți bătrâni, ci 
oameni apropiaţi partidului, care-i făcuseră anumite 
servicii. Câteodată era vorba despre oameni săraci cu 
duhul, chiar şi din punct de vedere artistic. Insă aveau o 
funcţie mare în partid şi erau, în acelaşi timp, comandanţi 
de escadrilă în SS. Nimeni n-ar fi îndrăznit să li se opună 
sau să devină recalcitrant. Nu mai era nevoie nici de 
observatori externi. La urma urmei, oamenii care aveau un 
cuvânt de spus în Radiodifuziune erau deja cu toţii 
îndoctrinaţi. Probabil că din acele clipe antisemitismul a 
început să pătrundă din ce în ce mai mult în instituţie. Nu- 
ţi puteai da seama de asta, dar o simţeai în redacţia 
pentru Literatură. Dar nu şi în redacţia emisiunilor pentru 
copii sau pentru femei, care transmiteau reţete şi 
cântecele. 

Cu timpul ajungeai să cunoşti din ce în ce mai mulţi 
oameni, iar atunci îţi dădeai seama dacă unul e extremist 
sau doar un om care dacă n-ar fi fost membru de partid ar 
fi fost cumsecade. 

Asta e. În primii ani, până la Jocurile Olimpice, Germania 
a fost minunată. Pe vremea aia evreii nu erau persecutați, 
iar totul era încă în ordine. Eu însămi n-am participat 
niciodată la arderea cărţilor. Am citit însă despre asta, 


scria în ziare şi se întâmpla undeva foarte departe pentru 
mine. Cu siguranţă că n-aş fi participat la aşa ceva. 

Cei din cercurile mai înalte probabil că-şi făceau mai 
multe gânduri cu privire la politica mondială. Dar nu noi, 
pentru noi totul era foarte idilic. 

Prima schimbare notabilă a fost dispariţia primelor 
magazine evreieşti. Dar la noi în cartier erau oricum foarte 
puţine, iar toate celelalte continuau să funcţioneze. Faptul 
că un oarecare îşi închidea magazinul era oricum la 
ordinea zilei în acele timpuri. În plus, existau şi multe 
magazine care nu aparţineau unor evrei şi care rămâneau 
şi ele închise. 

Apoi au început şi pe la noi să fie boicotate magazinele 
evreieşti. Chiar şi în partea foarte liniştită şi de obicei cu 
totul apolitică a cartierului nostru Südende. Că doar trăiam 
într-o suburbie selectă, unde jumătate dintre locuitori erau 
proprietari de vile. Cu toate astea am menţinut încă mult 
timp relaţii comerciale cu evreii; tatăl meu a avut în 
continuare clienţi evrei. 

Eu însămi am lucrat patru ani de zile la un evreu şi 
remarcasem de-abia cu un an în urmă că se întâmplă 
ceva. M-am gândit că nu va rămâne în Germania. Citisem 
în ziare că unii evrei ar fi emigrat. Uneori îmi spuneam că 
va face şi el la fel, dar apoi uitam de asta. Doar nu-ți 
imaginai imediat tot felul de lucruri groaznice şi nici nu 
puteai vorbi despre asta cu oricine. 


Îmi amintesc cum ne apropiam încet de începutul 
războiului, însă înainte de asta am plecat, în martie 1938, 
cu jurnalistul Rolf Wernicke spre Graz. Cu el puteam 
discuta deschis. Voiam să petrecem câteva zile plăcute cu 
nişte prieteni. El avea un aparat de radio în maşină şi 
deodată a oprit maşina şi a spus: 

— În sfârşit s-a întâmplat! 


Ne-am întors la Berlin, unde a trebuit să realizăm o 
emisiune. Atunci s-a petrecut aşa-numitul Anschluss, 
adică anexarea Austriei. Wernicke s-a comportat cu totul 
diferit decât un nazist, lucrurile astea nu-l interesau. Il 
interesau fetele şi reportajele sale despre fotbal. 

Despre Anschluss s-a relatat pe larg. Aparent se 
mobilizase întregul popor german, iar această reuşită se 
datora Radiodifuziunii. Totul era mereu manevrat în 
direcţia care trebuia, şi la asta au contribuit câteva mii de 
voluntari şi de aplaudaci, care nu pricepeau deloc despre 
ce era vorba. Erau toţi la fel de ignoranţi ca mine. 

Când au fost înfiinţate lagărele de concentrare, adică 
atunci când s-a auzit pentru prima dată prescurtarea KZ - 
de la Konzentrationslager -, atunci ni s-a spus: acolo intră 
doar oameni care au spus ceva împotriva guvernului sau 
care au provocat încăierări. Păi da, ne-am zis, cu siguranţă 
nu voiau să-i arunce imediat în închisoare. Erau băgaţi mai 
întâi într-un lagăr pentru reeducare. Nimeni nu s-a gândit 
mai profund la asta. Printre ei se afla cel mai bun crainic al 
nostru de atunci - Jule Jaenisch, un om minunat, fără de 
care nu putea exista Radiodifuziunea. El citea toate ştirile: 
dimineaţa, la prânz şi seara. Şi, dintr-odată, Jule Jaenisch 
s-a trezit într-un lagăr de concentrare.” 

— Bine, dar de ce? 

— Păi se pare că-i homosexual. 

— Pentru numele lui Dumnezeu, ăsta - homosexual? 


14 Anschluss (germ. anexare, alipire) - anexarea Austriei la Germania 
nazistă la 12 martie 1938, în urma căreia s-a format aşa-numita 
Germanie Mare. 


15 În 1934, mulţi colaboratori ai staţiei regionale din Berlin au fost 
arestaţi şi n-au mai avut voie să-şi exercite profesia. Printre aceştia se 
numără pionieri ai radioului precum Julius Jaenisch, Alfred Braun, Hans 
Bredow, Hans Flesch, Hermann Kasack, Friedrich Georg Knöpfke, Kurt 
Magnus, Franz Mariaux şi Gerhart Pohl. 


să fii homosexual... Să fii homosexual era groaznic pe 
atunci. Oare ce fel de oameni mai sunt şi ăştia? lar Jule 
Jaenisch era un bărbat atât de drăguţ şi de prietenos. 

— Da, da, prietenoşi sunt cu toţii, dar homosexuali. 

Pe atunci eram doar o adunătură de retardaţi. 

Apoi a dispărut brusc şi Rosa Lehmann Oppenheimer, 
iar prăvălia ei a fost închisă. Trebuiau să plece, doar vin 
acum atâţia germani din Est. Pe atunci ni se spunea 
întruna că toţi germanii sudeţi se întorc acasă!'$, în Reich, 
iar toate satele de acolo au rămas goale şi trebuie 
repopulate. Acolo sunt trimişi evreii. Aşa aveau să fie, în 
sfârşit, cu toţii împreună. Da, noi chiar am crezut asta. Ne- 
am lăsat păcăliţi. Era evident. Dintr-odată veneau atât de 
mulţi străini în ţara noastră. Cântau altfel, vorbeau altfel, 
căutau aici locuinţe şi trăiau aici, iar evreii plecau acolo, fie 
că voiau, fie că nu. Dar ce se întâmpla în realitate... Incă 
nu vrea nimeni să ne creadă... Toţi sunt convinşi că noi 
ştiam ce se petrece acolo. N-am ştiut nimic. Totul a fost 
trecut sub tăcere, iar asta a funcţionat. 

Mai exista un mic magazin alimentar evreiesc, şi mai 
era domnul dr. Goldberg al meu şi clientul tatălui meu din 
vecini, domnul Levi. Cu toţii se mai simțeau deocamdată 
ca la ei acasă. Dar cu timpul... Unul dintre ei dispărea. Dar 
cum şi de ce? Habar n-aveam. Până când s-a petrecut acel 
eveniment groaznic din noiembrie 1938, numit Noaptea de 
Cristal”. Atunci am încremenit cu toţii, nu ne venea să 
credem că aşa ceva este posibil: să fie bătuţi evrei, nişte 


16 Sudeţii (în germ. Sudeten) locuiau de-a lungul frontierei Boemiei 
până în Silezia germană şi în Saxonia, denumită Regiunea Sudeţilor 
(germ. Sudetenland). Adolf Hitler a schimbat în mod voit-eronat 
semnificaţia geografică a cuvântului, dorind să alipească teritoriile de 
la graniţa Cehoslovaciei răsăritene la cel de-al Treilea Reich, lucru care 
i-a reuşit după parafarea Acordului de la Munchen din 1938. Germania 
nazistă a ocupat şi restul Cehoslovaciei în martie 1939. 


oameni la fel ca noi, vitrinele magazinelor evreieşti să fie 
sparte şi bunurile din ele să fie furate. Şi asta în toate 
cartierele din Berlin. Da, de fapt atunci a început totul, iar 
noi am fost treziţi cu forţa. Şi unul dintre prietenii mei sau 
o rudă povestea că pe undeva fuseseră ridicaţi nişte vecini 
de un grup de bărbaţi în uniformă. l-au luat pe sus şi i-au 
dus de-acolo cu nişte camioane. Da, unde anume? Nu se 
ştia nimic mai mult. Pentru toţi şi mai ales pentru cei care 
nu se interesaseră niciodată de politică, adică pentru noi, 
tot ce se petrecea era îngrozitor. 

Bineînţeles că nici eu nu ştiam ce se întâmplă, în afară 
de ce citeam şi de anunţurile oficiale transmise de Radio- 
difuziune. Dar sora unei prietene a venit plângând la noi în 
timpul unei petreceri şi ne-a povestit că şeful ei evreu 
fusese atacat şi snopit în bătaie. Cu greu reuşise să ajungă 
până acasă şi ar fi părăsit imediat Germania. Îl chema 
Ludwig Lesser! şi chiar a reuşit să plece. E unul dintre cei 
cărora nu le-a păsat de valoarea dulapului sau a pianului 
sau a mai ştiu eu ce - au lăsat totul în urmă şi duşi au fost. 
Prin urmare, cei abili au reuşit să plece. lar săracilor şi 
celor creduli, care n-aveau nici o vină pentru ce se 
petrecea, li s-a spus oricum să-şi lase toate bunurile în 
urmă, fiindcă vor primi locuinţe mobilate în Cehoslovacia. 
Şi ei i-au crezut, pentru că de acolo veneau refugiații: 
Acasă în Reich, asta era deviza. Eu m-am gândit: Doamne 


17 Noaptea de Cristal (germ. Kristallnacht) desemnează pogromul 
împotriva evreilor din Germania nazistă şi Austria (înglobată în Reich) 
de la 9 la 13 noiembrie 1938. În numeroase oraşe şi sate au fost 
devastate casele şi magazinele evreieşti. Au fost omorâţi în bătaie 
circa 400 de evrei, iar 30.000 au fost duşi în lagăre de concentrare. 


18 Ludwig Lesser (3 februarie 1869, Berlin - 1957, Vallentuna, Suedia), 
arhitect peisagist din Berlin. După ce regimul nazist i-a interzis să-şi 
exercite profesia, a emigrat în 1939 în Suedia. În 2013 a fost numit 
postum preşedinte de onoare al Asociaţiei germane pentru grădinărit. 


fereşte, poate că un tată de familie care lucra aici la birou 
trebuie acum să curețe bălegarul vitelor. Dar aşa a fost 
atunci. Era o măsură pe care o înţelegea fiecare. Cu toţii 
am crezut asta. Am ignorat-o. Apoi s-au liniştit lucrurile, iar 
noi am continuat să ne trăim viaţa de zi cu zi. 


În vremea aceea, unei femei nu-i era uşor să se facă 
remarcată la serviciu, dar odată ce reuşea, meritele îi erau 
recunoscute. In mod normal, pe vremea aia o femeie 
trebuia să se mărite şi să aibă copii, ăsta era scopul ei. 
Cele care lucrau în Radiodifuziune erau considerate 
intelectuale, şi nu femei harnice germane cu părul împletit 
ca o coroană, pantofi robuşti şi rochii largi - aşa ceva nu 
concepeam. Auzisem deja prea multe despre America, 
despre jazz şi simţeam că suntem deosebite şi că 
înţelegem mai bine timpurile moderne. Existau şi grupări 
naziste pentru femei. Aşa ceva nu ne interesa. Evident că 
oamenii cu care socializam cunoşteau scriitori evrei şi mai 
ascultau la radio câte o transmisie din Londra. Dar astea 
erau lucruri despre care puteai să discuţi doar dacă erai 
foarte, foarte sigur de interlocutorul tău. Trebuia să fii 
deosebit de precaut în acele vremuri. Trebuia să fii atent 
să nu fii denunţat. 


lar apoi a început totul. Îmi amintesc exact de vara anului 
1939 şi de ziua în care a început războiul. Mă văd în 
clădirea Radiodifuziunii, stând lângă uşa biroului şi auzind 
la difuzoare că în cursul dimineţii trupele germane ar fi 
reacţionat la un atac al Poloniei. Îmi amintesc de această 
clipă de parcă s-ar fi întâmplat ieri. Şi mai ştiu că toţi au 
fost şocaţi. Toţi. In Radiodifuziune lucrau preponderent 
persoane destul de tinere. Atunci n-a izbucnit nimeni în 
urale de entuziasm, atunci n-a strigat nimeni „Da!” şi nici 
„Bine le fac!”. Cu toţii erau profund afectaţi. Asta îmi 
amintesc perfect. După care au început să sosească cu 


repeziciune primele ştiri despre corespondenţii căzuţi pe 
front, printre care se numărau chiar şi un prieten de-al 
meu, Otti Kreppke, şi un voluntar tânăr şi frumuşel - ei au 
murit foarte repede, chiar în primele zile ale Războiului din 
Est. O mulţime de jurnalişti au fost chemaţi sub drapel, 
trimişi în Polonia, apoi în Rusia sau Africa. Doar câţiva au 
supravieţuit. Şi mai târziu, când Germania se simţea la 
Paris ca acasă, câţiva dintre jurnaliştii mai vârstnici au 
plecat la Paris în loc să meargă pe front. Aştia au avut 
parte de o viaţă frumoasă. Aduceau mereu lucruri 
deosebite cu ei. O sticlă de coniac sau mănuși la modă. 
Unul mi-a făcut cadou odată o pălărie ciudată. Insă 
redacţia era tot mai mică. 

Apoi a apărut brusc un nou director general: fostul 
director general din Köln, Heinrich Glasmeier!” - un om 
simpatic. Dar el şi-a adus toţi oamenii din Köln şi i-a plasat 
în toate posturile bune. 


Deci acum eram în război. Însă, cât timp nu aveai pe 
cineva din familie care să fie chemat sub arme, nu te 
gândeai la asta. La început, viaţa noastră a continuat de 
parcă nu se întâmpla nimic. Apoi au apărut bonurile pentru 
alimente şi cartelele pentru haine. Încă mi-o amintesc pe 
mama zicând: 

— Of, Doamne, ce-o să-i pun lui Hilde pe pâine? 

Totul era foarte dificil. Astea erau grijile noastre acum. 
Nu ne-am temut nici măcar pentru viaţa fratelui meu. El 
era la război, dar îi mergea bine. De-abia când au căzut 


19 Heinrich Glasmeier (5 martie 1892, Dorsten - d. cca 1945), 
directorul german al unui post de radio, iar după 1933 directorul 
postului de radio Westdeutscher Rundfunk din Köln. Joseph Goebbels îl 
numeşte în 1937 director general al Societăţii Germane de 
Radiodifuziune, iar din 1943 devine reprezentantul ministrului 
propagandei în Franţa ocupată. 


primele bombe deasupra Germaniei s-a simţit ceva pe 
pământ german. Dintr-odată am conştientizat că ar putea 
fi mai rău de-atât, dar, cu toate astea, eram foarte 
indiferenți. Apoi au apărut treptat ferparele din ziare. Erau 
din ce în ce mai multe, apoi pagini întregi s-au umplut cu 
numele celor căzuţi. Asta ne cam punea pe gânduri. 


Dar n-aveam nici un dubiu că vom trece cu bine peste 
toate. Nu luam în serios nici declaraţiile de război din 
partea altor state. lar restul ţărilor occidentale nu ne 
interesau defel. Dar de fapt ceea ce nu înţeleseserăm noi 
pe atunci era că ni se răpise libertatea. Aveam voie să 
gândim doar precum ni se spunea, ştiam doar ce se 
tipărea, ce scriau ziarele, doar în felul în care era explicat 
la Radiodifuziune. Pentru că exista doar o singură 
Radiodifuziune. Mai era Şi postul de radio 
Deutschlandfunk, dar nu-l asculta nimeni, fiindcă 
transmitea doar ştiri culturale sau din domeniul ştiinţei. 
Nu-l asculta nimeni. Cei mai mulţi oameni ascultau doar ce 
emitea Radiodifuziunea, adică masele, din care făceam 
parte cu toţii. În plus, în timpul războiului circula zvonul că 
un post de radio englez transmitea ştiri în limba germană, 
evident împotriva lui Hitler. Unii au râs, alţii au păstrat 
tăcerea şi n-au vorbit decât cu oameni care nu i-ar fi 
trădat. 


În acele vremuri nu mi-a mai plăcut atât de mult să lucrez 
la Radiodifuziune. Schimbarea directorului general a făcut 
ca toţi angajaţii din Köln să vină la Berlin, în timp ce toţi 
reporterii berlinezi erau la război. Doar bătrânul Axel Niels, 
în vârstă de 70 de ani, fusese scutit de plecarea pe front. 
Toţi ceilalţi au fost într-un fel sau altul chemaţi sub arme. 
lar noi de-abia mai făceam faţă. Pentru noi a fost 
suportabil până când au început bombardamentele asupra 
Berlinului. Când bombele cădeau la Freiburg sau la 


Lubeck, presa relata despre asta şi toată lumea se 
îngrijora, însă când au început să tragă asupra Berlinului 
situaţia a devenit serioasă şi pentru noi. Trăiam cu o frică 
permanentă. Şi cu cât războiul dura mai mult, cu atât se 
concentra mai mult asupra Berlinului, locul de comandă al 
acestei societăţi ticăloase. 

Noi ne temeam tot timpul, e cu neputinţă să-ţi fie mereu 
frică, să plângi şi să ignori că se întâmplă aşa ceva. Insă 
ajungi să trăieşti în permanenţă aşa, iar asta devine 
normalitate. Noi, cei din Berlin, am dus-o totuşi bine, am 
avut mereu la dispoziţie raţii suplimentare de cafea şi am 
fost trataţi preferenţial. Se avea grijă ca oamenii din 
capitală să păstreze liniştea. Astfel au stat şi ei liniştiţi. 
Cine să se revolte? Cei cât de cât în putere erau în marea 
lor majoritate pe front. Au rămas acasă femeile inofensive, 
copiii, bolnavii, răniții din război - o mulţime ca vai de ea. 

Cu cât se prelungea războiul, cu atât viaţa se deteriora 
mai mult, până când a paralizat de tot. Zilele se sfârşeau 
seara la ora şase, circulaţia era îngrădită tot mai tare. 
Trebuia să respecţi multe regulamente. Am trăit-o şi pe- 
asta, n-a fost chiar atât de tragic. 

Încă din primii ani de război au existat restricţii mari cu 
privire la mâncare - unt raţionalizat, doar puţină carne. 
Alimentele de bază au fost toate raţionalizate - în afară de 
griş şi de lapte. Eu am avut norocul, aflându-mă în 
convalescenţă după o boală pulmonară, să am dreptul la o 
alimentaţie suplimentară. Mi s-au dat bonuri pentru carne, 
dar acasă ai mei mi le-au luat, spunându-mi că n-am 
nevoie de ele. De asemenea, am primit bonuri 
suplimentare pentru unt şi lapte integral. Mama s-a 
bucurat foarte tare de acest lux, pentru că totul era 
consumat de familie. 


Am făcut şi eu parte din elită. De aceea mi- 
a plăcut să lucrez acolo. Totul era minunat 
şi pe placul meu, oameni îmbrăcaţi frumos, 


oameni amabili. Da, eram foarte 
superficială în acele vremuri, foarte 
proastă. 


BRUNHILDE POMSEL 


„AM FĂCUT ŞI EU PARTE DIN ELITĂ” 
Avansarea în funcţie la Ministerul 
Propagandei 


„Doar o boală infecțioasă ar fi putut să mă împiedice să 
mă mut la Ministerul Propagandei”, a spus Brunhilde 
Pomsel în vara anului 2013. Transferul la ministerul lui 
Goebbels din 1942 a fost un ordin față de care Pomsel, 
conform propriilor declarații şi în ciuda ezitărilor iniţiale, nu 
se putea sustrage fără teama unor represalii ulterioare. În 
1942, primul ei şef din Ministerul Propagandei este Kurt 
Frowein, consilier guvernamental şi referentul personal al 
lui Joseph Goebbels. 


Departamentul de resurse umane de la noi a fost folosit în 
paralel şi de Ministerul Propagandei, care într-o zi a avut 
nevoie de o stenografă - în Radiodifuziune eram bine- 
cunoscută pentru calităţile mele într-ale stenografiei. Spre 
surprinderea mea, mi s-a spus să mă prezint în 


Wilhelmstrasse la consilierul ministerial Feige. Aşa că m- 
am dus acolo. El a discutat cu mine şi m-a întrebat ce ştiu 
să fac, iar apoi mi-a spus: 

— Bine, de luni, biroul dumneavoastră va fi aici, la 
Wilhelmplatz. 

— Nu pot, i-am răspuns, mai am atâtea proiecte în 
lucru, trebuie mai întâi să pun totul în ordine. 

Dar obiecțiile mele nu l-au interesat deloc. Luni la ora 
nouă era musai să mă prezint la serviciu. De acolo am 
plecat direct acasă şi m-am pregătit cât am putut de bine. 
Fiindcă toţi prietenii şi cunoscuții mei erau la război sau 
căzuseră pe front, m-am bucurat că plec din 
Radiodifuziune. _ 

Dar n-a reacţionat toată lumea la fel. Imi amintesc de o 
colegă cu care lucrasem la redacţia de ştiri Zeitfunk şi care 
fusese mutată şi ea la Ministerul Propagandei: era 
disperată, pentru că părinţii ei erau social-democraţi din 
convingere. Ea fusese educată la fel şi avea aceeaşi 
orientare politică - iar acum trebuia să lucreze la 
Ministerul Propagandei... Era pur şi simplu deznădăjduită. 
Ulterior am vorbit cu ea la telefon şi mi-a spus: 

— Măi, am primit un loc de muncă minunat. N-am 
absolut deloc de-a face cu Ministerul Propagandei. Lucrez 
pentru familia Goebbels, adică în locuinţa particulară din 
Berlin sau în vila lui; trebuie să mă ocup de colecţiile de 
discuri, care sunt vraişte, adică să le pun în ordine, să 
adaug noutăţile şi să scot vechiturile. E foarte interesant. 
Stau în biroul de lucru al domnului ministru, nimeni nu mă 
deranjează şi mă ocup doar de muzică. 

A stat acolo zile în şir şi a fost invitată de doamna 
Goebbels la masă, dar numai când domnul ministru nu era 
acasă. Fiindcă domnul ministru nu tolera străini la el în 
casă. Însă doamna Goebbels ar fi foarte amabilă, mi-a 


spus colega mea. Atunci a luat masa cu ei şi s-au simţit 
toţi foarte bine. 


lar apoi a fost trimisă la un castel. De undeva, Hitler a aflat 
că Goebbels angajase pe cineva să-i pună discurile în 
ordine. Voia şi el acelaşi lucru. Prin urmare, fosta mea 
colegă s-a ocupat de discuri şi în casa domnului Hitler, dar, 
tot aşa, numai în lipsa lui. Ea nu l-a văzut niciodată, nici 
chiar când a fost la Berghof?, unde a avut aceeaşi 
îndeletnicire şi unde a cunoscut astfel o mulţime de 
oameni. 

Pentru orice eventualitate, mi-am făcut rost seara de 
undeva de o insignă de partid pentru prima zi de lucru. 
Credeam că voi fi obligată să port aşa ceva acolo, dar n-a 
fost cazul. Toţi erau îmbrăcaţi foarte elegant. A doua zi m- 
am îmbrăcat şi eu elegant. Imi închipuisem că angajatele 
de acolo poartă cămăşi albe şi fuste albastre - adică 
uniforma Ligii Fetelor Germane şi a Ligii Femeilor Național- 
Socialiste, din care nu făceam parte. Dimpotrivă, erau cu 
toţii îmbrăcaţi ca nişte oameni obişnuiţi. 

Ar fi trebuit să lucrez pentru viitorul secretar de stat dr. 
Naumann?!, locţiitorul lui Goebbels. El era membru în 


2 Berghof a fost a doua reşedinţă a lui Adolf Hitler, situată în Alpii 
bavarezi. În perioada războiului, Hitler a petrecut aici cea mai mare 
parte a timpului. Parţial distrusă într-un bombardament din 1945, 
clădirea a fost aruncată în aer la 30 aprilie 1952, din dispoziţia 
landului Bavaria. 


21 Economistul Werner Naumann (16 iunie 1909, Guhrau, Silezia - 25 
octombrie 1982, Ludenscheid) a fost secretar de stat în Ministerul 
Propagandei şi Instrucţiei Publice şi consilierul personal al lui Joseph 
Goebbels. În 1953, Naumann a fost implicat într-o conspirație, în care 
un grup de foşti nazişti au încercat să se infiltreze în filiala Partidului 
Liber Democrat (FDP) din Renania de Nord-Westfalia. 


trupele SS??. Admira femeile frumoase, înalte, blonde, şi 
m-a refuzat doar din cauza înfăţişării mele. Mai târziu am 
aflat că ar fi spus: „Doar n-o să am o jidancă în 
anticameră!” 

Pe atunci purtam ochelari cu ramă neagră şi aveam 
părul şaten închis. Poate semănam cu o evreică, pentru cei 
care voiau să mă vadă aşa. 

In consecinţă, atunci am fost repartizată domnului Kurt 
Frowein.” Era un ofiţer tânăr şi energic. Fusese adus de pe 
front ca să i se vindece o rană minoră. Ştiu că a exagerat 
puţin cu rana pe care-o avea şi astfel a reuşit să scape de 
Frontul de Est. Voia neapărat să rămână la Berlin, iar 
Naumann l-a numit în funcţia de referent personal al lui 
Goebbels. Era sârguincios în activitatea sa, lucra repede, 
dar era un om distant. În timp mi-am dat seama de ce era 
aşa: fiindcă detesta sistemul, avea soţie şi urma să aibă un 
copil şi de-aia prefera să fie la Berlin, nu pe front. 

M-am înţeles foarte bine cu Kurt Frowein. Era căsătorit - 
se căsătorise de tânăr, iar soţia sa aştepta un copil. 
Goebbels cultiva relaţia cu oamenii din jurul său - cu 
referenţii săi personali şi referenţii de presă -, iar acest 
Frowein devenise practic indispensabil domnului Goebbels. 
Unde se afla domnul Goebbels, era şi el. Când Goebbels se 
ducea la toaletă, era şi el prin preajmă. Oriunde se deplasa 
Goebbels cu maşina, Frowein era prezent, unde lua 
Goebbels masa, era cu el. Când Goebbels se afla la una 


22? Eşalonul de protecţie (germ. Schutzstaffel, acronim SS) a fost o 
organizaţie paramilitară fascistă condusă de Heinrich Himmler. Este 
considerată principalul responsabil pentru crimele săvârşite în timpul 
celui de-al Doilea Război Mondial. 


23 Kurt Frowein (n. 1914, Wuppertal) a devenit în 1940 referentul de 
presă personal al lui Joseph Goebbels, iar în 1943 a fost promovat în 
funcţia de şef al redacţiei Film şi a avut o influenţă considerabilă în 
centrul de coordonare a puterii media din Ministerul Propagandei. 


dintre proprietăţi sau într-una dintre casele sale, Frowein 
era acolo şi dormea în locul respectiv. Serviciul lui dura 
întotdeauna trei zile şi trei nopţi fără întrerupere. În timpul 
ăsta, el era umbra lui Goebbels. Apoi venea rândul 
următorului referent, iar Frowein se putea odihni. 

Eu n-aveam nici cea mai vagă idee despre cum 
decurgeau lucrurile. Mai târziu am aflat că Frowein nu era 
singurul referent. Ministerul Propagandei avea o mulţime 
de departamente şi o groază de oameni importanţi. Peste 
tot erau şefi şi oameni care, la nevoie, puteau să le ţină 
locul. Era plin de angajaţi care trebuiau să îndeplinească 
anumite sarcini, chiar dacă aceste sarcini presupuneau de 
multe ori doar să stea într-un loc şi să asculte. Când 
Goebbels era la Berlin, se făcea mereu o analiză a 
situaţiei, la care, fireşte, contribuia şi Frowein. Timp de 
două ore erau luate sub lupă toate problemele, iar în urma 
acestor discuţii domnul Frowein se alegea cu îndatoriri pe 
care trebuia să le execute. Eu mă ocupam de scris. Din 
păcate nu-mi amintesc detalii, dar multe dintre ele erau 
oricum considerate informaţii strict secrete. Nu aveam 
voie să-mi notez nimic, mai ales despre procesele 
împotriva duşmanilor celui de-al Treilea Reich, care au 
inclus mai târziu Trandafirul Alb?” şi atentatorii din 20 
iulie?5. Existau mai multe evenimente de genul ăsta. Şi 


?4 Trandafirul Alb (germ. Die Weisse Rose), grup de studenţi din 
Munchen care au format o mişcare de rezistenţă nonviolentă în 
Germania nazistă. Au activat din iunie 1942 până în februarie 1943, 
când au fost arestaţi de Gestapo pentru redactarea, tipărirea şi 
distribuirea unor foi volante prin care populaţia era îndemnată să se 
opună regimului nazist. Au fost condamnaţi la moarte şi executaţi prin 
decapitare. 


235 La 20 iulie 1944 a avut loc o tentativă de asasinare a lui Adolf Hitler, 
al cărei scop final era înlăturarea regimului nazist şi scoaterea 
Germaniei din război. Eşecul complotului a dus la arestarea a peste 


totuşi viaţa de zi cu zi îşi urma cursul, însă trebuia 
planificată şi adaptată vremurilor de război, lucru care se 
discuta tot acolo. Despre asta mi se permitea să-mi iau 
notițe, aşa că aveam mult de lucru. 

Dar detalii sau exemple concrete referitoare la anumite 
mişcări de rezistenţă n-au ajuns niciodată la opinia 
publică. N-a ştiut nimeni nimic, nici măcar despre 
Trandafirul Alb, despre care s-a aflat doar ce trebuia. Nu- 
mi mai amintesc exact cum erau prezentate pe atunci 
evenimentele de la Munchen, însă noi îi compătimeam 
sincer, fiindcă erau atât de tineri. Erau studenţi. Au fost 
executaţi pe loc - o cruzime îngrozitoare. Nimeni n-a vrut 
aşa ceva. A fost însă o prostie din partea acelor tineri să 
facă asemenea lucruri. Dacă şi-ar fi ţinut gura, nu şi-ar fi 
pierdut viaţa - asta spunea opinia publică. 

Era groaznic. Fiecare avea câţiva prieteni buni cu care 
putea să discute despre astfel de lucruri, dar numărul lor 
era foarte mic. Trebuia să fii prudent când abordai 
asemenea subiecte sensibile. La sfârşitul discuţiei 
concluzia de regulă era: Ce poţi să faci? Nu poţi să faci 
nimic. Nici n-aveai timpul necesar să te gândeşti la aşa 
ceva. Înainte să apuci să te întrebi ce se va întâmpla cu ei, 
erau deja morţi. Din cauza unei hârtii tâmpite, a unui 
manifest. A fost atât de crudă sentinţa de atunci. Desigur, 
astăzi poate fi ceva demn de admiraţie - nişte tineri 
încrezători că Binele va învinge. La asta trebuie să 
contribuie fiecare cu câte puţin. lar ei au făcut pe atunci 
ce-au putut. 


Am cel mai mare respect pentru acei oameni. Şi ştiu că aş 
fi făcut orice ca să-i opresc să-şi ducă planul la îndeplinire, 
fiindcă eu n-aş fi avut niciodată curajul lor, presupunând 
că aş fi făcut parte dintr-un astfel de grup... Dar nu, nu 


5.000 de oameni şi la executarea a 200 dintre ei. 


cred, n-am avut niciodată curajul să fac astfel de lucruri. 
Cu tot idealismul meu - n-aş fi mers atât de departe încât 
să pot purta cu mine o astfel de povară. Din acest punct 
de vedere n-am înţeles exact ce-au făcut aceşti tineri. 

Pe atunci au avut loc mai multe astfel de evenimente, 
care ne-au afectat. Mai există şi alte cazuri asemănătoare, 
despre care lumea n-a aflat niciodată. Câteva bancuri cu 
Fuhrerul erau de ajuns: cei care au avut o asemenea 
îndrăzneală au fost arestaţi şi executaţi, de asta îmi aduc 
aminte. Pe atunci eram la minister, şi asta ne-a dat gata 
pe toţi. lar dacă pe unul dintre acei oameni îl cunoşteai 
personal, era şi mai devastator. 

Dar altfel s-au petrecut lucrurile cu Trandafirul Alb. Dacă 
aş fi fost credincioasă, ceea ce n-am fost niciodată, cu 
toate că am fost bineînţeles botezată şi împărtăşită, atunci 
aş fi lăsat totul baltă, mi-aş fi lepădat credinţa din cauza 
celor ce se întâmplau acolo în numele Domnului. Nici eu n- 
aş fi putut opune rezistenţă. Sunt o laşă, n-aş putea să 
opun rezistenţă. Nu m-aş încumeta la aşa ceva. Aş spune: 
„Nu, nu pot face aşa ceva”. Sunt o laşă. Dar chiar şi-n ziua 
de astăzi încerc să le explic asta oamenilor atunci când 
afirmă: „Eu aş fi ştiut cum să mă sustrag regimului nazist”. 
Nu! Nimeni nu putea face asta. Cine o făcea îşi risca viaţa. 
Realitatea a confirmat-o. Nu puteai să spui „Nu”, iar dacă 
o făceai, trebuia să-ţi asumi acest risc, fapt confirmat de 
multe exemple. 


Încet, dar sigur, a avut loc o mare schimbare. Cu cât se 
prelungea războiul, cu atât mai puţini jurnalişti se mai 
întorceau de pe front. Cu toţii am înţeles asta. Şi totuşi 
nimeni nu era conştient de acest lucru cu adevărat, fiecare 
continua să-şi trăiască viaţa de zi cu zi. Amploarea 
dezastrului s-a văzut de-abia mai târziu. Nimeni n-a înţeles 
direcţia pe care o luau lucrurile sau gravitatea crimelor 
precum persecuția împotriva evreilor. 


De fapt, dacă nu aveai acces în anumite cercuri, nici nu- 
ţi dădeai seama că evreii sunt persecutați. Cu excepţia 
câtorva vecini sau oameni de afaceri pentru care lucra 
tata, eu nu cunoşteam deloc evrei. 

O ştiam doar pe Eva Löwenthal, care era prietena mea. 
Familia ei era foarte săracă, le mersese îngrozitor de rău 
chiar şi în ultimii ani de dinaintea persecuțiilor împotriva 
evreilor. Eva de-abia se ţinea pe linia de plutire. 

Am fost odată acasă la ei fiindcă Eva era bolnavă - 
stătea la pat şi atunci am vizitat-o. Îmi aduc aminte că în 
casa aia nu exista aproape nimic - nici mobilier, nici 
dulapuri, pe undeva erau doar o masă şi nişte scaune; mi 
se părea foarte straniu. lar Eva nu lucra nicăieri, era plătită 
doar pentru puţinele articole pe care le putea scrie şi care 
erau acceptate, rareori, de unii jurnalişti, sau mai degrabă 
de anumite ziare liberale. Articolele ei erau acceptate 
uneori pentru că aborda anumite teme cu mult talent. Dar 
asta se întâmpla probabil o dată la două luni. În felul ăsta, 
familia nu putea supravieţui. Ca să nu mai zic că Eva era 
egoistă şi-şi cumpăra ţigări cu banii câştigaţi, în loc să le ia 
părinţilor ceva de mâncare. Apoi am auzit că Eva s-a 
mutat cu părinţii în cartierul Friedenau - asta trebuie să fi 
fost pe la mijlocul anului 1942 -, unde locuiau cu toţii într- 
o singură cameră, întreaga familie: Eva, mama, tatăl şi 
sora ei mai mare, care vindea aspiratoare din uşă-n uşă. 
Toţi într-o cameră berlineză uriaşă. N-aveau nimic, doar 
nişte paturi improvizate. Doamne, ce groaznic! mi-am zis. 
Eva mi-a povestit că primăria a somat-o să facă muncă în 
folosul comunităţii, să lucreze prin grădini sau ceva de 
genul ăsta, iar ea a refuzat, sau pur şi simplu nu s-a dus, şi 
din cauza asta nu mai primea nici un ajutor bănesc. Efectiv 
o lăsau să moară de foame. 

Familia ei fusese dintotdeauna săracă. De aceea ne-am 
hotărât să avem grijă de Eva. De fiecare dată când 


mergeam la o bere, o invitam să vină cu noi. Îmi aduc 
aminte că încă lucram la Radiodifuziune şi Eva m-a vizitat. 
Nu era foarte înaltă, era roşcată, slăbuţă, subţirică, dar 
avea acel nas caracteristic evreilor. Era foarte drăguță, 
avea nişte ochi foarte frumoşi. Câteodată venea să mă 
viziteze la serviciu, pe atunci lucram deja în noua redacţie 
de ştiri Zeitfunk. N-avea nici un ban, se plimbase îndelung 
prin Berlin şi, odată ajunsă în Masurenallee, probabil că şi- 
a spus: acum vreau s-o văd pe Pomselina. Aşa că m-am 
trezit cu ea în faţa ochilor. Toţi colegii mei spuneau că e 
simpatică, fiindcă era nemaipomenit de glumeaţă şi 
spontană. S-au distrat de minune cu ea. 

— Măi, dar asta-i evreică, spunea uneori vreun coleg. 

— Are ceva sânge evreiesc, ziceam eu. 

În realitate chiar era evreică. Îi cunoşteam părinţii. Mai 
evreu de-atât nu se poate. 

După ce-am început în 1942 lucrul la Ministerul 
Propagandei, am vizitat-o mai des. Trăiau într-o sărăcie 
atât de lucie, încât mi s-a făcut jenă că le adusesem cadou 
ţigări. Mai bine le-aş fi adus nişte pâine. Intr-o altă zi am 
întâlnit-o în autobuz şi mi-a spus că ar vrea să mai vină o 
dată la Radiodifuziune. Nu mai era posibil. l-am explicat că 
acum lucrez în Wilhelmstrasse la Goebbels şi că ar fi poate 
mai bine să nu mă viziteze. 

— Doamne fereşte, nu vin acolo! a răspuns ea pe dată. 

Trebuie să fi fost încă în 19426, pe atunci încă nu fusese 
deportată. 


26 Între octombrie 1941 şi sfârşitul lunii martie 1945 au fost deportaţi 
50.000 de evrei din Berlin. Când ministrul propagandei s-a sinucis, în 
mai 1945, dintre cei 160.000 de evrei care trăiau la începutul dictaturii 
naţional-socialiste mai erau în viaţă doar 8.000. Ultimul tren cu 
deportaţi a părăsit Berlinul la 27 martie 1945, îndreptându-se spre 
lagărul de concentrare de la Theresienstadt (Terezín, Cehia) - cu doar 
şase săptămâni înainte de sfârşitul celui de-al Treilea Reich. 


Eva venea des pe la noi, iar mama îi dădea cu plăcere 
câte-o pâine, pentru că ştia că era o fată amărâtă, dar o 
făcea doar din considerente umane. Nu se gândea nimeni 
că în politică au loc schimbări care s-o amenințe în vreun 
fel. De fapt, continuam să ne trăim viaţa veseli şi fără griji. 
La început totul mergea bine. Fiecare câştiga suficient. Nu 
eram exagerat de bogaţi, dar îţi puteai permite tot felul de 
fleacuri şi aşa puteai să-ţi vezi de ale tale. Era cumva 
firesc să nu te gândeşti imediat la oamenii sărmani. Nici 
acum nu se întâmplă asta, nu stă nimeni mereu cu gândul 
la săracii sirieni, care au rămas fără patrie şi care se 
îneacă în mare. Oare chiar meditează cineva constant la 
asta? Dar când te uiţi la televizor, îţi zici: e cu neputinţă să 
fie real ce se întâmplă. Dar este adevărat. Va fi aşa şi 
peste o sută de ani, şi nu numai peste o sută de ani, ci cât 
timp va exista lumea. Asta e o trăsătură umană. 


Înainte ca Eva să dispară, a mai trecut ceva timp. Despre 
situaţia ei precară oricum nu se putea vorbi cu ea. La ce 
bun? N-am discutat asemenea probleme cu ea. Din 
cartierul nostru nu dispărea pe atunci nici un evreu, dar la 
un moment dat totul s-a precipitat. 

Eu n-am văzut nici măcar un singur transport de evrei. 
Se zice că pe străzile Berlinului au circulat camioane pline 
cu evrei şi nu vreau să neg asta, dar eu nu le-am văzut 
niciodată, iar prin cartierul Steglitz n-au trecut în nici un 
caz. Era o mică suburbie, pe unde nu circulau asemenea 
vehicule. Nici măcar camioanele Frontului Roşu?” n-au 
trecut pe-acolo înainte de 1933. Aşa ceva pur şi simplu nu 
se întâmpla. Nu era vorba de politică. Exact aşa trăiam: la 
margine. La marginea tuturor evenimentelor. 


27 Frontul Roşu (germ. Rotfrontkămpferbund) a fost organizaţia 
paramilitară a Partidului Comunist German în timpul Republicii de la 
Weimar. 


Şi dintr-odată a dispărut şi Eva.* lar noi nu puteam 
schimba nimic. Probabil că făcea parte din grupul 
oamenilor ridicaţi de acolo. Urmau să fie duşi la casele 
ţărăneşti goale din Est, lucru mai dificil pe timp de război, 
credeam noi. Dacă ajungea într-un lagăr de concentrare, 
era în siguranţă, ne-am zis. Nimeni nu ştia ce se petrece 
acolo. 

Nici nu voiam să ştim prea multe, pentru că nimeni nu 
dorea să se împovăreze cu o vină inutilă. Era de ajuns că 
fiecare trebuia să înfrunte tot felul de greutăţi de când se 
înrăutăţise aprovizionarea cu alimente. Cu toate că la 
Berlin încă nu aveam griji prea mari din acest punct de 
vedere. Se găseau alimente, nu chiar orice, dar ne 
descurcam. Cafeaua era raţionalizată, nu găseai tot ce-ţi 
doreşti în magazine, ca înainte. Trebuia să renunţi la 
multe. 

Desigur, unele lucruri le aflam pe atunci din ziare. 
Oameni care fugiseră din ţară, de exemplu scriitori - dar 
ăştia au fost lăsaţi să plece. Ce s-a întâmplat cu evreii 
începând din 1943 am aflat de-abia când m-am întors din 
prizonierat. Altminteri n-am avut niciodată de-a face cu 
lucruri dintr-astea. Nici în Ministerul Propagandei n-am 
auzit nimic despre aşa ceva. Totul se petrecea în vremea 
în care era activ Trandafirul Alb. N-aveam deloc acces la 
documente. Asemenea informaţii erau păstrate în seifuri 
de care nici nu ne puteam apropia. 


Toată activitatea noastră din Ministerul Propagandei era în 
principiu reglementată cu stricteţe şi se desfăşura în mod 
regulat. Stăteam la birou şi aşteptam. Şi primeam foarte 
mult de lucru de la toate departamentele, din întreaga 


28 La data de 8 noiembrie 1943, Eva Löwenthal a fost deportată de la 
Berlin la Auschwitz, având numărul de transport 46. A fost ucisă acolo 
la începutul anului 1945. 


clădire. Totul era pregătit pentru propagandă, poporul 
trebuia să fie instruit în toate domeniile, iar în toate 
domeniile trebuia făcută propagandă. Economie, artă, 
teatru, operă, film - tot ce exista în viaţa unui om, ba chiar 
şi cele mai simpliste dorinţe. Fiecare domeniu în parte era 
condus de un consilier ministerial. Totul funcţiona după 
acest principiu birocratic, care se aseamănă cu un munte. 
Ministrul stătea în vârf, jos se aflau mesagerii, iar pe 
undeva pe la mijloc eram noi, secretarele. 


N-am considerat niciodată că munca noastră era 
importantă. Oricum nu mi-a făcut niciodată plăcere. Nu era 
o activitate care să-mi aducă vreo satisfacţie, după care 
puteai spune seara: „Vai, ce frumos a fost azi, mi-am făcut 
treaba cu adevărat bine”. Nu era chiar aşa. Mergeai acolo, 
aşteptai, băteai ceva la maşină, vorbeai la telefon. 
Desigur, aflam când un actor era chemat la Goebbels 
pentru a fi mustrat. Dar totul era făcut cu mult tact. 
Existau lucruri care practic nu ajungeau la opinia publică şi 
în privinţa cărora Goebbels şi asistenții lui au păstrat 
tăcerea. Nu s-a putut afla nimic, fiindcă tot ce transmitea 
Radiodifuziunea şi apărea în ziare se afla deja sub 
controlul total al Ministerului Propagandei. Exista doar un 
singur post de radio. Nu erau atâtea publicaţii ca astăzi, iar 
totul trebuia să fie aprobat de Ministerul Propagandei. 
Radiodifuziunea emitea numai pe o singură frecvenţă, deci 
nu existau alternative. Multe nici măcar nu ne mai priveau 
pe noi, ci erau supravegheate la faţa locului. Nu exista nici 
o posibilitate să-ţi formezi o părere proprie. Doar dacă 
ascultai posturi de radio străine, dar asta era pedepsit cu 
moartea. Desigur că mulţi oameni au făcut acest lucru, 
însă cel care era prins ştia că va plăti cu viaţa. Eu, una, nu 
cunoşteam pe nimeni care să asculte un post de radio 
străin. Ştiam câteva persoane care se opuneau cu 


vehemenţă regimului, dar care erau foarte prudente în 
prezenţa mea. De fapt, toţi erau foarte reţinuţi faţă de 
mine, cu toate că mă cunoşteau destul de bine. Nu puteai 
să spui nici măcar un banc stupid, cum mai fac oamenii în 
ziua de astăzi: adineauri am văzut la televizor un comic 
care l-a atacat şi criticat pe Seehofer, premierul landului 
Bavaria. Pe atunci aşa ceva era cu neputinţă. Nimeni n-ar 
fi avut curajul să facă una ca asta. Îmi amintesc de 
comicul Werner Finck?%, care a făcut mici comentarii 
răutăcioase la adresa naziştilor. Pentru astfel de fapte unii 
oameni au fost executaţi. 

La noi în birou nu veneau foarte multe vedete, iar atunci 
când îşi făceau apariţia, trebuiau să dea socoteală pentru 
ceva. În vremea aceea aveam biroul la intrarea în minister, 
cu o uşă mare de sticlă, covor şi două fotolii. Cu ochii 
minţii văd acum pe cineva stând într-unul din ele, tot un 
actor, care făcuse sau scrisese o remarcă tâmpită. Aştepta 
să discute cu Goebbels. Noi am trecut pe lângă el şi l-am 
privit. Şi-n sinea noastră ne-am zis: „Bietul de tine, o să ai 
parte azi de o mustrare groaznică”. Nu mai ştiu despre 
cine era vorba. Era de-ajuns ca o scrisoare să fie 
interceptată de un mare ştab pentru ca persoana care o 
scrisese să fie apoi executată. Astea sunt lucruri pe care 
le-am aflat întâmplător şi pe care nu le-am uitat. 

Noi, secretarele, ştiam mereu când ministrul venea sau 
pleca. Apărea în biroul nostru, de obicei însoţit de mai 
multe persoane sau aghiotanţi, căci cineva era tot timpul 
umbra lui, noi ne ridicam în picioare şi stăteam politicoase 
în spatele biroului. Stăteam smirnă, urma un „Heil Hitler”, 


* Werner Paul Walther Finck (2 mai 1902, Görlitz - 31 iulie 1978, 
Munchen), artist de cabaret, actor şi scriitor german. A fost arestat în 
1935 şi i s-a interzis să profeseze timp de un an. Ca să evite o nouă 
arestare, în 1939 s-a oferit voluntar pentru serviciul militar. Ulterior i s- 
a decernat Crucea de Fier clasa a Il-a şi Medalia Frontului de Est. 


„Heil Hitler, domnule ministru”, după care se ducea la 
treburile lui. Era deseori plecat în călătorii sau în Cartierul 
General al Fuhrerului. În anumite călătorii îl însoțea una 
dintre secretare, în cazul în care ministrul avea nevoie de 
o stenografă. Şi eu l-am însoţit în trenul rapid până la 
Posen”. Trebuia să rămân în tren în timp ce el îşi ţinea 
discursul. 

Se întâmpla să sune telefonul când ministrul era într-o 
şedinţă, iar un aghiotant striga scurt în receptor: 

— Repede, să intre cineva la dictare! 

Atunci luam pe dată carnetul de notițe şi creionul. 
Goebbels vorbea cu nişte oameni importanţi. Mi-a dictat 
rapid ceva şi apoi, imediat, eram din nou afară. 

Rareori chema secretarele să le dicteze ceva. Cele mai 
multe lucruri le discuta direct cu referenţii săi, care 
rezolvau apoi problema împreună cu consilierii ministeriali 
sau cu personalul de rang inferior, iar de-abia după aceea 
venea rândul nostru, noi lucrând în majoritatea cazurilor 
doar pentru referenţi. 

Goebbels era un bărbat chipeş, nu prea înalt, ca să 
impresioneze ar fi trebuit să fie totuşi puţin mai înalt, însă 
era deosebit de dichisit, purta costume superbe, din stofa 
cea mai bună. Era mereu uşor bronzat. Mâinile sale erau 
îngrijite, de parcă zilnic i-ar fi făcut cineva manichiura. Prin 
urmare, nu aveai ce să critici în privinţa aspectului său 
fizic. Se pare că era un om şarmant, ceea ce vreau şi eu să 
cred. Insă cu noi nu trebuia să fie şarmant. Noi făceam 
parte din mobilier, eram una cu mesele de scris din birou. 
Asta-i tot. Nu ne zâmbea şi nu întreba nimic în caz că, de 


3 Denumirea germană a oraşului polonez Poznań. Între 1910 şi 1918 a 
aparţinut Imperiului German, după care, prin Tratatul de la Versailles, 
a revenit iarăşi Poloniei. La 10 septembrie 1939 a fost ocupat de 
nazişti în timpul Invadării Poloniei şi eliberat de-abia în 1945 de 
trupele Armatei Roşii, conduse de generalul Ciuikov. 


exemplu, vedea vreodată flori, dacă era cumva ziua de 
naştere a cuiva, aşa cum ştim că obişnuiesc unii şefi, care 
încearcă să se bage sub pielea angajaţilor. Nu, nimic din 
toate acestea. 

Eu spuneam mereu: „Pentru Goebbels suntem doar 
mobilă”. Nu vreau să spun că era cu nasul pe sus, dar 
parcă eram asexuate pentru el. N-ar fi încercat niciodată - 
nu eram chiar atât de frumoase - să aibă o relaţie cu una 
dintre noi. Era înconjurat de toate frumuseţile din filme şi 
de manechine. Cu alte cuvinte, chiar nu avea de ce să 
recurgă la personalul de la birou. 


Am stat o dată la teatru lângă el. Teatrul era controlat de 
Göring. Teatrul de Stat, Opera şi toate celelalte, pentru 
astea era Göring responsabil, iar Goebbels nu avea voie să 
se amestece. Insă teatrele mici - Teatrul Renaissance, 
Comedia şi altele asemănătoare - se aflau sub controlul lui 
Goebbels. Prin urmare, de ziua lui de naştere şi-a invitat 
nişte prieteni la teatru. lar dintre noi, secretarele, erau 
alese mereu câte două. Una şedea de-a dreapta lui, iar 
cealaltă în partea stângă. Dar până acolo nici măcar n-am 
mers în aceeaşi maşină cu el. Şi n-a schimbat nici o vorbă 
cu noi. El doar stătea la mijloc. Şi totuşi ştiam că este o 
onoare nemaipomenită să fii invitat la un eveniment atât 
de select. 


Spre deosebire de celelalte femei, eu nu aveam vechime 
la Ministerul Propagandei. Una singură era acolo încă de la 
început: doamna Krüger, o femeie puţin mai în vârstă, dar 
foarte simpatică. Goebbels sigur îi ştia numele, iar când se 
întâmpla câte ceva, apela imediat la ea. Noi o respectam 
foarte mult, fiindcă lucra aici de atâta vreme. Şi era o 
atmosferă deosebit de plăcută să lucrăm cu toţii în aceeaşi 
cameră. Pe mine m-a impresionat bineînţeles şi mobilierul 
elegant, covoarele frumoase de pe jos. În toate birourile 


erau covoare adevărate, lucruri pe care nu le aveam 
acasă. Mereu m-au fascinat astfel de lucruri. 


În ceea ce priveşte personalităţile, în Ministerul 
Propagandei circulau, în ciuda stricteţii, tot feluri de 
zvonuri. Goebbels părea să aibă o relaţie cu o divă de film 
cehă, Lida Baarovâ:!. Se pare că a iubit-o cu adevărat, iar 
eu vreau să cred asta şi-mi pot imagina cu uşurinţă. 
Existau chiar şi zvonuri cu privire la divorţ. Însă Hitler n-a 
fost de acord. Până şi-n vremea aceea existau astfel de 
zvonuri, însă niciodată nu se putea spune cu siguranţă ce 
este adevărat şi ce nu. 

De altfel, circulau o grămadă de zvonuri despre el. Se 
spunea că are relaţii extraconjugale, iar poveştile 
conţineau cu siguranţă un sâmbure de adevăr. Dar asta nu 
era deloc important. Dacă un bărbat însurat şi cu copii 
găseşte o ocazie să se culce cu alte femei... Nu era nimic 
nou, şi nimeni nu i-o lua în nume de rău. Dimpotrivă, mai 
degrabă se glumea pe tema asta. În caz că se spuneau 
bancuri despre Goebbels, erau cu siguranţă doar pe tema 
femeilor. 

Relaţia mea cu celelalte secretare a fost bună, dar, în 
comparaţie cu cele din Radiodifuziune, niciodată foarte 
apropiată. Exista o anumită distanţă, însă toate erau 
foarte săritoare şi mi-a făcut plăcere să lucrez acolo. 


31 Actriţa cehă Lida Baarová (7 septembrie 1914, Praga, cu numele 
real Ludmila Babkovă - 27 octombrie 2000, Salzburg) a fost amanta lui 
Joseph Goebbels. Despre cei doi s-a discutat făţiş încă de la începutul 
relaţiei lor. Ministrul propagandei s-a gândit serios la divorţ, dar un 
ordin strict al lui Hitler a pus punct relaţiei, pentru că dezbaterile 
publice pe această temă aveau loc într-un moment inoportun din 
cauza anexării Regiunii Sudeţilor. În plus, familia lui Goebbels era 
cunoscută în tot Reichul drept familie-model a regimului național- 
socialist. 


În rest, n-aveai ce să faci în timpul liber. În nici un caz la 
Berlin. Totul era închis: teatre, săli de concert, 
cinematografe. 

Când eram duminica de serviciu, se mai întâmpla 
câteodată să vină copiii lui Goebbels în vizită, ca apoi să 
plece împreună cu tatăl lor, pe jos, acasă. Aveau o locuinţă 
în oraş, lângă Poarta Brandenburg. Erau nişte copii 
drăgălaşi şi bine educați, cu totul altfel decât copiii din 
ziua de azi, care doar ţopăie de colo-colo. Aveau un fel 
drăguţ de a te saluta, făceau o reverență. Erau foarte bine- 
crescuţi. Noi ne bucuram de fiecare dată când veneau. Şi 
când le spuneam câte ceva - aveau între cinci şi şapte ani 
- de genul „Ce rochiţă frumoasă ai!” se veseleau foarte 
tare. Sau le mai ziceam: „Nu vrei să baţi puţin la maşina 
mea?” - „Ba da!” venea imediat răspunsul. Era ceva 
minunat pentru ei. Îi aşezai în faţa maşinii de scris, puneai 
înăuntru o foaie de hârtie şi îi îndemnai: 

— Aşa, acum scrie-i tatălui tău o scrisoare. Vai, ce bine 
te descurci! 

Nu mi s-a părut că Goebbels le acorda copiilor săi o 
atenţie deosebită, iar doamna Goebbels locuia cu ei mai 
mult în afara Berlinului. Ea tot încerca să nu joace un rol 
prea important. În ceea ce o priveşte, aveai mai degrabă 
sentimentul că făcea totul în calitate de soţie a unuia 
dintre cei mai importanţi bărbaţi. Nu dorea să se impună 
nicicum. Dar asta e doar impresia mea, mai cred şi că era 
foarte drăguță. 


Faptul că lucrai în Ministerul Propagandei nu era 
considerat neapărat o onoare. Mă gândeam însă: Doamne, 
măcar am un loc de muncă. Vreau să spun că noi oricum 
aveam în Radiodifuziune nişte salarii bune. Dar acum 
deveneau tot mai mari pe măsură ce trecea timpul şi nu se 
scădea nimic din ele, nici măcar pentru asigurări. Nimic nu 
se scădea. Când mi-am primit primul fluturaş de salariu 


am rămas mută de uimire. 270 de mărci. Un salariu bun. 
Prietenele mele n-aveau mai mult de 150 de mărci sau 
ceva de genul ăsta. Mă invidiau pentru salariul meu mare, 
la care se adăuga sporul de salariat ministerial, 60 de 
mărci,  neimpozabil, apoi sporul de angajat direct 
subordonat ministrului, 50 de mărci, neimpozabil. Prin 
urmare, câştigam acum mai mulţi bani decât salariul brut 
pe care-l avusesem înainte. Doar că banii nu-mi foloseau 
la nimic, fiindcă nu puteai cumpăra nimic. Dar era o 
senzaţie plăcută să ştii că în alte circumstanţe ai avea cu 
ce să-ţi cumperi orice. 

Cunoşteam o croitoreasă cu relaţii în Franţa, care m-a 
sunat la un moment dat şi mi-a spus: 

— Doamnă Pomsel, am o stofă minunată din care v-aş 
face o rochie superbă. Diseară pot veni la dumneavoastră. 

— Şi cât costă? am întrebat-o. Vai, e mult prea scumpă! 
i-am răspuns după ce mi-a zis. Dar nu contează, faceţi-mi- 
O. 

Savuram astfel de momente, care n-aveau nimic de-a 
face cu Ministerul Propagandei. Mai ales că eu nici măcar 
nu mi-am dorit să lucrez acolo, pur şi simplu s-a ivit ocazia. 

Dacă ştiai pe cineva bine plasat puteai uneori să 
cumperi la negru jumătate de kilogram de unt cu 300 de 
mărci sau o sticlă de coniac cu 50 de mărci. Se întâmplau 
asemenea lucruri. La Paris exista o filială a Radiodifuziunii, 
iar eu aveam în continuare relaţii bune cu colegii de acolo. 
De fiecare dată când veneau în ţară îmi aduceau câte 
ceva. O mică atenţie sau un parfum. Cu alte cuvinte, îmi 
mergea bine. Am făcut şi eu parte din elită. De aceea mi-a 
plăcut să lucrez acolo. Totul era minunat şi pe placul meu, 
oameni îmbrăcaţi frumos, oameni amabili. Da, eram foarte 
superficială în acele vremuri, foarte proastă. 

Dar oamenii din jurul lui Goebbels nu erau toţi nazişti. 
Chiar şi domnul Frowein, referentul său personal şi primul 


pentru care am lucrat, mai făcea câte un comentariu. Era 
o dovadă de încredere ieşită din comun. Lucra în Ministerul 
Propagandei în primul rând ca să poată rămâne în Berlin, 
alături de familia pe care tocmai şi-o întemeiase. Era şi un 
fel de egoism în ceea ce-l priveşte, căci nu făcea parte 
dintre cei care mărşăluiau neîncetat cu braţul ridicat. În 
plus mă plăcea, şi nu era vorba doar de amabilitate între 
colegi, ci fiindcă îşi dăduse seama că nu sunt o nazistă 
fără minte. Însă n-am discutat niciodată despre asta, era 
ceva care se simte. Ne-am înţeles foarte bine. Alţii, în 
schimb, nu se înțelegeau deloc cu el. Nu-l acceptau fiindcă 
era direct şi exigent, totul trebuia să decurgă rapid. 
Trebuia să ghiceşti ce vrea să spună. Eu l-am înţeles şi am 
scos-o la capăt cu el. 

Unele lucruri pe care trebuia să le organizeze i le 
puteam citi câteodată pe chip. El era un altfel de om, nu 
doar un simplu nazist. 

Din anumite motive, directorul redacţiei Film a căzut în 
dizgraţia lui Goebbels şi a fost înlăturat, iar în locul lui a 
fost numit domnul Frowein. Aşadar, dintr-un mărunt 
secretar ministerial, s-a trezit şeful redacţiei Film şi a 
reuşit astfel să scape de toată activitatea birocratică de la 
Wilhelmplatz. A plecat la Babelsberg, unde erau studiourile 
UFA:?. 

— Ce ziceţi, aţi dori să veniţi cu mine acolo? m-a 
întrebat. 

— Da, i-am răspuns pe dată. 

— O să mă interesez dacă este cu putinţă, mi-a zis. 


32? Studiourile UFA - casă de producţie de film germană cu sediul în 
Potsdam. A fost înfiinţată în 1917. Din cauza unor probleme financiare, 
în martie 1927 este cumpărată de mogulul media Alfred Hugenberg, 
care va face parte ulterior timp de câţiva ani din cabinetul lui Hitler. 
Va fi restructurată după ocuparea Berlinului de armata sovietică. 


Şi s-a dus la superiorul lui, secretarul de stat dr. 
Naumann, locţiitorul lui Goebbels, pe care l-a rugat să 
accepte să fiu transferată împreună cu el. 

— Cum să vă spun, i-a răspuns acesta, nici nu se pune 
problema. Pomsel rămâne aici. Nu ne despărţim de ea! 

A fost deci refuzat. Frowein a preluat noua funcţie, iar 
eu am rămas acolo. Acum trebuia să lucrez pentru domnul 
dr. Naumann, care refuzase la început să colaboreze cu 
mine. Pe atunci eram foarte harnică. Doamne, nici nu ştiu 
de ce. Toate eram harnice. lar eu stăteam aproape în 
permanenţă la birou. 

Şi dr. Naumann era căsătorit şi avea copii, dar şi el îşi 
înşela nevasta. La un moment dat în biroul nostru 
ministerial lucra şi o secretară pe care n-o înghiţea nici 
una dintre noi. Pe asta o invita Naumann duminica la el 
acasă. Ea ne-a povestit că el ar mai avea o casă lângă 
lacul Wannsee, iar acolo ar fi ieşit împreună cu barca pe 
lac. Ea sigur s-a culcat cu el. Arăta bine, era o femeie 
înaltă şi subţire. Dar nouă nu ne plăcea de ea şi n-a rămas 
prea mult la minister, doar câteva săptămâni. 

În 1943 a avut loc un bombardament cumplit asupra 
Berlinului.” Frumosul nostru Südende a fost distrus în 
totalitate. Eram singură în locuinţă când s-a întâmplat, 
tocmai mă întorsesem acasă. Fusesem într-o vizită şi eram 
îmbrăcată într-o rochie de mătase franţuzească. Nici nu 
intrasem bine pe uşă că au început să urle sirenele. 
Repede, în subsol! Aşa că mi-am strâns rapid toate 
lucrurile într-un coş; nici nu ştiu exact ce era înăuntru, dar 
deasupra se iţeau munţi de ciorapi, nu dresuri, cred că 
astea încă nu existau pe atunci, erau ciorapi de mătase, 


33 În cel de-al Doilea Război Mondial, cartierul berlinez Südende a fost 
distrus aproape în întregime de raidurile aeriene ale Aliaților. Raidul 
decisiv a avut loc în noaptea de 23 spre 24 august 1943 şi a fost 
efectuat de o unitate britanică de bombardiere. 


care aveau mereu câte un fir dus. Eu mă pricepeam să 
remaiez. Cineva inventase o piesă de lemn cu un fel de 
clichet de blocare prins de ea, iar astfel puteau fi salvaţi 
ciorapii. Mai întâi ai mei, apoi ai mamei, ai prietenelor, 
care-şi trimiteau, la rândul lor, propriile prietene. Oare 
puteţi, oare poţi - şi aşa mai departe. Drept răsplată îmi 
aduceau o tabletă de ciocolată, dacă aveau, căci era o 
delicatesă pe atunci. 

Aşa că munţii lor de ciorapi erau întotdeauna în coş, şi 
când începea să sune sirena îmi luam doar poşeta şi coşul 
în subsol. Acolo le găseam pe casnice, care curăţau 
legume sau tricotau un pulover sau doar sporovăiau. 

Mi-am luat deci coşul şi am coborât îmbrăcată în rochia 
mea de bal, sirenele urlau, era târziu şi deja se auzeau 
zgomote puternice. A început un bombardament 
îngrozitor, era primul pe care-l trăiam. Înainte de asta se 
mai prăbuşise câte ceva prin Berlin, la Bayerischer Platz 
fuseseră distruse nişte case, dar nici un atac aerian nu 
durase vreodată atât de mult, nu fusese atât de aproape şi 
nici atât de zgomotos. A fost cumplit. N-a mai făcut nimeni 
nimic, stăteam nemişcaţi şi tremuram de frică. Credeam 
că ne-a sunat ceasul. Deodată a venit cineva şi a spus: 

— Arde casa! 

Aveam o responsabilă pentru apărarea antiaeriană. 
Fiecare casă avea un responsabil care trebuia să se 
asigure ca la fiecare etaj să existe găleți cu apă şi cârpe 
de şters pe jos. Adică să fim pregătiţi pentru o intervenţie 
rapidă. De casa noastră răspundea o femeie drăguță ce 
avea în jur de 30 de ani. Soţul ei era pe front. Ea a urcat în 
grabă, în timp ce noi am rămas în subsol, apoi s-a întors şi 
ne-a spus: 

— Da, arde cu totul, chiar şi acoperişul. Dar nu-i chiar 
atât de grav, poate reuşim să-l stingem... 


Prin urmare, era musai să urce toţi cei care se simțeau 
în stare să stingă focul. Voiam şi eu să merg. Ea s-a uitat 
în jur - nici nu mai ştiu cine era în subsol, erau mai multe 
femei, dar câteodată se mai găsea şi câte un bărbat -, iar 
apoi mi-a spus: 

— Rămâneţi aici mai bine. 

Probabil că nu mă credea capabilă să fac aşa ceva - 
trebuia să urci în fugă patru etaje. Aşa că am rămas acolo. 
Au încercat cu toţii să stingă focul cu găleţile de apă 
pregătite, dar n-a fost de ajuns. Ardea mocnit şi avansa 
destul de repede. Până la urmă au coborât înapoi în 
subsol. 

Înainte ca responsabila noastră să urce, şi-a scos ceasul 
- era un ceas din aur - şi mi-a spus: 

— Mai bine rămâneţi aici şi aveţi grijă de ceasul meu. 

Şi mi l-a dat, iar eu l-am pus în poşetă. 

Când au coborât cu toţii în subsol, cineva a strigat: 

— Nu reuşim să-l stingem! Trebuie să ieşim de-aici! 

Dar cum? Între timp se umpluse şi subsolul de fum, de- 
abia puteai să mai respiri. 

— Să ieşim de aici! 

În jurul nostru se întindea o mare de flăcări. Dintr-odată 
au apărut poliţişti adevăraţi sau pompieri sau responsabili 
cu apărarea antiaeriană, nu-mi mai amintesc exact, erau 
mulţi bărbaţi care ne-au înşfăcat, iar pe cei care nu puteau 
să meargă i-au târât sau cărat afară în stradă. 

Fireşte că mi-am luat coşul şi l-am purtat tot timpul cu 
mine. La un moment dat am constatat că-mi dispăruse 
poşeta, pe care o pusesem deasupra. Acolo ţineam 
bonurile pentru alimente. Acele bonuri erau pe atunci 
practic cel mai valoros lucru pe care-l putea avea cineva, 
erau comparabile cu un paşaport pe care-l pierzi şi nu-l 
mai recuperezi niciodată, fără ele nu primeai nimic de 
mâncare, era groaznic. 


Mai ţin minte că am fost duşi într-un adăpost 
necunoscut, unde chiar am reuşit să adorm. lar când s-au 
arătat zorii, pe străzi răsunau nişte voci din difuzoare. Toţi 
locuitorii urmau să se adune în parcul din Steglitz, care 
părea să fi rămas neatins, aşa că am pornit cu toţii într- 
acolo. Mai întâi Crucea Roşie ne-a împărţit nişte supă. 
Lucrurile mele cele mai importante, banii mei şi toate 
celelalte, pur şi simplu dispăruseră. Of, eram cel mai sărac 
om din lume. Încotro acum? Prietenele mele trăiseră şi ele 
bombardamentul. Nimeni nu se mai gândea la altcineva, 
fiecare îşi vedea doar de el însuşi. 

Trebuie să merg la birou, m-am gândit, măcar acolo 
sunt oameni pe care-i cunosc. Trebuie să ajung la birou. 
Bineînţeles că transportul public nu funcţiona, circulaţia 
era întreruptă. Aşa că am luat-o pe jos. 

Într-un final am ajuns la serviciu şi am constatat că cei 
de-acolo habar n-aveau ce se petrecuse cu adevărat. Ştiau 
doar că Steglitz fusese lovit. Steglitz, Südende, Lankwitz. 
Văzând că întârzii, şi-au spus unii altora: 

— Sper că nu i s-a întâmplat nimic, locuieşte în 
Steglitz... 

Şi dintr-odată am apărut, în halul ăla. Mai întâi au râs 
când m-au văzut îmbrăcată în rochia de bal şi cu un coş în 
braţe. S-au amuzat până când şi-au dat cu toţii seama ce 
se întâmplase de fapt. 

Atunci au fost nişte clipe emoţionante. Fiecare dorea să 
mă ajute, să-mi facă un bine. Erau amabili şi cumsecade. 
Şi s-a mai întâmplat ceva de care-mi amintesc mereu cu 
plăcere. Biata de mine stăteam acolo, evacuată după 
bombardament, când deodată a intrat secretara doamnei 
Goebbels. Avea un birou în minister, însă noi n-o văzusem 
niciodată şi nici nu ştiam cum arată. Ea s-a dus probabil 
după aceea la doamna Goebbels şi i-a povestit că a văzut 


o victimă a bombardamentului, o tânără vai de capul ei, o 
colegă, care stătea în birou într-o rochie de bal. 

— Nu mai are cu ce să se îmbrace? a întrebat, poate, 
doamna Goebbels. 

— De unde să aibă? a răspuns secretara. Totul s-a 
întâmplat azi-noapte. 

lar atunci se pare că doamna Goebbels s-ar fi apropiat 
de dulapul ei şi ar fi spus: 

— Bun, o pot ajuta cu ceva? 

A scos un costum albastru de acolo şi a continuat: 

— Credeţi că i-ar veni bine? 

— E mică de statură, a zis secretara, nu cred că-i vine 
nimic. Sau în mod sigur nu-i vine bine chiar orice. 

— Să încerce acest costum, a spus doamna Goebbels, 
poate-i vine totuşi. Sau ar putea să-l modifice puţin. 

În orice caz, secretara mi-a adus acel costum, iar eu am 
mers la croitor şi două zile mai târziu eram îmbrăcată 
impecabil. Aşa un costum n-avusesem niciodată. Era o 
stofă de lână minunată, albastră, şi avea o căptuşeală de 
mătase albă. Minunat! Apoi l-am purtat foarte des. Sacoul 
mi-a venit foarte bine, doar fusta a trebuit să fie scurtată. 
Mama mea a reuşit chiar să aibă grijă de el până după 
război. M-am şi fotografiat în el după ce m-am întors din 
prizonierat. Sacoul încă îmi venea bine. A fost destul de 
rezistent - a supravieţuit chiar şi fostei proprietare. 


Noi am fost primii bombardaţi - totul a început cu- 
adevărat în 1943. Trebuia să rămân deseori până seara la 
opt la serviciu. La şapte deja începeau să urle sirenele şi 
era interzis să ieşi pe stradă. Alarma se oprea de obicei 
de-abia la ora zece sau douăsprezece, ceea ce însemna că 
nu mai puteam merge acasă. La birou erau nişte fotolii 
foarte frumoase şi confortabile pe care le-am pus unul 
lângă altul ca să dorm. Am făcut asta deseori. N-aveam 
încotro. 


Ori de câte ori era câte un raid, trebuia să ne îngrijim de 
domiciliul lui Goebbels din minister. Goebbels deţinea o 
locuinţă drăguță în incinta Ministerului Propagandei, 
separată de toată activitatea obişnuită de zi cu zi. Accesul 
spre acest domiciliu ne-a fost permis după înmulţirea 
atacurilor aeriene. În clipa când începea să sune alarma, 
persoana aflată de serviciu trebuia să aibă grijă de tot 
ministerul. Era o clădire veche, aşadar trebuia să deschidă 
toate ferestrele, apoi să coboare storurile de camuflaj, 
speciale, prin care nu se vedea lumina din interior. Apoi 
trebuia să umplem toate chiuvetele şi căzile cu apă, ca la 
nevoie să putem stinge incendiile. Acelaşi lucru trebuia să- 
| facem şi în locuinţa micuță, cochetă, cu covoare 
frumoase, o bucătărie mică, o sufragerie mică şi plăcută, 
cu mobilier elegant şi o baie cu o cadă imensă. Trebuia să 
umplem cada cu apă şi să etanşăm geamurile, iar când 
înceta alarma, totul trebuia să dispară. Câteodată am 
îndrăznit chiar să ne aşezăm pe scaune, care aveau un 
blazon franțuzesc şi o  tapiţerie minunată. Erau 
nemaipomenit de şic! Din câte am înţeles, aici şi-ar fi 
consumat domnul Goebbels amorul pe când avea o relaţie 
cu o actriţă cehă, Lida Baarovâ. Mai târziu, după război, 
am văzut un film cu ea, în care vorbea despre viaţa 
amoroasă cu Goebbels. Cred că l-a iubit într-adevăr foarte 
mult. 

Îmi imaginez că au existat clipe în care Goebbels şi-a zis 
„Doamne, ce politică de rahat! Să trăiesc cu această 
femeie frumoasă e mult mai plăcut”. 


Curând, atmosfera din Ministerul Propagandei şi din ţară s- 
a deteriorat radical. Pretutindeni s-a resimţit un declin, 
chiar şi în aprovizionare, iar situaţia s-a înrăutățit. După 


pierderea întregii armate la Stalingrad** s-a schimbat totul. 
Am simţit şi noi asta în minister, căci în primele luni fusese 
foarte frumos acolo. În ciuda dubiilor pe care le avusesem 
iniţial, începuse să-mi placă foarte mult la minister. Tot 
acel du-te-vino, mobilierul elegant, oamenii cumsecade. 
Dar brusc totul s-a năruit, întreaga atmosferă s-a 
schimbat. Iniţial bătălia de la Stalingrad a fost prezentată 
ca un incident neînsemnat şi nu i s-a acordat, cum ar fi 
trebuit, importanţa cuvenită. Însă propaganda a dat greş 
în această privinţă. 

Apoi războiul a început cu adevărat. Din clipa aceea 
Goebbels a fost aproape nelipsit din minister, şchiopătând 
prin biroul său. Nu putea să-şi ascundă beteşugul. Pe 
vremea aia încă nu se puteau face atâtea ca acum. In 
prezent s-ar putea interveni în aşa fel încât nimeni să nu 
observe, dar atunci era imposibil de trecut cu vederea. 
Venea şchiopătând şi, oricât de elegant ar fi fost costumul 
pe care-l purta şi oricât de bine îi stătea, tot şchiopăta 
vizibil. Ţi-era oarecum milă de el. Dar compensa acest 
defect printr-o uimitoare aroganță şi încredere în sine. 
Înainte - după cum apare în pozele de la începuturi, pe 
când făcea propagandă electorală pentru Hitler din 
camioane - purta o şapcă şi arăta de-a dreptul hidos. Ei 
bine, când se afla la birou era un adevărat domn, care îşi 
păstra mereu cumpătul. Câteodată veneau nişte oameni la 
el şi fiecare îşi poate imagina ce discuţii dure se purtau. 
Îmi amintesc cum o dată am exclamat cu toţii: „Tocmai a 
tipat!” Ridicase tonul la cineva. Pentru noi era ceva de 
neimaginat. Însă asta s-a întâmplat o singură dată, nu s-a 
mai repetat. Goebbels era un bărbat care avea - cum se 
spune? - ţinută, stăpânire de sine. 


3 Bătălia pierdută la Stalingrad şi distrugerea Armatei a 6-a germană 
la începutul anului 1943 reprezintă punctul de cotitură psihologic al 
războiului germano-sovietic, început în iunie 1941. 


Au existat şi momente comice. Cuiva i-a venit ideea să-i 
trimită lui Goebbels câinele la Veneţia. Ministrul se afla 
pentru câteva zile împreună cu soţia la Bienala de la 
Veneţia. Se pare că cineva l-a auzit pe Goebbels spunând 
cât ar fi de frumos să aibă şi câinele cu ei acolo. Un zelos a 
sunat la noi la minister, spunându-ne că domnul ministru 
îşi doreşte câinele la Veneţia. 

— Au înnebunit? ne-am mirat noi. Cum să trimitem un 
câine cu avionul la Bienala de la Veneţia? 

— Păi dacă n-au alte griji, acum, în plin război... 

Da, am fost de-a dreptul revoltați. Apoi unul dintre noi a 
fost însărcinat să aibă grijă la aeroportul Tempelhof ca 
acest câine să zboare la Veneţia - dar însoţit de cineva, 
câinele fiind considerat bagaj de mână. Unul dintre şefii de 
presă zbura oricum zilnic la Veneţia cu cele mai noi 
informaţii externe, astfel încât domnul ministru să fie la 
curent cu toate noutăţile. E vorba despre domnul von 
Schirmeisters5, alt referent. Lui Schirmeister i s-a spus: 

— Când zburaţi mâine, luaţi şi câinele lui Goebbels cu 
dumneavoastră. Este dorinţa domnului ministru. 

— Imposibil, a răspuns Schirmeister, n-aş face niciodată 
una ca asta. 

Era un domn ceva mai în vârstă, foarte sensibil, care 
considera aşa ceva o îndrăzneală de neimaginat. Dar n-a 
ţinut nimeni cont de părerea lui, la aeroport i-au dat 
bietului om câinele în grijă. Amândoi au zburat apoi la 
Veneţia, unde n-a avut parte de o primire călduroasă. Cred 
că Goebbels a turbat de mânie. Se întreba cine fusese 
idiotul căruia îi venise ideea să-i aducă bietul animal cu 
avionul. Era un câine sperios, mare şi frumos, însă dacă te 


35 Konstantin von Schirmeister (12 august 1901, Mülhausen, Alsacia - 
decedat probabil după 1946), jurnalist, iar între 1933 şi 1945, oficial 
de rang înalt. În această calitate a colaborat îndeaproape cu Joseph 
Goebbels în Ministerul Propagandei şi Instrucţiei Publice. 


apropiai de el se dădea mereu înapoi. Era oarecum 
răsfăţat. 

Ce circ a fost cu câinele ăsta! L-au trimis imediat înapoi 
- asta se întâmpla în cel de-al treilea an de război. 
Goebbels a făcut un tărăboi de nedescris. Pentru noi a fost 
o poveste teribil de amuzantă, ne-am prăpădit de râs. 


În timp am reuşit să cunosc adevăratul caracter al lui 
Goebbels. Imi aduc aminte de adunarea arhicunoscută de 
la Palatul Sporturilor, Vreti războiul total.*$ 

Noi ştiam că Goebbels urma să ţină după-amiază un 
discurs. Pe atunci, toate spectacolele aveau loc după- 
amiază, fiindcă în fiecare seară, de la şase şi jumătate, 
începeau să sune sirenele, chit că avioanele veneau sau 
nu. Dar ele veneau aproape în fiecare seară. Foarte rar se 
întâmpla să fie o alarmă falsă. Spectacole de seară nu mai 
existau, nici piese de teatru şi nici filme la cinema, toate 
aveau loc după-masă. Deci domnul Goebbels ţinea un 
discurs la Palatul Sporturilor. Şi deodată ni s-a comunicat 
că trebuiau să-l însoţească două secretare de la birou. 

— Două dintre voi trebuie să vină la Palatul Sporturilor. 

— De ce? 

— Nu ştiu, dar două dintre voi trebuie să participe. 

— Cine? 

Ne-am uitat una la alta, nici una nu s-a oferit de 
bunăvoie. Doamna Krüger era cea mai în vârstă şi era 
scutită. Prin urmare, ne-au ales pe mine şi pe o altă 
tânără. Un membru din trupele SS a venit şi ne-a luat cu 
un Mercedes elegant. Părea un început promiţător. Maşina 
ne-a dus la Palatul Sporturilor, care se afla în Potsdamer 


36 La 18 februarie 1943, Joseph Goebbels a ţinut un discurs în Palatul 
Sporturilor din Berlin, în care a cerut un „război total”. Discursul a 
durat aproape 109 minute şi în prezent este considerat un exemplu 
paradigmatic de propagandă naţional-socialistă. 


Strasse. Odată ajunşi acolo, bărbatul ne-a condus în 
dreptul unui rând de scaune. Erau locuri foarte bune, 
aproape de tribuna oratorului. Sala era ticsită cu muncitori 
aduşi de pretutindeni. La astfel de manifestări, muncitorii 
din fabrici sunt mai întâi întrebaţi cine doreşte să participe, 
dar fiecare se eschivase. Mai ales la o asemenea oră. Nu 
se anunţase nimeni voluntar, prin urmare, cei mai mulţi 
dintre ei fuseseră aduşi cu forţa. Deci ei erau luaţi din 
fabrici şi întreprinderi pentru a participa la această 
adunare de la Palatul Sporturilor. Şi-mi amintesc că actorul 
Heinrich George, tatăl lui Götz George“, şedea în faţă în 
rândul al treilea. _ 

Însă nici n-am ajuns bine acolo, că a şi început. În 
spatele nostru stătea doamna Goebbels cu doi dintre copii, 
iar lângă noi erau aşezaţi membri importanţi din SS, era o 
tribună pentru elite, ca să spun aşa. Fanfara a intrat în 
ritm de marş, interpretând obişnuitele marşuri şi cântări 
de război - făcea spectacol. Apoi Goebbels şi-a început 
discursul. Vorbea excelent, era foarte convingător. Şi-ntr- 
adevăr, în ziua aceea şi-a intrat atât de bine în rol şi s-a 
manifestat atât de intens, încât totul părea ca o 
dezlănţuire - dar o dezlănţuire ca într-un spital de nebuni, 
aş zice. Parcă ne spunea: „Aici puteţi să vă faceţi de cap”. 
După care, brusc, de parcă ar fi fost loviți de streche, au 
început cu toţii să urle, să bată din picioare şi să se agite, 
ca şi cum ar fi vrut să-şi smulgă braţele. Era o gălăgie 
infernală. 

Colega mea stătea acolo cu pumnii strânşi, amândouă 
de-abia respiram, atât de îngrozite eram de ceea ce 
vedeam în jur. Nu de Goebbels, nu de acei oameni, ci de 


37 Götz George (23 iulie 1938, Berlin - 19 iunie 2016, Hamburg), actor 
german. A jucat mai mult de cinci decenii în filme artistice şi seriale de 
televiziune. A devenit foarte cunoscut prin rolul comisarului Horst 
Schimanski din serialul Tatort. 


faptul că aşa ceva era posibil. Noi două nu făceam parte 
din acea mulţime. Eram spectatoare, probabil singurele 
spectatoare. 

Cred că nici el nu-şi mai amintea ulterior ce-a spus. N- 
am cuvinte pentru a descrie felul în care a reuşit să aducă 
atâtea sute de oameni într-o asemenea stare încât nici 
unul să nu mai stea locului, toţi săreau în sus şi strigau şi 
jubilau. l-a reuşit. Cred că nici el nu ştia exact cum de 
reuşise. lar noi - asta-mi amintesc bine - noi stăteam 
acolo, ţinându-ne de mâini, colega mea şi cu mine. Eram 
atât de încremenite, uimite de ceea ce se petrecea acolo. 
lar în spatele nostru se afla un membru din trupele SS care 
ne-a bătut pe umeri şi ne-a spus: 

— Măcar aplaudaţi şi voi. 

Atunci am început să aplaudăm, că aşa era firesc. 
Evident. Ni se atrăsese atenţia. Nu te puteai sustrage, nu 
exista altă posibilitate. Am aplaudat. Ne simţeam de parcă 
eram ameţite de alcool. Amândouă aveam impresia că se 
întâmplă ceva teribil. 

Când mulţimea a încetat cu gălăgia, adunarea a luat 
sfârşit. Cred că dacă cineva din public n-ar fi participat la 
acel delir ar fi fost linşat pe loc de cei din jurul lui. Părerea 
mea. 

În viaţa mea n-am mai trăit aşa ceva, ăsta n-a fost 
entuziasm, a fost nebunie, de parcă oamenii nu s-ar mai fi 
putut controla. 

— Vreţi război total? 

— DA! 

A fost un „Da” fără echivoc. Membrul din trupele SS 
care ne-a adus cu maşina ne-a condus apoi acasă. 
Amândouă eram  îngrozite de spectacolul la care 
asistaserăm. Nici nu ne dădeam seama despre ce fusese 
vorba acolo. Am rămas doar cu impresia lăsată de 
mulţimea ieşită din minţi, care nici nu părea să aibă habar 


de ce se manifesta aşa. Dar a fost un comportament 
firesc. Mulțimea aceea n-avea nici o vină. Probabil că nici 
Goebbels. Ni s-a părut că nici măcar el nu-şi dăduse seama 
ce făcuse acolo. Fusese ca o flacără minusculă care nu ştie 
de ce e în stare. Dumnezeule, acea mulţime turbată ar fi 
putut fără probleme să năvâălească la tribună şi să-l ucidă. 

Până atunci nu cunoscusem această latură a lui 
Goebbels, căci nu fusesem niciodată la un miting de acest 
fel. Asta ne-a marcat puternic. Această altă faţă a lui. Dar 
nu ne-am gândit mai departe de atât, eram copleşite. 

Apoi, într-un fel sau altul, am depăşit momentul. Eram 
tinere şi, în plus, nimeni nu s-a gândit prea mult la asta, 
sau în nici un caz aşa cum ne-am gândit mai târziu, când 
era deja prea târziu. Fiindcă nimeni nu conştientiza cu 
adevărat ce se întâmplă. Însă acum, după ce au trecut 
atâţia ani şi s-au întâmplat atâtea, văd totul cu alţi ochi. Mi 
se pare mult mai grav şi mult mai sinistru. E incredibil că 
un singur individ fusese capabil să facă sute de persoane 
să urle: „Da, vrem război total!” In ziua de azi, dacă 
povesteşti cuiva aşa ceva va da doar neîncrezător din cap 
şi va spune: „Da' ce, erau toţi beţi sau cum? Cum au ajuns 
oamenii să strige aşa ceva?” Erau obligaţi s-o facă. Au 
fost, într-adevăr, fermecaţi de o singură persoană. 

Există cu siguranţă psihologi şi teorii ştiinţifice care au 
încercat să explice acest fenomen. Când mă gândesc la 
acel moment, îmi pun de fiecare dată întrebarea: Cum a 
fost posibil ca discursul lui Goebbels să aibă un asemenea 
impact asupra noastră? Oamenii n-au strigat pentru că aşa 
trebuia sau pentru că le-ar fi spus cineva „Acum mergeţi la 
adunare şi ţipaţi acolo cât vă ţine gura”. Nu, ei au strigat 
atunci fiindcă persoana din faţa lor le spunea un lucru cu 
care erau toţi de acord. Aşa cum şi lisus... chiar nu ştiu. 
Există sigur teorii care explică de ce anumite persoane 


dintr-un grup fac lucruri inexplicabile. Dacă i-ar întreba 
cineva de ce fac asta, s-ar speria până şi ei. 


Despre Goebbels mai pot spune doar că a fost un actor 
excelent, un actor foarte bun. lar transformarea dintr-un 
bărbat educat şi serios într-un scandalagiu grosolan nu i-ar 
fi reuşit nici măcar unui actor la fel de bine cum i-a reuşit 
lui, asta o pot afirma cu certitudine. Era de nerecunoscut. 
Tocmai asta ne şocase într-atât la mitingul de la Palatul 
Sporturilor. Când vezi un om care la birou este dichisit, 
distins, parcă făcând parte din nobilime, iar acolo se 
transformă într-un pitic furibund... Nimeni nu-şi poate 
imagina un contrast mai puternic. 

Atunci l-am detestat. Ne-a fost frică. Însă apoi am 
suprimat acel sentiment. Nu l-am simpatizat niciodată în 
mod deosebit. Nici măcar mai târziu, când se afla în biroul 
nostru şi era prietenos şi ne întreba câte ceva. Atunci îmi 
aminteam cum urlase la Palatul Sporturilor şi îmi spuneam 
„aici joci rolul unui civil blajin, îmbrăcat elegant”. 


La scurt timp după aceea am fost invitată de Goebbels 
la masă. Cineva îi raportase o dată ministrului că 
angajatele din biroul său îşi petrec uneori nopţile acolo 
pentru că nu mai există transport public după atacurile 
aeriene. | s-a sugerat că un gest amabil din partea lui ar fi 
bine-venit. Prin urmare, ministrul şi-a invitat secretarele la 
masă, dar nu pe toate odată. La fiecare cină privată 
mergeau doar două dintre noi. 

Primele două au venit a doua zi entuziasmate la birou şi 
au povestit: 

— Ne-au luat cu maşina de la birou şi ne-au condus pe 
insula  Schwanenwerder, iar acolo se afla doamna 
Goebbels. Ni s-a servit o mâncare delicioasă! 


Nu era nimic fastuos, doar eram în plin război. În plus, 
Goebbels era un exemplu pentru toţi, nu se scălda deloc în 
lux. Însă totul a decurs foarte frumos. 

— A fost o seară superbă! Bucuraţi-vă că vă vine şi vouă 
rândul, ne-au spus ele. 

Au trecut însă câteva săptămâni până să-mi vină rândul. 
Da, noi ne bucuram foarte mult. Şi seara a decurs la fel: o 
limuzină s-a oprit în faţa clădirii şi un membru din trupele 
SS ne-a condus pe insula Schwanenwerder de pe lacul 
Wannsee. Am intrat în casă. Apoi am fost conduse în 
sufragerie, unde se afla o masă uriaşă, frumos decorată; 
erau prezente în jur de 20 de persoane, gauleiteri şi 
delegaţii acestora. Pe câţiva dintre ei îi cunoşteam din 
vizitele pe care le făcuseră la minister sau pentru că 
lucrasem în trecut cu ei. 

Prin urmare, n-am fost doar noi, singure cu domnul 
Goebbels, a fost o masă cu mulţi invitaţi. Goebbels şi-a 
făcut apariţia şi ne-a salutat, dând mâna cu toţi. După 
aceea am luat loc, iar eu am stat lângă el, în dreapta lui. 
Atunci m-am simţit cu adevărat onorată. 

Apoi am început să mâncăm. La început nu mi-a adresat 
nici un cuvânt, după care a spus doar lucruri mărunte. Şi s- 
a mâncat. Parcă s-a servit o friptură de gâscă. Asta a fost o 
bucurie în sine. Vocea lui Goebbels răsuna în cameră, iar 
din când în când mai intervenea câte cineva. Insă domnul 
ministru conducea discuţia. Mânca repede şi puţin, la fel şi 
invitaţii săi. Fusesem avertizată dinainte: „Nu pierde 
vremea şi mănâncă. Când Goebbels aşază furculita şi 
cuțitul pe masă, atunci nu mai mănâncă nimeni. Prin 
urmare trebuie să te grăbeşti să mănânci ceea ce-ţi este 
servit, ca să te poţi bucura de mâncare”. Am ţinut cont de 
acest sfat. 

După masă a urmat desertul. Temele principale de 
discuţie au fost politică şi atacurile aeriene. Cu mine a 


discutat doar lucruri lipsite de importanţă, însă nu mi-a 
pus întrebări personale de genul „De când lucraţi aici?” 
sau „Sunteţi măritată? Aveţi membri de familie, poate un 
soţ sau un tată, care sunt pe front?”. Nimic. N-a pus nici 
măcar o singură întrebare personală. lar doamna Goebbels 
n-a fost prezentă. Asta a fost marele neajuns al serii - 
şarmul ei ar fi făcut ca seara să fie plină de veselie şi voie 
bună. Asta a lipsit cu desăvârşire. Din păcate, n-am 
nimerit ziua potrivită. 

După cină, am fost conduşi într-o altă cameră. Acolo se 
afla un ecran pe care a fost proiectat apoi un film tâmpit, 
care tocmai fusese lansat. După ce l-am vizionat, ni s-a 
mai servit ceva, o cafea moca parcă, după care a venit 
iarăşi membrul din trupele SS care ne-a dus cu maşina 
înapoi în oraş. Colega mea şi cu mine am fost foarte 
dezamăgite de această seară. 


După eliberarea mea din prizonierat am fost deseori 
întrebată ce documente ne treceau prin mâini. Având şi 
funcţie administrativă, ne ocupam şi cu lucruri foarte 
mărunte. Nici nu exista prea mult de lucru. Doar stăteam 
la birou şi dădeam multe telefoane. Ca în orice firmă, 
făceam şi lucruri foarte simple, mai ales că nimeni nu ştia 
de la bun început la ce să se aştepte. 

Nimeni nu mi-a povestit vreodată ce se putea asculta la 
acel post de radio londonez. Probabil era criticat regimul. 
N-am avut astfel de prieteni. Poate că erau puţin suspicioşi 
faţă de mine fiindcă lucram pentru Goebbels, şi de aceea 
nu mi s-au spus anumite lucruri. 

Dar noi nici nu voiam să ştim nimic despre asta. Noi 
ştiam doar că e un război îngrozitor, care ne fusese 
prezentat drept necesar, necesar pentru noi, pentru 
Germania, care era duşmănită de întreaga lume. Asta ni se 
spunea, n-aveam naţiuni prietene în străinătate, atât de 


multe prietenii şi relaţii nu existau pe atunci. Ne limitam 
doar la noi înşine, iar războiul ne-a înstrăinat şi mai mult. 

Datoria noastră de secretare era simplă, trebuia să fim 
mereu pregătite să intervenim. Am fost un grup vesel şi 
armonios. Ne înţelegeam bine, dar era vorba doar de 
colegialitate, nu mai mult. Mesele noastre de lucru formau 
un pătrat. Tot ce trebuia rezolvat în minister, adică 
rapoarte, cereri şi modificări, ajungea la noi. Însă multe 
lucruri, printre care cele mai importante, erau decise 
înainte să ajungă la noi. Numai ce era foarte important 
ajungea până la ministru, iar asta primeam noi în lucru. 

În orice caz, n-aveam voie să murdărim hârtia, de asta- 
mi aduc bine aminte. Aveam voie să folosim exclusiv 
culoarea albastră, cerneală sau altceva. Fără roşu, fără 
verde. Verdele era, cred eu, ministrul, iar roşul - secretarul 
de stat. Nu-mi aduc bine aminte dacă chiar acestea erau 
culorile. In fine, destinatarul respectivului document era 
diferențiat prin culoare. 

Au trecut 60 de ani şi nu-mi amintesc multe lucruri. Ştiu 
doar că telefonul suna încontinuu, dar convorbirile nu erau 
pentru Goebbels. Oamenii săi, adică toţi colegii miniştri, îl 
sunau direct. Cea mai nouă invenţie realizată de Siemens 
era o centrală telefonică datorită căreia nu mai trebuia să 
formezi numărul, ci apăsai doar un buton şi erai direct 
conectat cu Hermann Göring. Însă noi n-aveam acces la 
acest sistem. Puteam să apăsăm cât vrem, nu se întâmpla 
nimic. În afară de asta puteam vorbi cu restul lumii, cu toţi 
oamenii importanţi. 

Bineînţeles că o mare parte din activitate era 
cosmetizarea adevărului de pe front sau din Reich, care 
era ajustat conform directivelor primite, astfel încât totul 
să pară într-o lumină pozitivă. Acesta era principiul de 
bază al instruirii publice - susțineau că poporul era în 
sfârşit informat, căci fusese minţit de toate guvernările 


anterioare. Acesta era principiul de bază al naziştilor. Dar 
nu pot da acum nici un exemplu concret. 

În rest, fiecare zi se înscria în aceeaşi rutină. Chestiuni 
cu adevărat compromiţătoare, precum cea cu Fraţii Scholl, 
nu ajungeau niciodată la noi. Insă domnul Frowein, 
referentul personal al lui Goebbels, mi-a pus odată în braţe 
dosarul de la tribunal complet şi nesigilat. Trebuia să-l 
închid în seif. „Vă rog să nu vă uitaţi înăuntru”, mi-a spus. 
Şi nu m-am uitat, pentru că şeful meu m-a rugat să n-o 
fac. Sau mi-a spus: „Mă bazez pe faptul că nu vă uitaţi 
înăuntru”. Era foarte urgent, fiindcă el urma să plece. Am 
rămas singură cu dosarul şi nu l-am deschis. Vai, Doamne, 
ce mult mi-ar plăcea să mă uit, mă gândeam. Dar n-o fac, 
fiindcă el are încredere că nu voi face asta, şi nici n-am s-o 
fac. Am fost atunci foarte mândră de încrederea pe care o 
avea în mine - era mai important decât să-mi satisfac 
curiozitatea. Aveam senzaţia că fac un gest foarte nobil pe 
care nu-l voi uita niciodată. 


Spre sfârşitul războiului am primit nişte foi colorate, erau 
roz sau galbene şi conţineau cele mai noi adevăruri 
exprimate în cifre, adică pierderile din război, dar şi 
numărul femeilor germane violate de soldaţii ruşi care se 
apropiau. Era ceva de neconceput. Aceste cifre au fost 
atunci exagerate la radio şi în ziare. Dacă acolo scria: 
„Într-un sat au fost violate 20 de femei”, schimbam cifra în 
30 şi aşa mai departe. Aceste date falsificate au fost 
făcute publice, iar numărul îngrozitoarelor crime ale 
duşmanilor a fost multiplicat la discreţie. De asta îmi aduc 
aminte foarte clar. 

Ceea ce era cu adevărat important sau ordinele secrete 
erau de-asemenea păstrate în seifuri. Doar referenţii 
aveau chei să le deschidă. Oricât mi-aş fi dorit, în drum 
spre seif tot n-aş fi avut timp să văd prea mult, pentru că 
se afla foarte aproape. Îmi lua doar două minute să ajung 


la el. Îmi amintesc doar de unele acte pe care le-am ţinut 
în mână. Multe din ele aparţineau Tribunalului Poporului. 
Despre asta n-am scris nici un cuvânt şi nu ne-a fost dictat 
nimic nici mie, nici celorlalte colege. Nici una n-a ştiut 
nimic. În plus, eram obligate să depunem un jurământ.* La 
început, când am fost angajată, mi s-a înmânat o carte cu 
regulile de conduită şi regulamentele interioare. De 
exemplu, n-aveam voie să folosim culoarea roşie sau 
verde, era strict interzis. Cu toţii trebuia să cunoaştem 
aceste lucruri şi am fost obligată să le învăţ pe de rost, 
căci totul era foarte strict. În afară de asta nu ştiam nimic. 

Mai auzeam câteodată că un scriitor celebru scrisese un 
text critic la adresa lui Hitler sau Goebbels. Era arestat şi 
împuşcat. Executat pe loc. Astfel de lucruri tot ajungeau la 
urechile noastre. 

Goebbels îşi concepea singur discursurile şi declaraţiile 
şi le dicta doar lui Richard Otte? - un bărbat foarte 
simpatic -, care era stenograf şi se afla constant în 
preajma ministrului. Doar lui îi dicta discursurile şi 
declaraţiile sale. În fiecare duminică se publica un articol 
amplu semnat de Goebbels. În momentul apariţiei, 
conţinutul era pentru noi la fel de necunoscut ca pentru 
toată lumea. Otte şi-l notase, el avea un birou separat şi 
bineînţeles un secretar. Goebbels îi dicta textul, care era 


33 Legea privind jurământul funcţionarilor publici, introdusă la 20 
august 1934, avea următorul conţinut: „Jur credinţă şi supunere lui 
Adolf Hitler, Fuhrer al Reichului şi al poporului german, că voi respecta 
legile şi îmi voi face datoria cu simţ de răspundere. Aşa să-mi ajute 
Dumnezeu”. Brunhilde Pomsel nu-şi aminteşte dacă, în calitate de 
angajată ministerială, a fost obligată să depună acest jurământ. 


3 Richard Otte a fost consilierul şi stenograful personal al lui Joseph 
Goebbels. A contribuit decisiv la consemnarea amplelor însemnări din 
jurnalul personal al lui Joseph Goebbels. 


apoi publicat în ziarul Völkischer Beobachter”. N-aveam 
nici o legătură nici cu asta. Cum spuneam, eram 
stenotipiste şi secretare foarte bine plătite, care, în plus, 
aveau timp şi de odihnă. Trebuia doar să venim la birou şi 
să fim punctuale. In vremea aceea, după ce-mi fusese 
bombardată casa, toţi au fost foarte înţelegători cu mine - 
trebuia să alerg pe la diferite autorităţi ca să mai rezolv 
una-alta -, şi aşa am avut timpul necesar să rezolv totul. 


O dată a avut loc la birou ceva ieşit din comun şi, din 
păcate, n-am fost de faţă. S-a întâmplat tocmai în ziua 
mea liberă - secretarele aveau din când în când zile libere. 
Chiar în ziua aceea nu lucram, şi eram la Neu-Babelsberg, 
unde locuia o colegă de-a mea. 

In jurul prânzului am auzit la radio ceva despre un 
atentat asupra lui Hitler. Imediat am sunat la minister. 

— Ce se întâmplă? am întrebat. 

— Fiţi bucuroasă că n-aţi venit astăzi la birou! Încă nu 
ştim sigur ce s-a întâmplat. Doar privim pe fereastră. Piaţa 
Wilhelmplatz e plină de soldaţi înarmaţi. Nu-i o paradă, 
sunt pregătiţi să tragă. Se pare că a avut loc un atentat 
asupra Fuhrerului. Clădirea este înconjurată. Nimeni n-are 
voie să iasă. N-am aflat nimic, nu ştim nimic, nici ministrul 
Goebbels nu e aici. Nu ştim nici cum putem ajunge acasă, 
căci n-avem voie să ieşim. 

Cei din birou erau în culmea disperării. 

Am rămas lipită de aparatul de radio, se transmitea în 
direct tot ce se întâmplă. Apoi s-a comunicat că Hitler era 
în viaţă. Cei aflaţi în minister se temeau pentru viaţa lor şi 
tremurau de frică, văzând cum soldaţii înconjoară clădirea. 
Eu însă eram extrem de nefericită că nu mă aflam acolo, 


4 Völkischer Beobachter a fost organul de presă al Partidului 
Muncitoresc Naţional-Socialist German din 1920 şi până în 1945. 


unde se întâmpla ceva. Eram nefericită că mă aflam la 
Potsdam. 

Ştiam la fel de mult ca restul lumii. Toată povestea. Am 
înţeles tot ce s-a petrecut, chiar şi negocierile din faţa 
Tribunalului Poporului cu acei ofiţeri. Totul e cunoscut. Insă 
pe toate le-am aflat doar ca spectatoare. 


În viaţa de zi cu zi am mai aflat şi alte lucruri. La Goebbels 
veneau uneori actori, dar ce se discuta n-am de unde să 
ştiu. Vorbeau adesea despre filmul Evreul Süss“. Existau 
anumite filme care tematizau problema evreiască din 
punct de vedere istoric, spre exemplu acum 200 de ani. 
Ferdinand Marian“? a fost un actor foarte bun. Trebuia să 
joace rolul evreului. L-a interpretat maiestuos, filmul a fost 
minunat. Deşi iniţial a refuzat rolul, a fost obligat să-l 
accepte. Probabil i s-a spus că dacă nu-l acceptă ajunge 
într-un lagăr de concentrare. N-a avut încotro, a trebuit să 
se supună. Filmul a avut un succes răsunător, însă el 
probabil n-a fost mândru de această realizare. 

Goebbels avea un cuvânt decisiv de spus în privinţa 
fiecărui film care promitea să devină un mare succes. Mă 
rog, nu chiar în privinţa fiecărui film, însă filmele care 
promiteau trebuiau să-i fie prezentate, iar el făcea 
schimbări în distribuţie. Asta o ştiu sigur. N-am văzut cu 
ochii mei, dar cu toţii ştiam. Aşa se relaxa sau se distra, 
probabil avea nevoie de asta ca să se elibereze de toate 


4 Jud Süss (Evreul Süss) este un film naţional-socialist antisemit, 
realizat în anul 1940 de regizorul Veit Harlan. 


“2 Ferdinand Marian (14 august 1902, Viena, Austria - 7 august 1946, 
Freising, Germania), actor austriac foarte popular în anii 1930. Joseph 
Goebbels însuşi l-a obligat pe Marian să accepte rolul principal în 
celebrul film antisemit de propagandă naţional-socialistă Evreul Süss, 
pe care acesta îl refuzase iniţial. 


greutăţile de la serviciu. Asta era plăcerea lui şi nu lăsa pe 
nimeni să i-o ia. 

Îmi aduc aminte de ultimul mare film” în care s-a 
implicat Goebbels. Deja ne apropiam de sfârşitul 
războiului. A fost gândit întocmai ca poporul să-şi declare 
încă o dată dorinţa necondiționată pentru victorie. Asta se 
urmărea, căci jurnalele de ştiri trebuiau să ne prezinte de 
fiecare dată drept învingători. Acest film a fost realizat cu 
multă minuţiozitate. Goebbels se implica în tot, chiar şi în 
artă. Arta, mai ales cea de origine germanică, a fost cu 
precădere cultivată în şcoli, mai ales legendele eroice 
străvechi. 

Dar existau şi numeroase filme austriece. De multe 
dintre ele îmi amintesc perfect. Actori precum Attila 
Hörbiger, pe care am avut ocazia să-l cunosc personal. 
Heinrich George, tatăl lui Götz George, a fost un actor 
minunat. Mulţi actori evrei au şters-o la timp şi au plecat în 
America. Însă înainte de asta am avut şi câţiva actori evrei 
la studiourile de filmare UFA. Oameni profesionişti, cu toţii 
au fugit la timp. 

Înainte să lucrez la Radiodifuziune n-aveam întotdeauna 
bani, mai ales când au început să ruleze primele filme. Pe 
vremea aceea asta era însă distracţia principală, fiindcă 
biletele de teatru erau scumpe, iar de cele la operă nici nu 
te puteai apropia. 

Oferta culturală era foarte limitată în timpul războiului, 
căci prioritară era procurarea hranei. Mai aveam doar 
radioul. Radiodifuziunea era unicul post de radio. Mai ales 
seara, foarte târziu, pe la ora unsprezece, transmitea din 
hotelurile exclusiviste Adlon, Excelsior, Kaiserhof şi Bristol 


23 Brunhilde Pomsel se referă aici la filmul Kolberg. A fost produs în 
1943 sub directa supraveghere a ministrului propagandei, Joseph 
Goebbels, şi era menit să întărească puterea de rezistenţă a 
germanilor în ultima fază a celui de-al Doilea Război Mondial. 


Unter den Linden - existau foarte multe hoteluri şi baruri 
minunate unde se cânta, şi astfel cele mai noi şlagăre erau 
transmise la radio. Pe atunci îmi petreceam nopţile în 
fotoliu, în timp ce toţi dormeau deja. Cunoşteam şlagărele 
vremii şi le puteam fredona pe toate. Vai, ce minunat a 
fost! Câteodată mă găsea mama dormind lângă aparatul 
de radio. A fost frumos. Asta era tot ce aveam! 


Mă simţeam moartă pe dinăuntru. Îmi 
fusese deseori frică, dar acum eram ca de 
gheaţă, fără sentimente. Cu alte cuvinte: 
toate simţurile mele dispăruseră. Nici 
măcar frică nu mai simţeam, aveam un 
singur gând: s-a terminat. Nimic mai mult. 
Gata. Totul s-a terminat. 

BRUNHILDE POMSEL 


LOIALITATE PÂNĂ ÎN ULTIMA CLIPĂ 
Ultimele zile la Ministerul Propagandei 


Încă înainte de dezastrul final, Brunhilde Pomsel ia o 
decizie fatală care o obligă să petreacă ultimele zile ale 
războiului cu cei din urmă adepți loiali regimului în 
adăpostul antiaerian al Ministerului Propagandei, aflat 
chiar lângă buncărul Fuhrerului. Află noutăţi doar din când 
în când prin intermediul ultimilor membri din escorta 


Fuhrerului, printre care se numără Hans Fritzsche“ şi 
aghiotantul lui Goebbels Günther Schwăgermann”, cel 
care incinerează în cele din urmă trupurile lui Joseph şi 
Magda Goebbels. După ce Goebbels refuzase să 
capituleze, Hans Fritzsche, unul dintre funcționarii de rang 
înalt din ministerul lui Goebbels şi un cunoscut comentator 
de radio, decide de unul singur să negocieze termenii 
capitulării. Înainte ca Fritzsche şi doi dintre funcționarii săi 
să ajungă în mâinile sovieticilor, Brunhilde Pomsel coase 
steagul alb al capitulării. După negocieri scurte, Fritzsche 
anunţă în numele Guvernului german condiţiile capitulării, 
acceptate de partea sovietică. În seara zilei de 1 mai 1945, 
generalul Weidling, comandantul de luptă al Berlinului, 
ordonă trupelor sale încetarea confruntărilor. 


Îmi amintesc de adăpostul antiaerian din Ministerul 
Propagandei. Dr. Naumann era dincolo, în buncărul 
Făhrerului. Îmi aduc aminte vag despre o placă de fier sau 
ceva asemănător. Toate astea se întâmplau aproape de 
sfârşitul războiului, când raidurile treceau în timpul zilei 
peste oraşe. Într-o dimineaţă a avut loc un atac asupra 


* August Franz Anton Fritzsche (21 aprilie 1900, Bochum - 27 
septembrie 1953, Köln), jurnalist german. Deţinea numeroase funcţii 
în cadrul Ministerului Propagandei şi Instrucţiei Publice. După bătălia 
pentru Berlin, la 2 mai 1945, fiind probabil cel mai înalt oficial 
guvernamental rămas în oraş, a semnat declaraţia necondiționată de 
capitulare a Berlinului. 


+5 Gunther Schwăgermann (n. 24 iulie 1915, Uelzen) a fost din 1941 
aghiotantul lui Joseph Goebbels. A fost avansat la rangul de 
Hauptsturmführer SS. La 1 mai 1945, în ultimele zile ale bătăliei 
pentru Berlin, a ars cadavrele lui Joseph şi Magda Goebbels. 
Schwăgermann a reuşit să fugă din Berlin în Germania de Vest. Pe 25 
iunie 1945 a fost luat prizonier de americani, apoi eliberat pe 24 
aprilie 1947. 


Berlinului. N-a fost un raid de mare amploare, însă puteai 
vedea avioanele, avioane inamice. Dr. Naumann stătea la 
biroul său şi dicta, iar eu scriam; de-abia puteam să scriu, 
atât de frică mi-era. El râdea de se prăpădea şi mi-a zis: 

— Dumnezeule, o să vă spun eu când situaţia devine 
periculoasă! 

În cele din urmă s-a ridicat liniştit în picioare şi m-a 
chemat: 

— Veniţi cu mine. 

A mers cu mine prin acea piaţă până la acea uşă. Cred 
că pe atunci nu se mai afla nici un avion pe cer. Cred că 
dispăruseră deja. Dintr-odată am remarcat că acolo erau 
nişte trepte care duceau spre subsol. Apoi m-a lăsat 
singură, în grija unui membru din trupele SS, care m-a 
condus înapoi la minister. Nu văzusem treptele până 
atunci. Mai târziu, când am ajuns iarăşi printre oameni, am 
auzit vorbindu-se despre ele. Fuhrerul avea un buncăr sub 
Wilhelmplatz. N-auzisem niciodată ceva despre asta. 

În timpul războiului mi-a fost foarte frică, de asta-mi 
aduc aminte, mai ales când erau raiduri aeriene, iar unele 
femei mai isterice spuneau: „Vai, de ne-ar nimeri mai 
repede o bombă şi s-ar termina odată totul!” Atunci îmi 
venea să strig: „Nu, nu, trebuie să trăim! Eu vreau să 
trăiesc! Nu vreau să-mi găsesc sfârşitul aşa!” Am avut o 
voinţă de a trăi incredibilă. De ce, chiar nu ştiu. Imi 
doream să rămân în viaţă. Nu voiam să fiu ucisă în război. 

Spre sfârşitul războiului stăteam aproape tot timpul în 
adăpostul ăla oribil de la Ministerul Propagandei şi încă 
mai eram convinşi că tâmpita aia de armată a lui Wenck“$, 
care se afla în spatele trupelor ruseşti invadatoare, va găsi 


46 Este vorba despre armata comandantului suprem Walther Wenck, 
formată în aprilie 1945 pentru apărarea Berlinului. A fost armata cu cei 
mai tineri soldaţi din Wehrmacht, mai degrabă prost înarmaţi. N-au 
mai reuşit să ajungă la Berlin. 


un moment oportun pentru a le nimici. Asta ar fi fost 
acţiunea decisivă şi noi am fi câştigat războiul. Când am 
coborât în aprilie în adăpost, imediat după ziua de naştere 
a lui Hitler“, încă mai speram. Acolo nu mai puteai discuta 
cu nimeni. Insă noi am crezut ce ni se spunea şi ne 
simţeam în siguranţă. Am fost informaţi ce se întâmpla în 
buncărul Fuhrerului. Din când în când apărea cineva care 
ne aducea noutăţi. O dată ne-am trezit cu domnul 
Naumann, asta-mi aduc aminte. Voia să ştie dacă avem de 
mâncare. Ţin minte că în perioada aceea am mâncat 
cantităţi uriaşe de sparanghel de diverse feluri: crud şi la 
conservă. Câteodată mai apăreau unii, alţii pe acolo, dar 
numele lor nu mi le mai amintesc acum. Aghiotantul lui 


Goebbels, domnul Schwâgermann, Gunther 
Schwăgermann, un om manierat şi simpatic, ne-a adus 
veşti noi. 


Ne-a spus că Goebbels şi-a adus toată familia în 
buncărul Fuhrerului. Chiar şi pe copii? Da, şi pe copii, 
întreaga familie, toţi locuiesc acum în buncăr. Păi da, 
normal, căci în frumoasa locuinţă din apropierea Porții 
Brandenburg era prea periculos să rămâi. lar ruşii nu mai 
trăgeau doar din aer, ci lansau rachete din orgile lui 
Stalin“. Din cauza asta îşi dusese toată familia acolo. 

În primele zile mai funcţiona un telefon în buncăr. Îmi 
aduc aminte de asta fiindcă am vorbit o dată cu cineva din 
Hamburg - pe atunci încă mai puteai suna în afara 
Berlinului. Apoi reţeaua a murit! lar noi stăteam degeaba; 
atunci ne-am uitat de jur împrejur prin adăpost, în 


4 Adolf Hitler s-a născut la 20 aprilie 1889 la Braunau am Inn, în 
Austro-Ungaria. 


48 „Orga lui Stalin” sau „Katiuşa” sunt denumirile unui lansator de 
rachete folosit de Uniunea Sovietică pentru prima dată începând cu cel 
de-al Doilea Război Mondial. Acest sistem era montat cu precădere pe 
camioane. 


speranţa să găsim ceva folositor de făcut. Am găsit 
conserve, pe care le-am mâncat. Nu puteam ieşi afară ca 
să ne cumpărăm ceva, nu puteam nici măcar să scoatem 
capul din adăpost. 

Apoi au început să fie aduşi în adăpost cei care fuseseră 
răniţi de ruşi în luptele de stradă. Şi aşa am ajuns o mână 
de oameni care aşteptau. In cele din urmă şi-au dat cu toţii 
seama că armata lui Wenck, care trebuia să ne elibereze, 
n-o să vină niciodată. 

Aveam două încăperi mari în care se aflau câteva paturi 
de campanie. Acolo dormeam cu schimbul câte patru ore, 
după care trebuia să faci loc altcuiva. Situaţia asta a durat 
mai mult de-o săptămână. 

Când au început să intre în adăpost infirmieri cu alţi 
răniţi, ne-am dat seama brusc care-i treaba. De fiecare 
dată se isca un mare tărăboi. Până la urmă am închis uşile, 
ne-am izolat de ce se petrecea afară. Asta-i tot ce puteam 
face. 

Of, Doamne... Ce-am stat şi-am vegetat! Ştiam că urma 
să se întâmple ceva. Din când în când venea cineva de 
dincolo, din buncărul Fuhrerului. Fiindcă Naumann era 
dincolo, soldaţi din trupele SS ne informau în privinţa 
situaţiei de acolo. Cum stăteam în adăpost, vine dintr- 
odată Schwăgermann şi ne spune: 

— Hitler s-a sinucis! 

Am rămas cu gura căscată. Toţi au tăcut, dar fiecare a 
tras propriile concluzii. Apoi Schwăgermann a dispărut. 
Voise doar să ne pună la curent, căci ştia că habar n- 
aveam ce se petrece în buncărul Fuhrerului. A fost primul 
lucru pe care-l aflam, şi fiecare dintre noi era conştient de 
ce înseamnă asta: războiul se sfârşise şi noi îl 
pierduserăm. Războiul se sfârşise, ne era clar tuturor. 

Nu-mi mai amintesc exact cum am aflat mai multe 
amănunte, dar cred că s-a întâmplat după o zi şi o noapte, 


aşa cred, că s-a scurs ceva timp între cele două momente, 
cel puţin o zi şi o noapte până s-a întors Schwăgermann şi 


ne-a spus: 
— Goebbels s-a sinucis, împreună cu soţia. 
— Păi şi copiii? 
— Şi cu copiii! 


Atunci am amuţit cu toţii. 

Vai, Doamne, asta cu siguranţă n-a fost ceva frumos. 
Probabil am încercat să ne asigurăm că nu rămânem fără 
alcool. Aveam urgent nevoie de el. Poate nu toţi, dar s-a 
„tras la măsea” serios acolo. Trebuia să ne ameţim cumva, 
mai ales că rămăseserăm şi fără loc de muncă. Cât despre 
atmosfera din adăpost? Predomina un sentiment de frică, 
dar şi un fel de neputinţă, nu puteam schimba nimic. Ne 
sosise ceasul. Dar cât timp mai aveam de fapt nu ştia 
nimeni. Ştiam doar că totul se sfârşise. Nici măcar nu m- 
am gândit: oare o să te împuşte sau o să te violeze ruşii? 
Asta nu conta. Mă simţeam moartă pe dinăuntru. Imi 
fusese deseori frică, dar acum eram ca de gheaţă, fără 
sentimente. Cu alte cuvinte: toate simţurile mele 
dispăruseră. Nici măcar frică nu mai simţeam, aveam un 
singur gând: s-a terminat. Nimic mai mult. Gata. Totul s-a 
terminat. 


Cu câteva zile în urmă îmi amintisem ceva. Se întâmplase 
în ultima zi, când maşinile noastre de scris se mai aflau 
încă pe terasa casei lui Goebbels. Atunci a venit dr. 
Collatz}, un alt referent personal al lui Goebbels, un om 
foarte cumsecade, care mi-a spus: 


9 Dr. Herbert Collatz (13 aprilie 1899 - 1945) a fost prim-consilier în 
Ministerul Propagandei şi Instrucţiei Publice. La invadarea Berlinului de 
către ruşi şi-a împuşcat familia, apoi s-a sinucis. 


— Pomselina, soţia şi fiica mea se află la Potsdam şi 
vreau să-mi iau rămas-bun de la ele înainte ca 
evenimentele s-o ia razna. Am făcut rost de o motocicletă. 

Exista un parc auto care ţinea de minister, în care erau 
şi motociclete. Nu era voie să circuli pe atunci, dar nici nu 
aveai cum, fiindcă lipsea benzina. Însă domnul dr. Collatz 
reuşise să împrumute o motocicletă şi benzină pentru un 
drum până la Potsdam. 

— Ţin minte că mi-aţi spus că părinţii dumneavoastră 
locuiesc acum într-o casă la Potsdam, a continuat el. 

Erau la Potsdam pentru că n-aveau unde să stea în altă 
parte. Totul era distrus, toate ferestrele sparte, uşile 
dărâmate din cauza bombelor căzute în apropierea casei 
noastre. 

— Vă pot lua cu mine, mi-a spus. Mâine dimineaţă mă 
întorc. Putem da o fugă până acolo. 

— Da, i-am răspuns, mi-ar face plăcere să vă însoțesc, 
aş vrea să-mi mai văd o dată părinţii. 

Am stat pe locul din spate al motocicletei. M-a dus acolo 
şi mi-a spus: 

— Vin să vă iau diseară la şapte. 

Mi-am petrecut tot restul zilei cu părinţii, am stat cu ei 
de la prânz până seara. Apoi s-a făcut ora şapte, dar dr. 
Collatz n-a apărut, s-a făcut opt, apoi nouă. In plus, nu 
ştiam cum să-l contactez. Bineînţeles că părinţii mei au 
rămas treji, totuşi până la urmă mama a spus: 

— O să mergem la culcare. 

Ne-am trezit dimineaţa următoare la ora şapte - iar dr. 
Collatz încă n-apăruse. Acum mă cuprinsese o stare de 
agitaţie, pentru că pe atunci erau unele persoane care 
dintr-odată nu se mai prezentau la serviciu, cărora nu le 
mai păsa de nimic şi care dispăreau subit. Mulţi oameni 
anticipaseră ceva neplăcut şi fugiseră. Dar eu aveam un 


serviciu şi făceam parte din această echipă. Trebuia să 
ajung în oraş, trebuia, trebuia să mă întorc. 

— Chiar trebuie să te întorci? m-a întrebat mama. 

— Da, trebuie! 

Mereu am avut un simţ al datoriei foarte dezvoltat şi m- 
am considerat importantă. Am alergat până la gară, ceea 
ce părea absurd. Nu mai circula nici un tren, însă, din 
senin, a apărut un tren interurban care mergea la staţia 
Friedrichstrasse din Berlin. Habar n-am de ce mai circula! 
Dar a venit, a oprit şi m-am urcat. În tren mai erau şi alţi 
oameni. În definitiv, în urmă cu câteva zile paralizase tot 
ce însemna transport public. Din staţia Friedrichstrasse am 
mers direct la Ministerul Propagandei, iar acolo am intrat 
în buncăr, unde am stat cam zece sau unsprezece zile. 


Cineva mi-a povestit mai târziu ce s-a întâmplat cu dr. 
Collatz. Voia să-şi vadă soţia. Avea o fetiţă de zece sau 
unsprezece ani, un copil cu nevoi speciale, dar la care 
părinţii ţineau foarte mult. A fost singurul lui copil. Când a 
ajuns acasă, a plecat cu amândoi la lacul Wannsee, unde 
şi-a împuşcat soţia şi fiica, apoi s-a sinucis. A luat trei vieţi. 
Deci e clar că n-a avut niciodată intenţia să se mai 
întoarcă la Berlin, dar, evident, nu-mi putea spune care-i 
era planul. Hotărâse ce urma să facă dinainte să plece la 
drum şi cu siguranţă a fost totul premeditat, fiindcă pentru 
el viaţa nu mai avea nici un sens. 

Oare dr. Collatz voia să-mi salveze viaţa? Absolut. S-a 
gândit, probabil, că voi înţelege mesajul, că voi profita de 
ocazie şi voi rămâne la ţară. 

Dacă privesc înapoi, îmi dau seama că am făcut o 
tâmpenie imensă. În momentul acela se ştia deja că 
războiul era pierdut. De ce trebuia să mă întorc? A fost o 
prostie din partea mea. Dar nu m-am gândit în perspectivă 
şi n-am prevăzut cum va continua totul. Cred că atunci nu 
mai eram capabilă să simt nimic, eram ca moartă, palidă, 


distrusă. Mi-e greu să povestesc despre ce s-a întâmplat şi 
în ce stare sufletească eram atunci. 


Acum sunt desigur bucuroasă că m-am descurcat atât de 
bine în viaţă. Putea să fie şi altfel, dar atunci n-aş mai fi 
avut cum să povestesc toate astea, totul s-ar fi terminat 
pentru mine. Astăzi mă gândesc: după tot ce ţi s-a 
întâmplat, după cât de rău ţi-a fost, ai reuşit totuşi s-o 
scoţi la capăt. Sunt fericită şi mulţumită de mine însămi. 
Am toate motivele să fiu. 

Am avut o viaţă frumoasă şi din când în când am fost 
foarte, foarte fericită. Nu m-am plictisit niciodată cu 
adevărat, deşi am trăit şi momente foarte monotone. Of, 
Doamne, nu poţi să o ţii doar în urcuşuri şi coborâşuri, 
între ele trebuie să fie pauze lungi pentru odihnă. Aşa e 
pentru fiecare, iar eu n-am făcut excepţie. 

Când se apropia sfârşitul însă, eram cu toţii cu nervii la 
pământ. Nu exista nici o armă minune şi nici o armată a lui 
Wenck care să apară şi să ne salveze. Nu ne-a mai păsat. 
Ne-am resemnat şi ne-am gândit oare cum se va sfârşi 
totul? Erau şi unii mai proşti, printre care mă număram şi 
eu, care credeau că armata lui Wenck îi va ataca pe ruşi 
din spate şi-i va nimici, credeam cu tărie că acesta va fi 
punctul culminant al războiului. Îmi închipuiam că armata 
lui Wenck omoară acum soldaţii ruşi şi că vom depăşi totul 
cu bine. Nu mai eram prea mulţi în nucleul dur din 
Ministerul Propagandei. N-am crezut în această armată din 
convingere, mă gândeam doar că nu există altă 
posibilitate, că asta e singura. Voiam să cred că armata 
există, că va veni şi va face tabula rasa, iar apoi totul va fi 
bine. 

Această armată a lui Wenck ne-a bântuit gândurile până 
în ultimele zile. La un moment dat am înţeles cu toţii că 
fuseserăm păcăliţi. Totuşi, unii pricepuseră asta mai 
devreme. Eu am fost atât de proastă şi am crezut până în 


ultima clipă, pentru că pur şi simplu nu puteam să-mi 
închipui altceva. Doar nu puteam pierde războiul. Dar de 
ce nu? Nu, era cu neputinţă. Asta trebuia să fie tactica 
potrivită, să atacăm acum din spate. De fapt, nici măcar 
nu ştiam că ruşii erau deja în Germania, într-atât eram de 
naivă. Era o perioadă atât de dificilă, când atât de multe 
trebuiau regândite şi depăşite, încât, dacă intrai într-un 
conflict cu tine însuţi şi-ţi spuneai că tot ce ai făcut a fost 
greşit, n-ai fi putut să recunoşti asta nici măcar în sinea ta. 

Cred că am făcut multe greşeli în viaţă, însă atunci nu 
mă gândeam la asta. Acolo era locul meu, am avut mereu 
un simţ al datoriei foarte dezvoltat. Te puteai baza pe 
munca mea, totul ieşea bine, totul era în ordine, iar când 
aveam o sarcină de serviciu, o îndeplineam pe dată. Aşa 
am făcut întotdeauna, aşa a fost şi atunci. Nu conta dacă 
sarcina primită îmi plăcea sau nu. Nu conta dacă lucram la 
Radio-difuziune sau în Ministerul Propagandei - era totuna. 
N-avea nici o importanţă. 

Pe atunci te bucurai doar că mai eşti în viaţă. Chiar dacă 
acasă totul era distrus, important era că trăieşti. Vai, 
ferestrele s-au spart din nou, uşile nu se mai închid, însă tu 
trăieşti. Astea erau gândurile zilnice a mii de oameni. N-a 
fost nimic ieşit din comun, era ceva normal, la fel ca 
respiraţia. 


Eram captivi în buncărul ăla ca nişte şobolani. Ruşii erau la 
Berlin. Dintr-odată ne-am trezit cu doi bărbaţi din 
Radiodifuziunea de pe Masurenallee, pe care-i cunoşteam. 
Unul din ei era Hanne Sobek®™, un fost fotbalist, de pe 


5 Johannes „Hanne” Sobek (18 martie 1900, Mirow - 17 februarie 
1989, Berlin), jucător şi antrenor german de fotbal. A devenit cunoscut 
ca jucător al clubului Hertha BSC, cu a cărui echipă a ajuns de şase ori 
la rând în finala campionatului Germaniei şi pe care l-a câştigat de 
două ori. La sfârşitul carierei sale sportive, Sobek a început să lucreze 


vremea când fotbalul nu avea încă importanţa pe care o 
are astăzi. A fost unul dintre fotbaliştii cei mai buni şi 
primise un post în redacţia de sport a Radiodifuziunii. El şi 
încă cineva, pe care-l cunoşteam din radio, au venit pe jos 
şi ne-au spus că ruşii ajunseseră deja în Masurenallee. Noi 
încă eram în adăpost. Nu mai funcţiona telefonul. Nu mai 
aveam legături cu exteriorul şi stăteam în buncăr ca nişte 
şoareci prinşi în capcană. 

Împreună cu noi se mai aflau câţiva dintre cei cu rang 
înalt. E vorba despre Hans Fritzsche şi unii referenţi din 
Ministerul Propagandei. Hans Fritzsche era locţiitorul 
gauleiterului din Berlin. Una dintre multele funcţii deţinute 
de Goebbels a fost şi cea de gauleiter al Berlinului, iar din 
acest punct de vedere domnul Fritzsche era locţiitorul lui 
Goebbels. El stătea cu noi - aveam două încăperi -, dar 
era mai tot timpul ocupat cu referenţii. Deodată domnul 
Fritzsche ne-a pus la treabă. Trebuia să deşertăm sacii cu 
făină, orez şi paste făinoase, după care urma să-i 
descoasem sau să-i tăiem, apoi trebuia să coasem din ei 
un steag uriaş şi alb. Cu toate că n-aveam cu ce, am reuşit 
cumva să coasem un steag. 

Am observat că începuse să se lase tăcerea peste 
Berlin, se mai auzeau doar focuri de puşcă, nu de tunuri. 
Am reuşit deci să coasem acel steag imens, iar Fritzsche, 
împreună cu doi bărbaţi, ne-a spus că o să iasă, chiar dacă 
afară încă se mai trăgea, şi că încearcă să ajungă până la 
Bendlerstrasse pentru a negocia cu ruşii. Apoi a plecat 
însoţit de mai mulţi oameni şi ne-a lăsat singuri. 

— Rămâneţi aici, voi avea grijă de voi, ne-a zis înainte 
să-şi ia tălpăşiţa. Noi o să mergem cu steagul alb la 
Bendlerstrasse. 

Acolo se afla Comandamentul Suprem Militar al ruşilor. 


ca reporter pentru Radio Berlin (1938-1945). 


Fritzsche şi oamenii lui plecaseră deja de câteva ore, 
când brusc a năvălit peste noi un grup de ruşi. Acum eram 
într-adevăr doar o adunătură vrednică de milă şi n-aveam 
nici un fel de conducere. Domnul Fritzsche, pe care îl 
plăceam şi-l preţuiam cu toţii, pur şi simplu ne lăsase 
baltă. Aşa că tot ce puteam face era să stăm acolo ca nişte 
vite de sacrificiu. Aşteptam venirea ruşilor şi dintr-odată 
au apărut. Era un detaşament de cinci sau şase soldaţi 
ruşi. În primul rând am remarcat că aveau chipuri de 
mongoli. Aveau feţe străine. Evident ţineau puşca la ochi. 
Le era şi lor frică atunci când intrau într-o clădire ca asta, 
în care erau o groază de coridoare. Se aşteptau să fie 
atacați. S-au furişat înăuntru şi au spart uşa. 

Noi eram cam zece oameni. Ne-au adunat şi s-au 
hotărât să ne ducă afară, adică să ne scoată cu forţa de 
acolo. Nici n-am ieşit bine din buncăr, că s-a şi auzit o 
împuşcătură. Cineva a spus c-ar fi fost Meier. Prin urmare, 
am fost mânaţi spre ieşirea care dădea în Mauerstrasse, 
aceea era partea din spate a Ministerului Propagandei. 
După zece zile ieşeam iarăşi la lumină. Eram cu toţii verzi 
la faţă, arătam îngrozitor. Soldaţii ne împingeau cu puştile 
lor într-o direcţie anume. Atunci am crezut că totul s-a 
sfârşit. Un grup venind de pe altă stradă a cotit pe 
Mauerstrasse şi s-a îndreptat spre noi. Aveau un steag alb, 
rupt, care abia aducea cu un steag. 

Nu-mi amintesc dacă Fritzsche mai era cu ei, dar unul 
dintre cei care plecaseră cu el făcea parte din acel grup. 
Este posibil să fi fost şi Fritzsche printre ei. În orice caz, în 
fruntea grupului se aflau ofiţeri ruşi. Apoi am fost iarăşi 
împinşi înapoi în buncăr. 


Nu puteam pune întrebări, eram figuri de şah pe care le 
muţi de colo-colo. Şi ne-am trezit din nou înăuntru, fără 
Fritzsche. Am mai stat preţ de câteva ore. Apoi au venit 
iarăşi soldaţi ruşi, însă ăştia arătau cu totul altfel. Erau 


eleganţi, aveau uniforme de calitate, veneau de la 
Comandamentul Militar al lui Ciuikov5!, acesta era numele 
comandantului suprem al trupelor din Berlin. El s-a ocupat 
de noi după ce Fritzsche a fost la el şi a negociat 
capitularea Berlinului. Aceşti soldaţi pe care ni-i trimisese 
acum făceau parte din elită. Ei ne-au scos iarăşi de acolo şi 
ne-au dus pe jos din centrul oraşului până la Tempelhof. 

La Berlin domnea dintr-odată o linişte mormântală, am 
auzit doar tropăit de cai şi câteva claxoane de maşini şi 
am văzut camioane cu soldaţi ruşi, dar nu se mai trăgea. 
Oraşul era în continuare plin de cadavre care încă nu 
fuseseră ridicate. 

Nu mai eram conştienţi de absolut nimic. Existau chiar 
şi rusoaice în uniformă, care dirijau traficul. 

La un colţ de stradă am fost nevoiţi să ne oprim - acolo 
se afla un cuplu de germani mai în vârstă. Erau chiar lângă 
noi şi se uitau lung cum stăteam înconjurați de soldaţi. 

— Sunteţi arestaţi? ne-au întrebat. 

— Incă nu ştim, le-am răspuns. 

Apoi ruşii au început să strige „Davai, davai”, ne-au 
împins de la spate şi, în grabă, i-au înghesuit şi pe cei doi 
bătrâni în grupul nostru. 

In apropiere de Tempelhof ne-au băgat mai întâi într-o 
locuinţă mică, avea doar două camere. Eram cu siguranţă 
zece persoane. Ne-au lăsat acolo. 

Tot acolo am petrecut noaptea. Nimic de mâncare, nici 
de băut, absolut nimic. Cuplul în vârstă încă era cu noi. Au 


51 Vasili Ivanovici Ciuikov (12 februarie 1900, Serebrianie Prudi - 18 
martie 1982, Moscova), general decorat şi om politic al Uniunii 
Sovietice. În septembrie 1942 a fost numit comandant-şef al Armatei 
62, pe care a condus-o de la bătălia de la Stalingrad până la bătălia 
pentru Berlin din aprilie-mai 1945. La sfârşitul războiului i-a fost 
decernat titlul de Erou al Uniunii Sovietice, iar în 1955 a fost numit 
Mareşal al Uniunii Sovietice. 


început amândoi să plângă când au aflat cu cine 
nimeriseră şi păreau de-a dreptul disperaţi. Erau acolo şi 
câţiva ruşi care ştiau puţină germană. Mai întâi am făcut 
tot posibilul să-i convingem că n-aveam nici o legătură cu 
cei doi, că voiau doar să treacă strada şi că fuseseră luaţi 
din greşeală. Cei doi au fost eliberaţi. Ruşii chiar ne-au 
crezut. 

Pe mine nu m-au mai lăsat să plec. Femeia cu care m-au 
închis prima dată era bielorusă. Părinţii ei fugiseră în 1918 
din Rusia, în timpul Marii Revoluții. Mulţi bieloruşi trăiau la 
Berlin. Aceştia erau consideraţi de ruşi mult mai periculoşi 
decât naziştii, căci ei erau adevărații trădători. Soţul ei era 
jurnalist, îl prinseseră şi pe el. Ea era chemată mereu la 
interogatorii, biata femeie a fost chinuită foarte tare. 

Când am fost arestată de ruşi, m-am gândit că războiul 
s-a terminat. Speram că acum totul va intra în normal. 
Ruşii care mă interogau erau de fapt foarte prietenoşi, 
aveau interpreţi care vorbeau bine germana. Aştia sunt 
cumsecade, mă gândeam eu, o să mă lase să plec acasă. 
Incă eram foarte încrezătoare. 

Când stăteam cu toţii împreună în acea cameră, 
aşteptând să fim interogaţi, am discutat despre mai multe 
lucruri. „Le spunem pur şi simplu că eram pe stradă şi am 
vrut să ne  adăpostim de gloanţe în Ministerul 
Propagandei.” Alţii ziceau: „Nu, fără contradicții. Unul 
spune ceva, iar altul altceva”. 

Eu m-am gândit să spun adevărul. Le-am spus că am 
lucrat acolo, desigur doar ca stenotipistă, în slujba acelui 
teribil dr. Goebbels. Voiam să le spun că nu-l văzusem 
niciodată, pentru că era o clădire mare, iar eu nu eram o 
persoană importantă. Nu-l văzusem niciodată, dar am 
lucrat acolo. Am lucrat mai întâi la Radiodifuziune şi apoi 
am fost angajată la Ministerul Propagandei - ăsta era 


adevărul, însă nu, nu-l văzusem niciodată. Toate aceste 
declaraţii au fost trecute în dosarul meu. 

Credeam că dacă eşti interogat de mai multe ori - am 
citit despre asta - faci greşeli şi ei te prind cu minciuna. 
Insă atât timp cât spuneam mereu doar adevărul, ştiam că 
n-am să încurc detaliile şi nici nu aveam ceva grav de 
declarat. Nu mă puteau pedepsi doar pentru atâta. Nu m- 
am gândit niciodată la sinucidere sau că aş fi putut să fiu 
împuşcată. Credeam că o să mă lase să plec acasă. Aşa m- 
am gândit eu. 

Doar nu făcusem nimic, se poate dovedi, iar ei ştiu 
foarte bine. Nici nu mi-au spus că urmează să mă reţină. 
Au spus „Mulţumesc frumos” şi m-au arestat. Cinci ani mai 
târziu mi-au dat drumul. 


Răul există. Diavolul există. Dumnezeu nu 
există, dar diavolul există. Nu există 
dreptate. Dreptatea nu există. 

BRUNHILDE POMSEL 


„N-AM ŞTIUT NIMIC” 
Arestarea şi un nou început 


După arestare, Brunhilde Pomsel ajunge în aşa-numita 
Tabără Specială nr. 2, înființată în august 1945 pe locul 
fostului lagăr de concentrare de la Buchenwald, la ordinul 


comisarului poporului pentru afaceri interne, Lavrenti 
Beria. Tabăra a fost izolată aproape în totalitate şi folosită 
preponderent pentru internarea național-socialiştilor, a 
colaboratorilor lor şi a criminalilor de război. Deţinuţilor le 
erau interzise menţinerea legăturii cu familia şi accesul la 
informații venite din exterior. Mulţi deținuți au decedat în 
timpul internării din cauza bolilor şi a subnutriţiei. 

Brunhilde  Pomsel respinge acuzația că ar fi fost 
vinovată de ceva, iar în analiza ei retrospectivă ne 
dezvăluie părerea ei despre Joseph Goebbels şi regimul 
nazist. 


Dacă l-aş fi ascultat pe domnul dr. Collatz, n-aş fi ajuns în 
acest lagăr de concentrare, iar ruşii nu m-ar mai fi târât 
dintr-un lagăr într-altul. Bineînţeles că ar fi trebuit să plec 
din Berlin. Locuinţa noastră era distrusă, nu puteam să 
rămân acolo. Dar ăsta a fost destinul meu. Cine poate fi 
stăpânul propriei sorţi, mai ales în asemenea vremuri 
tulburi? Puţini oameni pot spune că au făcut anumite 
lucruri din motive precise. Aşa a fost să fie! Am avut 
ghinionul să fiu prinsă. Dacă m-aş fi aflat în locuinţa mea 
distrusă, nu la minister, nu m-aş fi întâlnit cu ruşii. Dacă aş 
fi fost acasă, poate nu s-ar fi întâmplat nimic. 

Bineînţeles că fiecare s-a gândit dacă n-ar fi putut lua 
atitudine împotriva regimului nazist. Dar aşa ceva era cu 
neputinţă. Sau ar fi trebuit să-şi rişte viaţa dacă ar fi făcut 
un asemenea lucru. Trebuia să te aştepţi la ce este mai 
rău dacă te împotriveai. Şi avem foarte multe exemple în 
sensul ăsta. Totul a fost o crimă uriaşă, cu asta au fost cu 
toţii de acord după aceea. Insă atunci... Propaganda ne 
îmbrobodea, era peste tot şi noi pur şi simplu i-am căzut 
pradă. Evident că era şi foarte multă prostie din partea 
noastră, dar totul a fost posibil şi din cauză că nu exista 
nici o legătură cu cei din afară. Insă cine avea pe atunci 
legături cu străinătatea? Nimeni. 


lar cei puţini care au încercat să se opună... cui a folosit 
sacrificiul lor? Ei nu mai trăiesc. Mulţi şi-au dorit cu totul 
altceva de la acest Stat şi în urma recomandărilor s-au 
înscris repede în Partid, dorind să fie activişti. Doar 
membrii din trupele SS, cei aflaţi în prima linie, şi-au 
dovedit voinţa proprie şi puternică de a face parte din 
partid şi şi-au asumat asta cu convingere. Bineînţeles, la 
fel şi cei din trupele SA, dar ăştia erau altfel. Trupele SA 
erau mai aproape de popor. Cu trupele SS, în schimb, 
trebuia să fii mult mai atent. 

Indiferent cum am ajuns în vârtejul politicii, eu am fost 
totuşi în afara lui. Nu mă gândesc la asta şi nici nu ştiu ce- 
am putea face ca aşa ceva să nu se mai întâmple 
vreodată. Vor exista mereu oameni naivi care îi vor urma 
pe cei perfizi. Noi am plătit scump pentru naivitatea 
noastră. De fapt, nu-mi pot imagina cum ar fi ca istoria să 
se repete. lar dacă oamenii au învăţat ceva din ea - asta 
nu ştiu. 

După Primul Război Mondial Germania n-avea lideri. Nu 
mai existau personalităţi marcante, de asta i-a fost atât de 
uşor lui Hitler. Erau prea mulţi şomeri, iar ei l-au susţinut. 

Acum avem cu totul altfel de guvernământ, un alt fel de 
viaţă. 

Nu, nu cred că aşa ceva s-ar mai putea repeta, ar fi 
imposibil. Evident că naţional-socialismul putea fi oprit, 
însă în vremea aceea doar extremele stăteau faţă-n faţă: 
puternica opoziţie dintre comunism şi naționalism. Ele nu 
mai sunt atât de pregnante în ziua de astăzi. 


De-abia după prizonierat am aflat ce s-a întâmplat, atât 
eu, cât şi toţi oamenii din Germania. Când s-a terminat 
războiul şi au avut loc Procesele de la Nurnberg, cu toţii 
am început să aflăm treptat cum s-au petrecut lucrurile în 
realitate. E la fel de rău chiar dacă afli treptat, în fiecare zi 
ţi se dezvăluie din ce în ce mai mult. Apoi te obişnuieşti. 


Când mi s-a spus tot ce s-a întâmplat în lagărele de 
concentrare, când am aflat de gropile comune, atunci m- 
am deşteptat. Dar n-a fost vina noastră, că doar nu ştiam 
nimic. Nu voi considera niciodată că am vreo vină. Nu. Eu 
însămi am fost prizonieră la Buchenwald şi 
Sachsenhausen, iar apoi într-o fabrică din Berlinul de Est, 
care fusese ocupată de ruşi - deci n-am fost niciodată într- 
o închisoare rusească - şi, cu toate astea, n-am ştiut nimic 
despre lucrurile care aveau loc chiar acolo. Eram izolaţi. 

In ceea ce-l priveşte pe Goebbels - am înţeles de-abia la 
sfârşitul războiului ce fel de oameni erau Goebbels şi soţia 
lui. Puteau să fugă şi astfel să scape. Mă întreb de ce au 
decis să se sinucidă şi mai ales să-şi ucidă copiii? Bun, 
sosiseră ruşii, dar Hanna Reitsch*? se oferise să-i evacueze 
cu avionul. Se părea că ea era în stare să aterizeze cu un 
avion de mici dimensiuni în aşa fel încât putea evacua 
copiii şi chiar întreaga familie. Atitudinea mamei, în 
special, n-o înţeleg. 

Se mai zice - nu ştiu, am auzit asta la un moment dat - 
că fiica cea mare ar fi refuzat cu vehemenţă să înghită 
acea pastilă. Probabil copiilor li s-a dat un somnifer înainte 
de-a fi ucişi. Fata ar fi ştiut sau poate bănuia ce urma să se 
întâmple şi de-aia s-ar fi opus. Nici nu-ţi poţi închipui aşa 
ceva. 

Goebbels s-a sinucis - bun, nu mai avea altă soluţie. Dar 
restul este doar laşitate. Să implici copiii în aşa ceva - 
pentru asta nu există nici o scuză! Copiii ar fi trăit şi ar fi 
ajuns oameni pe picioarele lor. E un gest atât de brutal... 


5 Hanna Reitsch (29 martie 1912, Hirschberg, Silezia - 24 august 
1979, Frankfurt am Main), aviatoare renumită din timpul celui de-al 
Treilea Reich. La 23 aprilie 1945, Hitler l-a eliberat pe Hermann Göring 
din toate funcţiile, iar la 26 aprilie 1945, Hanna Reitsch a zburat cu 
succesorul acestuia, Ritter von Greim, în capitala înconjurată de 
trupele aliate. 


Cum poate o mamă să ucidă copiii pe care i-a adus pe 
lume? A fost o crimă planificată cu grijă. Dacă era ceva 
spontan, poate mai existau scuze. Însă asta a fost o crimă 
mare cât tot războiul. Vreau să zic că oamenii care au 
provocat această dramă şi pasează răspunderea asupra 
altora nu sunt în ochii mei decât nişte mişei. Înghit doar o 
pilulă şi gata. Göring a înghiţit o dată şi gata. lar restul 
trebuie să răspundă. Dar principalul responsabil era cel din 
fruntea tuturor: Hitler! 


Ştiam de când lumea că există lagăre de concentrare, dar 
nu ştiam că acolo oamenii sunt gazaţi şi arşi. Când mă 
gândesc că la Buchenwald am stat şi eu sub un asemenea 
duş, atunci când ne-au dus să ne spălăm... Trebuia să ne 
scoatem hainele, să le agăţăm de un cârlig; cârligul cu nr. 
47 era al meu. În timp ce făceam duş, hainele ne erau 
curățate şi agăţate într-altă încăpere la exact acelaşi 
număr. Aşa le puteam găsi după aceea. Eu stăteam între 
timp cam un sfert de oră într-o sală mare cu faianţă. Sus, 
la anumite distanţe, erau montate nişte duşuri mari. Şi de 
acolo curgea apa, tu stăteai dedesubt şi se revărsa peste 
tine. Primeai o bucăţică de săpun, apoi puteai să te speli. 
Apa era caldă - când se răcea mergeam în încăperea 
cealaltă, încălzită, acolo era mereu cald şi bine. Apoi te 
îmbrăcai şi plecai. Şi mai târziu mi s-a făcut rău la gândul 
că în exact acelaşi loc unde noi ne bucuram să ne spălăm 
cu apă caldă - în barăci era doar apă rece - fuseseră 
folosite exact aceleaşi instalaţii din care ieşea gazul care îi 
omora pe evrei. Nu ştiu cum s-a întâmplat asta, dar ei au 
fost ucişi exact aşa. 


Tocmai eu am fost arestată de ruşi - cred că asta e o 
greşeală. Eu n-am făcut decât să dactilografiez pentru 
domnul Goebbels. Nu pot lăsa să apară în sufletul meu un 
sentiment de vină. Sunt vinovată atunci când fac ceva, şi 


n-am făcut nimic, doar am avut ghinionul să nu fiu acasă 
atunci când ruşii au năvălit în Ministerul Propagandei. 

Bineînţeles că sunt vinovată, sunt vinovată că am fost 
proastă. Nimeni nu şi-a dorit să se ajungă la asta. Toţi au 
sperat într-o renaştere a ţării după pierderea Primului 
Război Mondial, ceea ce s-a şi întâmplat în primii ani care 
au urmat. Un popor umilit, care pierduse războiul şi fusese 
înşelat printr-un tratat nedrept, înflorea. 

Despre atrocități ştiau mai ales acei oameni care se 
aflau în legătură directă cu autorităţile şi închisorile. lar ei 
n-au scos o vorbă, în primul rând de frică să nu ajungă 
chiar ei în lagăr. Ăştia nu erau întotdeauna membri de 
partid. Foarte mulţi dintre ei erau cu siguranţă oameni 
simpli, poate puţin cam proşti, sau, în orice caz, proşti din 
punct de vedere politic, care nu s-au gândit mai departe. 

N-am fost o adeptă o nazismului, căci, dacă eram, ar fi 
trebuit să fiu mai informată. Am ajuns în acest partid 
tâmpit, din care făcea parte cam toată lumea, mai 
degrabă din imprudenţă. 


Dar prizonieratul s-a dovedit a fi totuşi cu noroc. La 
început m-am temut foarte tare când ruşii au trecut 
graniţa - îmi era frică mai ales de ceea ce le făceau 
femeilor. Da, era ceva de neimaginat pentru noi toţi. A 

Însă nu mi s-a întâmplat nimic de genul ăsta. În 
momentul respectiv nimeni nu ştia încotro ne îndreptăm. 
Cei mai mulţi supravieţuiseră războiului, dar nu aveau 
habar acum din ce vor trăi. Fostele lor locuri de muncă 
erau distruse, iar singurul lor venit era de acolo. Banii 
oricum nu mai aveau nici o valoare. Imi amintesc doar că 
în vara anului 1945 stăteam în faţa barăcilor din fostul 
lagăr de concentrare de la Buchenwald. Nu trebuia să 
muncim, doar stăteam şi discutam despre ce va fi şi cum 
ar putea să continue totul, şi-mi amintesc că am spus: 
„Ruşii măcar ne dau o supă de arpacaş dimineaţa, la prânz 


şi seara. Cine ştie dacă familiile noastre de acasă au ce 
mânca”. Nu aveam habar cum trăiesc ceilalţi oameni din 
Germania. 


Am trecut şi prin multe urcuşuri şi coborâşuri. Chiar şi în 
captivitatea de la Buchenwald am trăit clipe frumoase, pe 
care nu le voi uita niciodată. La Buchenwald am jucat pe 
scenă într-o piesă scurtă, primitivă, scrisă de un deţinut şi 
promovată de un căpitan rus foarte simpatic, care după 
aceea n-a mai fost, din păcate, comandantul lagărului. A 
fost însă înlocuit cu un bărbat prietenos cu germanii, care 
a făcut multe pentru deţinuţi. 

La Buchenwald, naziştii construiseră pentru 
amuzamentul deţinuţilor privilegiați şi al angajaţilor din 
lagăr un teatru adevărat, cu scenă şi cu fosă pentru 
orchestră. Comandantul lagărului a ordonat să fie reparat 
şi a început să organizeze spectacole cu clovni pentru 
soldaţii săi ruşi: tot felul de numere cu oameni costumaţi, 
scenete de circ, în care îşi turnau apă cu săpun peste cap 
şi altele de genul ăsta. 

Trebuie să vă imaginaţi că în lagăr mai erau şi oameni 
precum Heinrich George. Alt deţinut a fost intendentul de 
la Teatrul Nollendorf. Se mai aflau acolo şi muzicieni care 
făceau parte din filarmonică şi cărora ruşii le-au procurat 
instrumente. Ruşii pur şi simplu le-au confiscat oamenilor 
obişnuiţi viorile şi flautele, le-au adus în lagăr şi au alcătuit 
astfel o orchestră minunată. Era gândită mai ales pentru 
soldaţii ruşi, dar se strecurau din ce în ce mai des şi 
partituri germane. 

lar comandantul lagărului a permis să fie pus în scenă 
textul unei piese de teatru în limba germană, scrisă de un 
intendent. O deţinută care făcea parte din această trupă 
de teatru a fost surprinsă opt zile înainte de premieră cu 
un soldat rus. Soldatul a fost îndepărtat din lagăr şi fata 
scoasă imediat din trupa de teatru, aşa că dintr-odată 


piesa rămăsese fără actriţa principală. Imediat s-a căutat o 
înlocuitoare pentru Eleva eminentă, aşa se intitula piesa 
de teatru. Am fost întrebată dacă aş putea învăţa textul pe 
de rost. „Bineînţeles!”, le-am spus. 

Evident că în timpul detenţiei ne-am făcut diverse 
gânduri. A mai trecut un an, iar eu eram în continuare 
prizonieră. Ce o să fac când voi ajunge acasă? Voi fi în 
stare să mă reintegrez şi să găsesc de lucru? La ruşi a 
trebuit să lucrez într-un atelier de croitorie, iar în lagăr am 
avut aproape tot timpul de lucru. 

Uneori am fost foarte norocoasă. Am fost eliberată în 
1950 şi am rămas cu gura căscată când am auzit toate 
noutăţile. Am aflat că exista o Radiodifuziune nouă, unde 
am fost angajată ca secretară. M-am gândit să încep la 
postul de radio RIAS Berlin. Dar nu, ei nu angajau foşti 
nazişti. Ai lucrat în Ministerul Propagandei, eşti o nazistă. 
Bun, atunci sunt o nazistă. N-au făcut nici o excepţie. Apoi 
am ajuns la Südwestfunk”, unde mă cunoşteau deja câţiva 
jurnalişti de pe vremuri, care se ocupaseră înainte cu 
propaganda şi fuseseră corespondenţi de război. Acum 
lucrau aici. Nici nu-mi amintesc cine reuşise să scape din 
minister. Kurt Frowein a reuşit, dar nu l-am revăzut 
niciodată. La fel şi Naumann, care rămăsese până în 
ultima clipă în Cartierul General al Fuhrerului şi apucase să 


53 Südwestfunk (acronim SWF), radiodifuziune care a deservit între 
1946 şi 1998 landul Renania-Palatinat şi sudul landului Baden- 
Wurttemberg. A funcţionat în zona de ocupaţie franceză. Sediul se afla 
în oraşul Baden-Baden şi existau posturi locale la Freiburg, Tubingen şi 
Mainz. 


fugă din Berlin împreună cu Martin Bormann* şi 
Schwăgermann. 

Dr. Naumann m-a contactat când mă aflam deja la 
Baden-Baden. „Dragă domnişoară Pomsel, mă bucur că 
faceţi parte dintre cei care au supravieţuit acestui război 
înfiorător, că vă merge iarăşi bine şi aţi găsit o slujbă 
foarte bună la Sudwestfunk. M-aş bucura foarte mult dacă 
m-aţi putea contacta. Am reîntâlnit câţiva prieteni foarte 
buni.” 

Naumann îl întâlnise pe Werner Titze, care pe atunci era 
redactor-şef la Sudwestfunk şi un fost coleg de şcoală al lui 
Naumann, amândoi se născuseră la Görlitz şi se 
revăzuseră probabil din întâmplare la Bonn. Atunci i-au 
luat la rând pe cei care lucraseră în Radiodifuziunea 
Germană şi în Ministerul Propagandei, pe cei cunoscuţi şi 
necunoscuţi, şi aşa au dat în cele din urmă de mine. 

Din fericire am mers la şeful meu de atunci, directorul 
de programe Lothar Hartmann, pe care l-am urmat mai 
târziu la Munchen. L-am întrebat care este părerea lui, iar 
el m-a sfătuit să nu-l contactez pe Naumann. l-am urmat 
sfatul, şi câteva zile mai târziu am citit în revista Spiegel 
că Naumann participase la o conspirație de subminare a 
partidului liberal FDP. El rămăsese nazist. Apoi n-am mai 
auzit niciodată nimic despre el. Toţi erau cu câţiva ani mai 
în vârstă decât mine, cu siguranţă nu mai sunt în viaţă. 


5 Martin Bormann (17 iunie 1900, Halberstadt - 2 mai 1945, Berlin) a 
ocupat în cadrul regimului naţional-socialist mai multe poziţii înalte, 
devenind în cele din urmă şeful Cancelariei Partidului Naţio-nal- 
Socialist cu rang de ministru al Reichului şi un important confident al 
lui Hitler. După ce a fugit din buncărul Fuhrerului, la începutul lunii mai 
1945, a fost dat dispărut. De-abia în 1973 a fost confirmat că s-a 
sinucis la 2 mai 1945. Rămăşiţele sale au fost găsite în timpul unor 
lucrări de instalare a unui cablu subteran în apropiere de Lehrter 
Bahnhof şi au fost identificate ulterior. 


Presa relatează frecvent despre ei. Au scris despre 
naziştii care au lucrat după război în tribunale germane. 
Mulţi oameni au ştiut foarte bine să se dezbare de 
responsabilitate. N-am înţeles de ce au procedat aşa şi nici 
nu ştiu de ce m-ar fi interesat asta. 

Cele mai cumplite veşti le-am aflat de-abia după ce-am 
ieşit din prizonierat, chiar şi despre proporţiile persecuției 
evreilor şi despre lagărele de concentrare. Până la 
eliberare n-am vorbit cu nimeni, nici cu familia şi nici cu 
foştii colegi. Eram în mâinile ruşilor şi atâta tot. lar tot ce-a 
urmat - Procesele de la Nürnberg, o nouă monedă, 
înfiinţarea RDG - am aflat în ianuarie 1950, când m-am 
întors acasă şi i-am pus mamei mele 24 de mărci pe masă, 
spunându-i: 

— Mamă, asta-i tot ce-am câştigat în cinci ani. 

Aceşti bani mi-i dăduseră în ultima zi de detenţie. 

— Copile, îi poţi arunca la gunoi, sunt mărci est- 
germane, mi-a răspuns mama. 

Îmi amintesc nişte detalii stranii. La prima cină am 
întrebat: 

— Mamă, de când mâncăm pâine albă? 

— Dar asta nu e pâine albă, mi-a zis ea. : 

Era pâine obişnuită, mie însă mi se părea pâine albă. Iți 
dai seama ce primeam în lagărul de concentrare: pâine 
neagră, dar ce fel de pâine... Mi se părea o lume cu totul 
nouă, schimbată. 

În timpul unui interogatoriu am fost întrebată dacă am 
la mine o capsulă cu cianură. Nu-mi dăduse nimeni aşa 
ceva vreodată. Aş fi păstrat-o - nu pentru mine, dar aş fi 
păstrat-o. N-aveam intenţia să-mi curm viaţa. Poate totuşi 
aş fi înghiţit-o la Sachsenhausen. Acolo chiar eram la 
capătul puterilor. Însă perioada aia n-a durat decât trei 
luni, iar apoi am fost eliberată. Pe când eram acolo aveam 
la un moment dat un cuţit, un obiect interzis, desigur. Un 


cuţit bont. Îmi amintesc cu exactitate că mă jucam mereu 
cu acel cuţit şi mă întrebam cum o fi să-ţi tai venele. Dar 
cu acel cuţit bont nu puteam face nimic. M-am gândit 
numai, iar apoi l-am pus deoparte şi mi-am spus: „Nu, nu 
fac aşa o prostie”. Este în firea mea să nu mă dau chiar 
atât de repede bătută. Ştiu că o secretară a Fuhrerului a 
scris odată că e foarte mândră că Hitler îi dăduse o astfel 
de capsulă, însă nici un angajat din Ministerul Propagandei 
n-a fost în buncărul Fuhrerului. 

În orice caz, eu am avut mereu noroc. Întotdeauna am 
găsit o cale de ieşire, dar de fiecare dată alta decât mi-am 
imaginat. Deseori am fost deznădăjduită, dar am reuşit 
cumva să merg mai departe şi aşa am devenit ceea ce 
sunt astăzi. Evident că nu mai sunt acea fetiţă mică şi 
naivă care considera că lumea e un loc de joacă. Am 
cunoscut multe, dacă nu chiar toate faţetele lumii. 


Mai era şi Eva Löwenthal, la care mă gândeam mereu. Mă 
întrebam ce i se întâmplase. Am aflat de-abia câteva 
decenii mai târziu, când vizitam un memorial din Berlin. 
Atunci m-am dus la unul dintre administratori şi l-am 
întrebat dacă mă poate ajuta în legătură cu o persoană 
dispărută. Ştiam doar numele ei şi vârsta aproximativă. 
„Caut o anume Eva Löwenthal”, i-am spus. Omul m-a 
condus până în dreptul unui ecran pe care curgea o listă 
cu nume. Acolo am găsit-o, fusese cu un an mai mare sau 
mai mică decât mine. Deci murise, iar anul morţii era scris 
în dreptul numelui ei. S-a întâmplat chiar la sfârşitul 
războiului, la începutul anului 1945. Mai multe n-am putut 
afla. 

Eva stătuse mereu cu noi la masă. Eva făcea parte din 
familie. A fost o fată deşteaptă, care citise mult, în 
comparaţie cu ea mă credeam foarte proastă. Mă 
gândeam: tu şi şcoala ta primară... lar acum era moartă. 
Nu-mi venea să cred. În cartierul meu, evreii nu fuseseră 


persecutați la fel de mult ca în alte părţi. Majoritatea 
plecaseră la timp, aveau bani şi legături în străinătate. Dar 
de regulă evreii erau mai retraşi, necomunicativi. De 
exemplu, cercul de cunoştinţe al doctorului Goldberg, 
fostul meu şef, care mă invitase şi pe mine la micile sale 
petreceri, era format din tot neamul care deţinea fabrica 
de pantofi Leiser. Aştia se înmulţeau ca iepurii, aducând 
nenumărați copii pe lume. Situaţia lor financiară extrem de 
bună nici nu se compara cu cea a unor oameni ca noi, iar 
în ceea ce priveşte educaţia, cei mai mulţi copii evrei 
învățau la şcoli particulare. 

O consideram pe Eva un om deosebit. Ştiam că trebuie 
s-o protejăm, mai ales că n-avea nici un ban. Nici măcar 
nu putea să solicite un loc de muncă, pentru că atunci 
când făceai o astfel de cerere trebuia să declari cărei 
confesiuni aparţii. Aşa era pe atunci. Totuşi, diferenţe 
sociale existau şi în rândul evreilor. Şi printre ei erau mulţi 
săraci. Ca Rosa Lehmann Oppenheimer. Ea avea o mică 
prăvălie de săpunuri, care îmi plăcea mult când eram copil 
şi unde mirosea mereu a petrol. Până şi ea mirosea a 
petrol. Şi totuşi, în clipa în care băga mâna ei nu foarte 
curată în bolul mare cu dulciuri şi-mi punea în palmă un 
pumn întreg de bomboane, bineînţeles că mi se părea cel 
mai bun om din lume. Rosa Lehmann Oppenheimer. A fost 
ridicată, după cum am aflat mai târziu. Ea făcea parte 
dintre evreii săraci, căci existau şi dintr-ăştia. 


Când Hitler a ajuns la putere, era deja prea 
târziu. 
BRUNHILDE POMSEL 


„N-AM NICI O VINĂ” 
Concluziile unei femei de o sută trei ani 


Aşa se întâmplă cu toate lucrurile. Frumuseţea are 
umbrele ei şi printre orori apare uneori câte o rază de 
lumină. Nimic nu este alb-negru, întotdeauna există şi 
tonuri de gri. 

Nu mi-au plăcut niciodată mulțimile. Acceptam să fiu 
într-o mulţime de oameni doar când făceam sport, când 
călătoream, când jucam bridge - iar atunci ne simţeam toţi 
foarte bine. Sunt o singuratică, nici măcar nu m-am 
măritat şi n-am născut un copil. Nu din cauză că aş avea 
ceva împotriva căsătoriei. Mi-am dorit nespus un copil, 
însă înainte nu puteai avea un copil fără să fii măritată. Ar 
fi fost o ruşine şi n-am vrut niciodată să mă expun la aşa 
ceva. 

Dar îmi place foarte mult să fiu singură, aşa am fost 
dintotdeauna. Cred că mi-am dorit asta din copilărie, când 
n-am putut avea propria cameră. Stăteam cu fraţii mei, 
mereu ne-am înghesuit. Dintotdeauna am vrut să fiu mult 
timp singură, dar în acelaşi timp voiam să fiu şi înconjurată 
de oameni simpatici. Poate e un fel de egoism, dar cel 
puţin nu este un egoism în detrimentul altora. Bineînţeles 
că fac parte în continuare din mulţime. Nu sunt chiar aşa 
individualistă. Atât timp cât pot face lucrurile care mă 
împlinesc sau mă bucură şi n-am sentimentul că mulţimea 
mă deranjează, mă bucur să mă implic. Şi chiar dacă n-aş 
fi lucrat în Ministerul Propagandei, lucrurile s-ar fi petrecut 
la fel, că doar nu e vorba numai de mine. 


Fiecare are un loc al lui. E de la sine înţeles! Poţi fi 
întotdeauna influenţat - uneori prin educaţie, alteori prin 
mediul în care trăieşti, chiar nu ştiu. 

Inainte ca Hitler să preia puterea, germanii n-au fost un 
popor prea sociabil. Era o cu totul altă lume. Mulţi dintre 
cei de azi n-ar putea înţelege această viaţă mediocră. 
Totul începea cu educaţia copiilor. Dacă făceau prostii, 
erau bătuţi. Cu dragoste şi înţelegere n-ajungeai prea 
departe. Le ardeai o palmă peste ceafă sau le dădeai 
pantalonii jos, trei palme la fund şi gata. Nimeni nu-ți 
putea purta pică pentru asta. 

Şi oare cine avea prieteni în America sau în altă parte? 
O colegă de-a mea de şcoală a învăţat meseria de frizer şi 
pe când îşi făcea încă ucenicia a avut norocul să 
primească de lucru pe vasul Bremen - un vapor superb 
care circula între Germania şi America. Da, a fost invidiată 
că primise o slujbă atât de bună, în special pentru că 
putea pleca în străinătate, noi nu ştiam ce-i aia 
străinătate. Radiodifuziunea încă nu exista. Nici vorbă de 
toate celelalte fleacuri tehnice din ziua de azi. N-aveam 
nimic. Eram izolaţi pe o insulă, dar nu numai noi, toate 
celelalte ţări se confruntau cu acelaşi lucru. Singurele 
relaţii internaţionale pe care le aveam erau cele 
comerciale, dar ele erau o lume aparte. Eram 
subdezvoltaţi. In prezent nimeni nu se mai poate sustrage 
de lumea modernă. 


Aştept ca tinerii sau generaţiile viitoare să aibă o gândire 
mai raţională cu privire la politică. Bineînţeles că putem să 
fim influenţaţi. Există o vârstă când cei mai mulţi oameni 
se entuziasmează uşor şi sunt dornici de activism, dar asta 
nu ţine o veşnicie. Mai târziu, când viaţa devine mai 
serioasă şi trebuie să-şi asume responsabilităţi, poate 
chiar să-şi întemeieze o familie, totul ia sfârşit. Ce s-a 


întâmplat atunci este doar consecinţa nemulțumirii tot mai 
mari a maselor, care au destul timp ca să iasă în stradă. 

Înainte nu m-a interesat niciodată politica. Acum, că 
sunt mai în vârstă, mă interesează mai degrabă felul cum 
decurg evenimentele politice. În trecut aveam lucruri mai 
importante la care să mă gândesc - de natură personală. 

Germania a fost pedepsită pentru egoismul ei naţional şi 
pentru faptele ei, ba chiar şi pentru neglijenţa şi 
dezinteresul de care a dat dovadă. Cred că în momentul 
de faţă sunt şanse mici ca aşa ceva să se repete. 

E greu să trăieşti în asemenea timpuri, te simţi de parcă 
ai trece printr-o trombă marină. La urma urmei era vorba 
de viaţa mea, de soarta mea, şi fiecare s-a gândit doar la 
propria persoană. Din acest punct de vedere am câteodată 
remuşcări, într-un fel eşti vinovat, iar atunci îmi spun: ai 
ieşit mereu cu bine din toate. Am văzut mai multe 
atrocități decât oamenii obişnuiţi şi am reuşit să le 
supraviețuiesc de fiecare dată. 

Dacă aş fi iarăşi tânără acum, aş face totul altfel. În 
prezent, unele lucruri se rezolvă mai repede decât pe 
vremuri. În plus, tinerii se implică în multe, chiar şi în radio 
şi televiziune. 

Probabil că în ziua de azi suntem mult mai stăpâni pe 
soarta noastră. Toată fiinţa mea se  împotriveşte 
incertitudinii că există cineva care ne hotărăşte destinul. 
Este o concepţie îngrozitoare că ar exista o personalitate - 
Dumnezeu - care decide să se întâmple astfel de fapte 
atroce. Nu mă gândesc deloc la mine şi la viaţa mea. Am 
avut doar ghinion, dar n-am trecut prin lucruri teribile. Din 
contră, câteodată mi-am îngreunat eu însămi viaţa prin 
excesul meu de sensibilitate. Unii oameni m-au criticat 
pentru gura mea mare. Câteodată eram ignorată, doar 
eram mică şi neînsemnată, dar persoanele care reuşeau 
să mă cunoască mai bine mă plăceau imediat. Cel puţin 


aşa cred. Am avut şi eu complexe de inferioritate, dar 
trebuie să mărturisesc că am în acelaşi timp şi o anumită 
stimă de sine. Cred că sunt o prietenă bună. 

Mi-am făcut şi mult bine în viaţă. Să zicem că m-aş fi 
măritat şi aş fi avut copii... Nu ştiu, nici nu-mi dau seama 
exact ce partener de viaţă aş fi avut. N-aş fi putut să mă 
gândesc prea mult la mine, aşa cum am făcut, dacă mă 
măritam. Mi-am împlinit multe dorinţe la care mulţi au 
trebuit să renunţe din cauza bolii, a copiilor, a mariajelor 
nefericite etc. Dar sunt şi laşă într-o anumită măsură, 
fiindcă nu doresc să-mi asum vreun risc. Mă caracterizează 
prudenţa, dar şi o oarecare şiretenie. Insă nu mă 
mândresc cu nimic. Dacă se concretizează ceva, mă bucur 
de reuşită. Nu sunt genul de om care doreşte cu adevărat 
să aibă realizări însemnate, dar dacă îmi iese ce îmi 
propun, sunt mulţumită, iar asta îmi dă un sentiment 
plăcut. 

De timpuriu am răspuns la veşnica întrebare legată de 
vina mea personală. Nu, n-am nici o vină. Absolut nici una. 
De ce aş fi vinovată? Nu, eu nu mă consider vinovată. 
Doar dacă întregul popor german este pus sub învinuire 
fiindcă a înlesnit venirea la conducere a acestui guvern. In 
cazul ăsta suntem vinovaţi cu toţii. Inclusiv eu. 

Nu mi-am dorit niciodată în mod special să lucrez la 
Ministerul Propagandei. A fost un ordin, o obligaţie de 
serviciu, şi nimeni nu-şi poate imagina ce însemna asta pe 
atunci. N-am depus o cerere să fiu angajată, ci am fost 
trimisă acolo. A fost un transfer pe care a trebuit să-l 
accept. Dacă aş fi refuzat mi s-ar fi spus ceva de genul: 
„Cum adică nu vreţi? Nu există aşa ceva!” 

Se poate dovedi că în 1942 nu mai exista nimic de lucru 
în redacţia de ştiri din Radiodifuziune, unde lucram eu. 
Drept consecință  angajatele, care erau totodată 
gospodine, şi-au adus la lucru legume din propria grădină, 


cultivate şi recoltate de ele. Pentru că nu mai aveau şefi şi 
nu li se mai dicta nimic, au început să taie legumele şi să 
umple borcanele, ducându-le apoi acasă cu bicicleta. Nu 
mai era nici un bărbat în Radiodifuziune. Toţi erau plecaţi. 
Toţi erau la război. Norocoşii ajunseseră la Paris şi nici unul 
dintre ei nu m-a uitat. Cu toţii aveam acelaşi vis, ca la 
sfârşitul războiului să ne reîntâlnim. 

Pe atunci trebuia să-mi câştig cumva existenţa, iar 
această activitate era respectabilă şi decentă, iar faptul că 
am ajuns apoi în Ministerul Propagandei este rezultatul 
naivităţii mele. Uneori eram uşor naivă, dar nu sunt 
vinovată de nimic. Totuşi, dacă am avut vreo vină, am 
plătit pentru asta cu vârf şi îndesat. 

Nu cred că oamenii vor mai fi vreodată la fel de proşti, 
că ar putea cădea din nou în aceeaşi capcană. Nu-mi pot 
imagina aşa ceva. Vreau să spun că sunt conştientă că 
masele sunt tot mase. Dar observ în acelaşi timp că 
oamenii au devenit mai degrabă trândavi şi cam prea 
comozi ca să gândească şi să critice. Atât timp cât au 
suficientă mâncare, totul e perfect. Dacă cineva le preia o 
parte din griji - asta se petrece câteodată şi în politică. Şi 
dacă nu? Cine ştie! 

Câteodată mă mir de felul în care tinerii abordează 
asemenea probleme - şi când spun asta mă bazez pe ceea 
ce văd la televizor. Noi nu eram aşa. Nici vorbă. Toţi mi se 
par mult mai maturi decât eram noi, sunt demni de 
admiraţie. Mi-aş fi dorit ca educaţia noastră să fi fost ca a 
lor, dar, în vremurile alea, noi trebuia să fim mai obedienţi, 
iar asta se obţine mai uşor prin pedepse şi anumite 
restricţii. Totul merge mai bine când e mai multă ordine. 
Dacă aşa ceva este de dorit, e altă discuţie. 

Adesea, când văd la televizor tineri, chiar elevi, 
discutând pe o anumită temă mă gândesc: Doamne, ce 


stimă de sine au, ce capacitate de reflecţie cu privire la 
viitorul pe care şi-l doresc. 

Ce proşti eram noi pe atunci! Nu aveam timp să 
reflectâăm prea mult, pentru că oamenii simpli trebuiau să 
muncească. În cercul meu n-am fost prea afectaţi de 
probleme. Nu ne simţeam împovăraţi de griji şi ce se 
întâmpla în jur nu ne preocupa în aceeaşi măsură în care 
mă preocupă acum, când viaţa mea se apropie de sfârşit. 
Acum mă interesează mult mai mult ce se petrece în lume. 
Ceea ce vreau să spun e că un tânăr care se avântă în 
viaţă are nevoie de puţină orientare. Trebuie ajutat să se 
orienteze, nu să fie influenţat. Acest aspect e perceput mai 
uşor în prezent. 

În ziua de azi văd la televizor elevi care încearcă să 
discute cu oamenii în legătură cu alegerile următoare. l- 
am admirat, băieţii şi fetele aveau în jur de şaisprezece 
ani. Oamenii mai în vârstă aveau adesea o reacţie de 
respingere: nu mă interesează, scuteşte-mă sau altele 
asemănătoare. Pur şi simplu i-au ignorat. Aceşti tineri erau 
foarte nerăbdători să discute cu vârstnicii şi să încerce să 
le arate problemele din societate. Înainte nu exista aşa 
ceva. Pe atunci eram lăsaţi să ne descurcăm singuri. In 
afara cazului în care băieţii deveneau cercetaşi sau fetele 
intrau în Liga Fetelor Germane. Dar eu, una, nu mi-am 
dorit asta. Nu mi-am dorit o uniformă şi nici să mărşăluiesc 
cu mulțimile. 

Sunt o persoană care poate să rezoneze cu tinerii. Am o 
mulţime de lucruri în comun cu ei. Nu sunt genul ăla de 
adult care consideră că un copil nu ştie nimic sau nu este 
încă destul de matur ca să ia singur o hotărâre. Cred că un 
copil înţelege foarte multe şi, chiar dacă n-a împlinit nici 
zece ani, nu e greu să-ţi dai seama de ce se petrece în 
mintea lui, dacă eşti atent. 


Când mă gândesc la educaţia pe care am primit-o, nu 
mi-l pot imagina pe tata discutând astfel de lucruri cu noi. 
Nu ni s-a permis niciodată să ştim cu ce partid votează, 
deşi alegeri aveau loc destul de frecvent. „Cu cine aţi 
votat?” întrebam de fiecare dată. „Nu vă priveşte!” era 
răspunsul pe care ni-l dădeau mereu. 

Aşa ceva nu se face. Dacă aş fi primit o educaţie 
diferită, poate m-aş fi dezvoltat altfel, poate mi-aş fi dorit 
să devin un om mai responsabil şi aş fi fost mai atentă 
pentru cine sau pentru ce lucrez şi în ce mă bag. În 
vremea aceea eram plină de avânt şi un pic superficială. 
Păi da, pe mine m-a ajutat felul meu de-a fi! 

Astăzi bag de seamă însă că totul a fost inutil. Nu exista 
de fapt un Minister al Propagandei, cum nu există nici 
astăzi, iar lumea nu-i simte lipsa. A fost doar născocirea 
acelor nazişti nebuni. Erau cei mai mari egoişti posibili. Nu- 
şi iubeau ţara, absolut deloc. Era vorba doar de egoism, 
nici urmă de idealism - îngrozitor. Însă pe atunci nu ştiam 
nimic din toate astea. 

N-am nici o vină, căci n-am făcut nimic, nu mă simt 
responsabilă. Poate nici toţi acei oameni despre care s-a 
afirmat că ar fi nazişti nu sunt neapărat vinovaţi. Până la 
urmă ce-i un popor în întregul său? E ca o mare, toată 
lumea împreună. E o mişcare constantă înainte şi înapoi. 

Pe mine m-au influenţat doar anumite personalităţi. 
Toate conceptele generale precum „vina poporului 
german” - toate sunt doar prostii. Suntem conduşi de o 
clasă de egoişti, câteodată sunt mai prietenoşi, alteori mai 
brutali. Să ne gândim la istorie şi la ce-a făcut clasa 
conducătoare în trecut. Nu-mi pot imagina că există cineva 
care acceptă în mod deliberat să fie convertit într-un 
susţinător fanatic al unor astfel de fapte. Nu-i felul meu de- 
a fi. Cine poate şti dinainte ce urmează să se întâmple? 


Probabil că am lucrat cu mai mulţi criminali decât am 
habar, n-aş avea cum să ştiu dinainte că un om este sau 
va fi criminal. În vremea în care am lucrat la Goebbels, 
bineînţeles că el a fost pentru mine unul dintre şefii cei 
mai importanţi, din punctul meu de vedere venea imediat 
după Hitler. lar instrucţiunile care mă priveau le primeam 
de la minister. La fel ca în cazul fiecărui soldat care a tras 
în ruşi, francezi sau englezi, de aceea nu pot fi consideraţi 
ucigaşi. Ei şi-au făcut doar datoria. Aş putea să-mi 
reproşez ceva doar dacă, în mod nedrept, am rănit pe 
cineva foarte tare, dar nu-mi amintesc să fi făcut aşa ceva. 

Pur şi simplu n-am mai avut ce să facem. După 1933 a 
fost prea târziu. Bineînţeles că aş fi putut să mă duc în 
fiecare zi la Eva Löwenthal s-o ajut, însă nu-mi era chiar 
atât de apropiată. Nici n-am putut de fapt s-o ajutăm cu 
adevărat. Dacă puţinii bani pe care-i câştiga îi dădea pe 
ţigări în loc să-şi cumpere ceva de mâncare, e clar că n-o 
mai poate ajuta nimeni, ne-am gândit noi. Am judecat-o 
prea repede. 

Exemplul cu Eva e menit să limpezească lucrurile. Au 
existat multe astfel de cazuri de oameni care şi-au ajutat 
prietenii evrei. Unii dintre ei chiar s-au pus astfel în pericol 
- după cum am aflat ulterior. Mulţi afirmă azi că i-ar fi 
ajutat pe atunci pe bieţii evrei persecutați. Tind să cred că 
afirmaţiile lor sunt sincere. Dar în realitate n-ar fi făcut 
nimic. Când naziştii au ajuns la putere, toată ţara era 
prinsă parcă sub o cupolă de sticlă. Cu toţii ne aflam într- 
un lagăr de concentrare. Când Hitler a ajuns la putere, era 
deja prea târziu. Fiecare om avea propriile probleme pe 
care trebuia să le rezolve, deci nu e vorba doar despre 
persecuția evreilor. Erau multe alte probleme, la care se 
adaugă soarta rudelor care fuseseră în război. Dar asta nu 
e o scuză. 


În afară de conducătorii nazişti care au făcut profeţii 
greşite, indiferența oamenilor este cea care a înlesnit 
totul. Nu vorbesc acum despre nişte oameni anume. 
Vorbesc despre indiferența oamenilor în general, aşa cum 
putem constata că există şi în prezent, prin faptul că 
suntem în stare să privim la televizor grozăviile ce se 
petrec în Siria şi cum sute de oameni se îneacă. După care 
ne uităm la o emisiune de divertisment. Din cauza asta nu 
suntem în stare să schimbăm ceva nici măcar în ceea ce 
ne priveşte. Cred că aşa-i în viaţă - toate sunt amestecate. 

Pe unii dintre oamenii de atunci îi poţi învinovăţi în cel 
mai bun caz pentru idealismul şi naivitatea de care au dat 
dovadă crezând că Germania va renaşte din propria 
cenuşă. Eram un popor care trăia foarte modest. Ei au 
crezut asta, cu siguranţă mulţi dintre ei din patriotism 
adevărat şi din convingerea că un grup de bărbaţi, 
preluând conducerea, va face totul mai bine. 

Dacă mi-aş fi putut da seama sau aş fi ştiut toate astea 
din timp, fireşte că n-aş mai fi lucrat la Radiodifuziune sau 
la Ministerul Propagandei. Goebbels a fost pentru mine 
doar un politician bun de gură, dar nu m-am gândit nici o 
secundă prea serios la acest aspect. Nici toate tâmpeniile, 
adică discursurile sale, nu le-am ascultat vreodată. Cu toţii 
spuneau oricum acelaşi lucru. La fel, nici astăzi nu stau să 
ascult cuvântările din Bundestag. Parlamentarii spun doar 
fraze sforăitoare. 

Tinerilor de astăzi nu le pot da prea multe sfaturi. Nu 
trebuie să influenţez sau să conving pe nimeni, n-am nici 
un fel de obligaţii, sunt liberă să gândesc tot ce vreau. 
Dacă cineva trăieşte doar pentru sine şi nu este interesat 
de ce se întâmplă în jurul lui, acel om nu există. Dacă 
trăieşti într-o comunitate e altfel, fiindcă o comunitate e un 
fel de familie. La fel şi dacă eşti tânăr şi ai prieteni cu care 
poţi vorbi. Eu nu mai am parte de toate acestea. Nu mai 


pot discuta cu nimeni, iar când vine cineva în vizită, 
vorbim despre alte lucruri. Supunerea oarbă e un lucru rău 
în orice situaţie. In anumite cazuri trebuie să asculţi, însă 
nu trebuie să fii de acord cu ceva doar de dragul 
comodităţii. 

N-am avut niciodată copii, dar dacă aş fi avut i-aş fi 
lăsat să aibă parte de o astfel de educaţie încă de lao 
vârstă fragedă. Noi prea am fost educati să fim obedienţi. 

Un om este foarte dependent de mediul în care creşte, 
de felul în care se dezvoltă - atât în exterior, cât şi din 
punct de vedere politic şi uman. Eu mă împac cu situaţia 
aşa cum este acum. Câteodată îi invidiez pe cei care 
găsesc mângâiere în credinţă. Eu n-am aşa ceva. Spun 
mereu că totul este o întâmplare, tot ce se petrece în 
afara voinţei mele e doar o pură întâmplare. 

Astăzi oamenii au atât de multe posibilităţi, încât pot să 
devină uşor confuzi. Oferta este aşa de uriaşă, încât mulţi 
sunt incapabili să asimileze totul sau să facă vreo 
diferenţă. 

Un sfat tot aş vrea să dau. E vorba despre ceva ce nu 
există concret în viaţă: dreptate. Nici măcar în sistemul 
juridic nu există dreptate. Părerile sunt împărţite şi mereu 
în schimbare. Pe vremuri râdeai de homosexuali sau 
strâmbai din nas când auzeai de ei, iar acum au voie să 
adopte copii. Adică nu m-ar mira deloc să fi primit deja 
acest drept. 

Se schimbă atât de multe de-a lungul timpului... Nimeni 
nu-şi putea imagina aşa ceva în urmă cu 50 de ani. Trăim 
totuşi vremuri mai bune. Întotdeauna am crezut că sunt în 
stare să învăţ ceva nou, dar acum mi-e greu să folosesc un 
telefon mobil, mă depăşeşte. 

Câteodată mă întreb cum am ajuns la vârsta asta având 
în vedere evenimentele prin care am trecut. Am devenit o 
fiinţă atât de plăpândă şi neputincioasă, încât nu mai pot 


nici măcar să deschid o uşă; nu mai văd bine şi nu mai pot 
să merg cum trebuie tocmai din cauză că nu văd bine. ŞI 
viaţa încă nu s-a sfârşit. Câteodată când mă culc mă 
gândesc dacă voi muri în somn. Nu-mi pot imagina să mor 
de o boală. Cred că voi muri în somn. Dar chiar nu-mi 
pasă. 


După realizarea filmului documentar, în 2013, Brunhilde 
Pomsel ne-a relatat în noiembrie 2016 un episod care 
dezvăluie un conflict interior pe care a fost nevoită să şi-l 
reprime, poate şi din rațiuni de supraviețuire, şi care 
probabil a contribuit la întărirea dorinței ei de a nu mai 
vedea ce se întâmplă şi de a se strădui doar să-şi 
îndeplinească orbeşte datoria. 

Înaintea Jocurilor Olimpice din 1936 l-a cunoscut pe 
Gottfried Kirchbach într-o cârciumă din Berlin. Gottfried 
Kirchbach a fost un grafician şi ilustrator german care s-a 
născut în 1888 la Munchen şi a fost fiul pictorului german 
Frank Kirchbach. Printre altele, a lucrat pentru firma de 
publicitate Propaganda Stuttgart şi a creat afişe electorale, 
de exemplu pentru Partidul Social-Democrat şi Partidul 
Social-Democrat Independent din Germania. Mama lui era 
evreică, şi, conform legilor rasiale naziste, el era 
considerat evreu pe jumătate. Potrivit relatărilor lui 
Brunhilde Pomse!l, el ştia foarte bine ce îi aştepta pe evrei. 
Stia şi ce pozitie ocupă Brunhilde Pomsel în 
Radiodifuziune, dar cei doi discutau rareori despre aceste 
lucruri. Fără să dezvăluie alte detalii despre viața ei 
sentimentală din acele timpuri guvernate de riguroasele 
legi rasiale, Pomsel relatează că Kirchbach a fugit după 
Jocurile Olimpice din 1936 la Amsterdam ca să scape de 
persecuțiile naziste. De fapt, Brunhilde Pomsel avea 
bagajele făcute ca să-l urmeze, dar el n-a fost de acord, 
fiindcă dorea mai întâi să creeze condițiile necesare pentru 
întemeierea unei familii. Fiind însărcinată, Brunhilde 


Pomsel n-a mai plecat, dar, la sfatul medicului, a fost 
nevoită să întrerupă sarcina întrucât, din cauza 
pneumoniei pe care o avea, era riscant să dea naştere 
unui copil. Ea descrie asta drept un proces dureros. 
Pomsel l-a mai întâlnit pe Kirchbach de câteva ori la 
Amsterdam, până când a ajuns să i se pară mult prea 
riscant să mai facă aceste călătorii fără să trezească 
suspiciunile autorităților germane. După izbucnirea 
războiului, cei doi au întrerupt legătura, iar ea nu şi-a mai 
văzut niciodată iubitul. Gottfried Kirchbach a murit în 1942 
la Amsterdam. Toată viața ei Brunhilde Pomsel a rămas 
singură şi n-a avut copii. A murit la Munchen în noaptea de 
dinaintea Zilei Internaţionale de Comemorare a Victimelor 
Holocaustului, în data de 27 ianuarie 2017, la vârsta de 
106 ani. 


LECŢIA DE VIAŢĂ A SECRETAREI 
LUI GOEBBELS PENTRU POSTERITATE 
Thore D. Hansen 


Brunhilde Pomsel este unul dintre puţinii martori ai 
regimului nazist care îşi recunosc deschis oportunismul. Ea 
îşi justifică dezinteresul pentru politică şi rolul jucat ulterior 
în cadrul regimului naţional-socialist prin faptul că-şi 
urmărea constant doar propriul interes şi prin egoismul ei 
juvenil. Sărăcia şi teama de declasare socială, dar şi 
dorinţa de bunăstare şi de a face carieră i-au marcat 
copilăria şi adolescenţa până la vârsta maturității. 


Ascensiunea profesională a fost pentru ea cel mai 
important lucru, şi, de aceea, a preferat mai degrabă să 
privească în altă parte decât să se confrunte cu faptele 
şefului ei, Joseph Goebbels, şi să-şi caute o portiţă de 
scăpare. 

Joseph Goebbels a fost unul dintre principalii arhitecţi ai 
naţional-socialismului. Filmul şi radioul, cele mai noi 
invenţii din anii 1930, prin care se putea intra în legătură 
cu masele, au fost puse în slujba propagandei şi a 
îndoctrinării poporului german, în special pentru 
defăimarea evreilor, a comuniştilor şi a altor grupuri 
politice marginalizate social. Astăzi, discursurile lui 
continuă să fie considerate paradigma manipulării în 
masă, iar propaganda sa antisemită a reprezentat 
pregătirea ideologică pentru Holocaust. 

Câteodată ne-am putea întreba, sceptici: cum poate o 
femeie tânără care şi-a pierdut iubitul şi o prietenă bună 
din cauza circumstanțelor politice să nu-şi fi dat seama de 
existenţa unei legături între cele două nenorociri şi faptele 
celui pentru care a lucrat cu devotament şi admiraţie ca 
secretară, pentru ca, în cele din urmă, să ajungă prizonieră 
într-o tabără specială sovietică şi să stea sub un duş 
asemănător celui sub care prietena ei Eva Löwenthal a fost 
probabil gazată? 

Cu toate acestea, mai mulţi spectatori şi jurnalişti au 
avertizat la premiera filmului documentar O viață germană 
asupra unei condamnări unilaterale a fostei secretare a lui 
Joseph Goebbels, aflată atunci la o vârstă foarte înaintată. 
Ei au făcut acest lucru fiind conştienţi de faptul că 
ignoranţa, pasivitatea şi dezinteresul s-au răspândit iarăşi 
în popor, în timp ce alte părţi ale societăţii se 
radicalizează. Jurnalistul Paul Garbulski de la revista V/CE a 
rezumat totul în câteva cuvinte: „Am încercat mereu să 
mă păzesc de ceilalţi, însă tocmai omul de rând din mine 


posedă atât de multă absurditate obositoare, încât este în 
stare să pregătească terenul pentru comiterea de trădări 
şi pentru violențele unor armate întregi. Să fim atenţi, 
fiecare avem câte un pic de Pomsel în noi”. 

Brunhilde Pomsel ne relatează cu ajutorul amintirilor din 
copilărie cum a devenit ceea ce este acum. S-a născut la 
Berlin, în 1911, ca fiică a unui decorator, şi ne descrie 
viaţa sărăcăcioasă din perioada de după Primul Război 
Mondial şi criza economică mondială din anii 1930. Cu 
toate că familiei ei îi mergea relativ bine, în ea creşte 
dorinţa de bunăstare şi de a face carieră. Educaţia severă 
primită de la tatăl ei a marcat-o. Când unul dintre cei cinci 
copii nu era cuminte, era snopit în bătaie. 


Doar cu dragoste şi înţelegere n-ajungeai prea departe - 
aşa era la noi în familie. Să asculţi şi să fii puţin şiret, să 
minţi sau să dai vina pe altcineva - era ceva normal. 


Pentru situaţia economică precară a Germaniei din anii 
1930, naţional-socialiştii au dat curând vina pe un grup 
concret - evreii. Brunhilde Pomsel are un răspuns clar 
pentru cei care susţin cu tărie astăzi că pe atunci le-ar fi 
luat apărarea evreilor: 


Mulţi afirmă azi că ar fi făcut pe atunci mai multe pentru 
bieţii evrei persecutați. Tind să cred că afirmaţiile lor 
sunt sincere. Dar în realitate n-ar fi făcut nimic. Când 
naziştii au ajuns la putere, toată ţara era prinsă parcă 
sub o cupolă de sticlă. Cu toţii ne aflam într-un lagăr de 
concentrare. Când Hitler a ajuns la putere, era deja prea 
târziu. Fiecare om avea propriile probleme pe care 


55 Paul Garbulski, „Gib acht vor der Nazi-Sekretărin in dir”, VICE 

wir-nicht-alle-ein-bisschen-pomsel, accesat la 28 decembrie 2016. 


trebuia să le rezolve, deci nu e vorba doar despre 
persecuția evreilor. Erau multe alte probleme, la care se 
adaugă soarta rudelor care fuseseră în război. Dar asta 
nu e o scuză. 


Cum se poate explica faptul că Hitler a ajuns la putere 
în anii 1920 şi de ce n-a putut fi oprit? Ambele întrebări au 
un singur răspuns: nu există explicaţii simple şi n-a existat 
o singură cauză. De vină n-au fost doar ideologia şi 
propaganda, nici puterea sugestivă a lui Hitler, nici 
teroarea trupelor SA de pe străzi sau cauzele politice şi 
sociale, n-a fost nici măcar umilirea poporului german prin 
Tratatul de la Versailles sau ameninţarea comunistă ori 
şomajul în masă. Luată separat, nici una dintre aceste 
circumstanţe nu poate explica venirea la putere a 
naţional-socialiştilor, însă, luaţi împreună, toţi aceşti 
factori au avut un efect devastator. 

In căutarea unui răspuns cu privire la cauzele venirii la 
putere a naţional-socialismului, principala preocupare 
comună a părinţilor noilor Constituţii din Germania, Italia 
sau Austria imediat după cel de-al Doilea Război Mondial a 
fost să se asigure că noile sisteme democratice nu puteau 
fi subminate de mişcări extremiste, şi că astfel istoria nu 
se putea repeta. 

Fiind probabil ultimul martor care a făcut parte din 
sistemul de putere nazist, Brunhilde Pomsel ne ajută să 
înţelegem mai bine de ce reapar populiştii de dreapta, 
sistemele autoritare şi dictaturile în secolul XXI, de ce se 
manifestă în diverse moduri pe plan internaţional şi care 
ar fi cauzele acestor tendinţe politice. 

E prea devreme să afirmăm că istoria se repetă, dar în 
acelaşi timp prea îndrăzneţ şi delăsător să ignorăm 
semnele care alimentează temerea că Europa s-ar putea 
destrăma - un proces în care n-ar fi excluse nici măcar 
conflictele militare. 


Dacă analizăm memoriile şi motivele personale care au 
făcut-o pe Brunhilde Pomsel să urce atât de sus pe scara 
naţional-socialismului, ambele cu un aer extrem de 
nevinovat şi chiar formulate banal, se impun anumite 
comparații cu prezentul. Noi înşine am ajuns la un punct în 
care părţi însemnate din locuitorii democraţiilor vestice nu 
mai răspund la fapte, ci doar la simpli stimuli emoţionali. 
Sentimentul nedreptăţii poate radicaliza grupuri întregi din 
populaţie, iar la sfârşit este nevoie doar de crearea unei 
imagini credibile a unui duşman imaginar, astfel încât 
aceşti oameni să opteze pentru orice soluţie simplistă sau 
chiar ceva mai rău. Povestea lui Brunhilde Pomsel poate fi 
văzută ca un prilej de a ne mobiliza din toate punctele de 
vedere pentru păstrarea unei societăţi deschise. 

În descrierile lui Brunhilde Pomsel, cititorul are pe 
alocuri sentimentul că ea nu este sinceră. Desigur că a 
încercat să suprime anumite detalii din munca ei - dar 
ceea ce a aflat ulterior în legătură cu tot ce s-a petrecut în 
Ministerul Propagandei a continuat s-o macine de-a lungul 
anilor. 


E greu să trăieşti în asemenea timpuri, te simţi de parcă 
ai trece printr-o trombă marină. La urma urmei era 
vorba de viaţa mea, de soarta mea, şi fiecare s-a gândit 
doar la propria persoană. Din acest punct de vedere am 
câteodată remuşcări, într-un fel eşti vinovat, iar atunci 
îmi spun: ai ieşit mereu cu bine din toate. Am văzut mai 
multe atrocități decât oamenii obişnuiţi. 


O descriere concretă a atrocităților trăite de ea rămâne 
în biografia ei fără răspuns. lar dacă Brunhilde Pomsel 
chiar nu ştia nimic, motivul nu e că n-ar fi putut, ci pentru 
că n-a vrut să ştie. 


Nici nu voiam să ştim prea multe, pentru că nimeni nu 
dorea să se împovăreze cu o vină inutilă. Era de ajuns 
că fiecare trebuia să înfrunte tot felul de greutăţi de 
când se înrăutăţise aprovizionarea cu alimente. [...] 

Era o perioadă atât de dificilă, când atât de multe 
trebuiau regândite şi depăşite, încât, dacă intrai într-un 
conflict cu tine însuţi şi-ţi spuneai că tot ce ai făcut a 
fost greşit, n-ai fi putut să recunoşti asta nici măcar în 
sinea ta. 


Ceea ce ea ar fi putut şti ne este deja cunoscut, nimeni 
nu se aştepta ca discuţiile cu Brunhilde Pomsel să conţină 
noutăţi istorice cu privire la istoria naţional-socialismului, 
mai ales că ea oricum nu voia să intre prea mult în detalii 
sau nu-şi mai putea aminti. Însă putem citi printre rânduri 
de ce declaraţiile ei sunt atât de valoroase în prezent, căci 
în ciuda tuturor acestor lacune e povestea vieţii ei. Într-o 
anumită măsură, a depus o mărturie neobişnuită, aparent 
neîndurătoare despre viaţa ei. 


Bineînţeles că sunt vinovată, sunt vinovată că am fost 
proastă. Nimeni nu şi-a dorit să se ajungă la asta. Toţi 
au sperat într-o renaştere a ţării după pierderea Primului 
Război Mondial, ceea ce s-a şi întâmplat în primii ani 
care au urmat. Un popor umilit, care pierduse războiul şi 
fusese înşelat printr-un tratat nedrept, înflorea. 


Când Brunhilde Pomsel spune că nu a ştiut nimic despre 
adevăratele proporţii pe care le-a luat persecuția evreilor, i 
se poate imputa (şi pe bună dreptate) că tocmai ea, care 
lucra în Ministerul Propagandei, unde realitatea era 
înfrumuseţată şi ştirile cenzurate sau inventate, ar fi putut 
să afle adevărul - dacă şi-ar fi dorit. Încă din 1942 circulau 
zvonuri că evreii nu erau mutaţi, ci duşi în lagăre de 
concentrare. Sondaje anonime realizate până în anii '90 cu 


supraviețuitorii din secolul trecut au scos la iveală faptul 
că aproape 40% din populaţia germană a ştiut despre 
Holocaust înainte de sfârşitul războiului. lar Brunhilde 
Pomsel ar fi putut răsfoi neobservată actele de proces 
împotriva Trandafirului Alb sau din alte procese judecate la 
rău famatul Tribunal al Poporului, în loc să le pună în seif, 
fără măcar să le deschidă, ca apoi să fie mândră că a 
urmat instrucţiunile şefului ei şi i-a câştigat încrederea. In 
cazul tinerei secretare, dorinţa de a-i fi recunoscute 
meritele şi un orb simţ al datoriei faţă de şefii ei au fost 
mai puternice decât curiozitatea de a afla ce se întâmpla 
cu adevărat. 


Am făcut şi eu parte din elită. De aceea mi-a plăcut să 
lucrez acolo. Totul era minunat şi pe placul meu, oameni 
îmbrăcaţi frumos, oameni amabili. Da, eram foarte 
superficială în acele vremuri, foarte proastă. 


Superficialitatea de atunci este singurul lucru pe care şi- 
| reproşează, în timp ce respinge orice vină personală 
pentru crimele naţional-socialismului. Ar accepta o astfel 
de vină doar 


dacă întregul popor german este pus sub învinuire 
fiindcă a înlesnit venirea la conducere a acestui guvern. 
In cazul ăsta suntem vinovaţi cu toţii. 


Prin această atitudine, Brunhilde Pomsel ignoră desigur 
faptul că fiecare om trebuie să fie responsabil în cele din 
urmă pentru propriile decizii, pentru poziţia sa în societate, 
atât în trecut, cât şi în prezent. Totuşi, evaluarea ei este 
corectă în ceea ce priveşte rezultatul, întrucât fără sprijinul 
acordat partidului nazist din partea unor grupuri 
însemnate din populaţie, combinat totodată cu lipsa 


interesului pentru adevăratele obiective ale Mişcării, 
probabil că istoria ar fi luat un alt curs încă din anii 1930. 

_ Oare lipsa de interes pentru politică este o vină în sine? 
In ceea ce priveşte lecţia de viaţă care se desprinde din 
biografia lui Brunhilde Pomsel, pentru contemporani nici 
măcar nu contează dacă a fost sau nu o naţional-socialistă 
convinsă. Evident că n-a fost. Între colaborare activă şi 
ignorare asumată, problema culpabilităţii ei îşi pierde din 
importanţă când recunoaşte prostia şi naivitatea de care 
ar fi dat dovadă, fie şi pentru a se proteja. Din punct de 
vedere moral, ignoranţa este o vină, pentru că viaţa 
înseamnă întotdeauna să trăieşti alături de alţi oameni. 
Acest lucru este valabil şi într-o democraţie, în care 
drepturile universale ale omului constituie un pilon 
esenţial al drepturilor fundamentale. Dar mulţi oameni se 
îndepărtează în prezent de sistemele democratice, fiindcă 
nu pun la îndoială mecanismele care duc la desolidarizarea 
socială şi umană. Sau nu doresc să le pună la îndoială? Din 
câte se pare, pentru Pomsel nu conta nimic în afară de 
propria carieră. 


Dar ăsta a fost destinul meu. Cine poate fi stăpânul 
propriei sorţi, mai ales în asemenea vremuri tulburi? 
Puţini oameni pot spune că au făcut anumite lucruri din 
motive precise. Aşa a fost să fie! 


Chiar secretara lui Hitler, Traudl Junge, a afirmat că n-a 
ştiut nimic despre Holocaust. Şi până şi telefonistul 
detaşamentului de escortare al Fuhrerului, Rochus Misch, 
a spus de mai multe ori că n-a auzit niciodată vorbindu-se 
despre Soluţia Finală în prezenţa lui Adolf Hitler. Cu toţii au 
însă în comun un singur lucru: după ce isprăvesc să-şi 
istorisească viaţa, fiecare conchide că se simte ruşinat de 
propriul trecut, pe care trebuie fie să şi-l asume, fie să-l 


ascundă - atât de mult a cântărit şi cântăreşte 
complicitatea la crimele şefilor lor. 

Până în prezent nu există nici o informaţie concretă cu 
privire la modul în care s-a discutat în cercul de angajaţi ai 
lui Joseph Goebbels despre aşa-numita Soluţie Finală. 
Chiar dacă ar fi adevărat că numai consilierii personali ai 
lui Joseph Goebbels, nu şi secretarele, aveau cunoştinţă 
despre planurile de exterminare a evreilor din Europa, este 
dificil să credem că Brunhilde Pomsel nu ştia nimic. Pentru 
că documentele dictate de ministrul propagandei aflate în 
evidenţa noastră n-au fost parafate, este imposibil de aflat 
cine le-a redactat, dar este greu de crezut că o secretară 
care lucra la cel mai înalt nivel nu avea habar de 
conţinutul acestora.5$ 

Lui Brunhilde Pomsel i se pot reproşa multe. Poate fi 
acuzată că a adoptat o distanţă aparentă faţă de propria 
biografie, asta rezultând probabil din încercarea ei de a 
trăi cu vina inconştientă de a fi fost părtaşă. A avut 
aproape 70 de ani la dispoziţie ca să-şi gândească o 
explicaţie. Cert este că i-a slujit unui om care a sedus şi 
manipulat un popor întreg şi l-a împins în prăpastie. Faptul 
că în mod repetat şi categoric respinge că ar fi avut vreo 
vină pentru crimele naţional-socialismului şi că afirmă cu 
insistenţă că n-a ştiut nimic îi înlesneşte poate accesul 
către adevăr şi o face să-şi deschidă sufletul. De-a lungul 
mai multor capitole reuşeşte să facă acest lucru mai 
credibil decât alţi slujitori ai conducerii naţional-socialiste, 
care au încercat după război să se disculpe, să nege sau 
pur şi simplu să salveze aparențele. 


56 Sven Felix Kellerhoff, „Goebbels-Sekretărin will «nichts gewusst» 
haben”, Welt24 Online; 30 iunie 2016, https://www.welt.de/geschichte/ 
zweiter-weltkrieg/article156710123/Goebbels-Sekretaerin-will-nichts- 
gewusst-haben.html, accesat la 28 decembrie 2016. 


-Probabil că am lucrat cu mai mulţi criminali decât am 
habar, n-aş avea cum să ştiu dinainte că un om este sau 
va fi criminal. În vremea în care am lucrat la Goebbels, 
bineînţeles că el a fost pentru mine unul dintre şefii cei 
mai importanţi, din punctul meu de vedere venea imediat 
după Hitler. lar instrucţiunile care mă priveau le primeam 
de la minister. La fel ca în cazul fiecărui soldat care a tras 
în ruşi, francezi sau englezi, de aceea nu pot fi consideraţi 
ucigaşi. Ei şi-au făcut doar datoria. Aş putea să-mi 
reproşez ceva doar dacă, în mod nedrept, am rănit pe 
cineva foarte tare, dar nu-mi amintesc să fi făcut aşa ceva. 


Povestea lui Brunhilde Pomsel ne dă ocazia să vedem ce 
se întâmplă când oamenii nu ţin seama de naşterea unei 
dictaturi şi ce înseamnă să trăieşti (sau să supravieţuieşti) 
mai târziu în acea dictatură - atât fizic, cât şi mental. Ne 
mai arată şi un alt mod de a-i vedea pe populiştii de astăzi, 
în efortul lor de a pune capăt democraţiilor occidentale. 
Brunhilde Pomsel, care a murit în ianuarie 2017 la vârsta 
de 106 ani, ar trebui să fie o figură de interes pentru noi, 
fiindcă în „laşitatea” ei mărturisită public şi în atitudinea ei 
apolitică se observă lucruri care au început să se 
răspândească şi în prezent: o mare indiferenţă, lipsă de 
interes pentru politică, apatie faţă de soarta refugiaților, 
ură puternică îndreptată împotriva elitelor democratice şi 
o nouă creştere în sondaje a populiştilor de dreapta, care 
au declarat război democraţiei şi integrării europene. 

Egoismul ei naiv, oferta atractivă a unui loc de muncă 
primită din partea lui Wulf Bley, precum şi dorinţa de 
avansare şi de apartenenţă au fost motivele principale 
care au făcut-o pe Pomsel să intre în Partid şi să se 
angajeze la Radiodifuziune. Şi astfel și-a făcut intrarea 
acolo. 


Doar prin această întâlnire fericită cu Wulf Bley aveam 
un contract de muncă, şi era un contract frumuşel. Azi 
nu mai ştiu exact cât câştigam, dar în orice caz 
primeam pe lună peste 200 de mărci. Era o sumă 
imensă. Comparativ cu toată truda anilor trecuţi, locul 
acesta de muncă era de-a dreptul minunat. Mai întâi am 
lucrat la direcţiune, iar apoi în biroul foştilor directori. 
Asta nu era prea onorant, fiindcă angajatele de acolo - 
toate secretarele cu funcţii de conducere din fosta 
Radiodifuziune - urmau să fie îndepărtate. Ele lucraseră 
odinioară pentru evrei, fiindcă majoritatea membrilor 
din Comitetul de Administraţie fuseseră evrei. Ei 
fuseseră  concediaţi sau trimişi în lagărele de 
concentrare, evident, nu mai aveau ce căuta în 
Radiodifuziune. 


Biografia exemplară a lui Brunhilde Pomsel este o 
busolă care ne arată că amenințările la adresa democraţiei 
sunt mai ales lipsa de angajament pentru o societate 
deschisă, precum şi incapacitatea elitelor democratice şi 
politice de a reacţiona adecvat şi util la evoluţiile 
neadecvate ale epocii moderne. Dacă vom compara anii 
1930 cu prezentul, e imposibil să nu ne punem anumite 
întrebări: Ce se întâmplă în Europa şi în Statele Unite? 
Oare oamenii care nu s-au lăsat radicalizaţi de noii 
demagogi sunt la fel de pasivi, ignoranţi sau indiferenți 
faţă de evoluţiile actuale precum s-a descris Brunhilde 
Pomsel atât pe ea însăşi, cât şi pe cei din jurul ei pe când 
aveau între 22 şi 34 de ani? Oare tineretul de astăzi este la 
fel de apolitic, iar dezamăgirea faţă de politică a clasei de 
mijloc şi a generaţiilor din prezent reprezintă ameninţarea 
reală la adresa democraţiei? Au eşuat elitele democratice 
ignorând consecinţele şi cauzele de durată ale unei 
dezamăgiri politice crescânde? Ne întoarcem, cu bună 
ştiinţă, prin atitudinea noastră pasivă şi apatică, înapoi în 


perioada sumbră a anilor 1930? Urmărind biografia lui 
Brunhilde Pomsel, putem oare trage cu adevărat concluzii 
valabile pentru prezent, care să ne determine să 
acţionăm? 

Cine nu doreşte să asiste la naşterea unor noi state 
totalitare în ziua de astăzi ar trebui să ia în serios istoria 
secolului trecut şi povestea de viaţă a lui Brunhilde 
Pomsel, cu toate contradicţiile ei, la fel cum trebuie privite 
cu îngrijorare asemănările dintre situaţia politică din trecut 
şi cea actuală. 


Mulţumiri 


În primul rând, trebuie să-i mulţumesc lui Brunhilde 
Pomsel pentru mărturie. Datorită ei am reuşit să facem o 
comparaţie între biografia ei neobişnuită şi amenințările 
vremurilor noastre. Amintirile ei, cu toate contradicţiile lor, 
ar trebui să ne servească drept lecţie pentru prezent, 
întrucât libertatea şi democraţia au acum nevoie de 
angajamentul nostru şi de atenţia noastră deplină. 

Doresc să le mulţumesc regizorilor Christian Krones, 
Olaf S. Muller, Roland Schrotthofer şi Florian Weigensamer 
pentru că mi-au pus la dispoziţie interviurile ample cu 
Brunhilde Pomsel, precum şi pentru colaborarea cordială 
pe care am avut-o cu ei. Totodată aş vrea să le mulţumesc 
lui Gwendolin Hallhuber şi Dorothee Boesser pentru 
implicare. 


În mod special, ţin să-i adresez sincere mulţumiri 
editorului Christian Strasser, care mi-a încredinţat acest 
proiect în august 2016. 

Nu în ultimul rând, îi sunt deosebit de recunoscător 
redactorului Ilka Heinemann pentru colaborarea intensă, 
fără de care înfăptuirea acestui proiect interesant n-ar fi 
fost posibilă într-un timp atât de scurt. 

